
Ad  instituendas  disquisitiones  de  ossificationis  processu,  quas 
in  hac  commentatione  virorum  doctorum  judicio  propono,  Reichert, 
professor  clarissimus,  praeceptor  meus  maxime  venerandus,  me  im- 
pulit. In  animo  autem  mihi  fuit  his  repetitis  investigationibus  po- 
tissimum eruere  et  constituere,  qua  ratione  incrustatio  substantiae 
cartilagineae  fiat  et  quae  mutatio  in  hujus  substantiae  elementis 
histologicis  locum  habeat.  Fines  enim  hujus  opusculi  nimis  exten- 
dissem, si  disquisitionibus  meis  totam  ossis  formationem  amplecti  vo- 
luissem, quamquam,  quum  simul  cum  substantiae  cartilagineae  in- 
crustatione cava  medullaria  formentur,  evitari  non  potuit,  quominus 
etiam  horum  ossis  elementorum  formationem  paulo  accuratius  respi- 
cerem. Etsi  hic  processus  saepius  denuo  investigatus  est  et  prae- 
cipue novissimis  temporibus  viri  docti  in  ejus  cognitione  penitiore 
plurimum  profecerunt,  tamen  in  eo  adhuc  multum  ambigui  et  obscuri 
restat,  quod  semper  ad  inquisitiones  denuo  repetendas  impellet. 
Propter  magnas  vero  difficultates,  quas  perscrutationes  hujusmodi 
juveni  in  his  rebus  parum  exercitato  objiciunt,  eas  suscipere  vix 


conatus  essem  et  etiam  minus  cum  felice  successu  perficere  po- 
tuissem, nisi  benevolo  consilio  et  auxilio  Reichertii , ut  in  prioribus 
studiis  meis,  ita  etiam  in  instituendis  his  disquisitionibus  adjutus  es- 
sem, cui  viro  de  me  meritissimo  me  nunquam  satis  ex  intimo  animo 
gratias  agere  posse  libentissime  profiteor. 

Denique  etiam  G.  L.  Ulmannio , studioso  medicinae,  qui  in  de- 
lineandis iconibus  tabularum  huic  opusculo  additarum  multum  tem- 
poris et  operae  consumpsit,  maximas  gratias  ago.  Doleo  autem, 
quod  delineationes  praeclare  factae  iconibus  lithographicis  non  omnino 
exacte  repraesentatae  sunt ; nomiuatim  loca  ossificata  splendore  carent, 
et  praeterea  saepe  multo  obscuriora,  quam  vere  sunt,  apparent. 


Observationes  microscopicae. 


Ixecentioribus  temporibus  plures  viri  docti  certas  quasdam  ossium  portiones  ad 
considerandum  ossificationis  processum  prae  ceteris  aptas  esse  affirmaverunt,  v.  c. 
Meyer  et  Koelliker  symphyses  vertebrarum  et  ossium  pubis,  atque  epiphyses  et 
diaphyses  ossium  tubulosorum  hoc  consilio  commendant.  Equidem  vero  inveni , 
dummodo  praeparata  in  usum  investigationis  microscopicae  apte  perficiantur  et 
tractentur,  ossificationis  processum  saltem  in  omnibus  cartilaginibus  hyalinis  pari 
successu  observari  posse.  Tantummodo  eae  cartilagines  hyalinae,  quarum  corpora 
cartilaginea  parvitate  insignia  sunt,  disquisitionem  difficilem  reddunt,  quum  in  iis 
propter  hanc  ipsam  conditionem  phaenomena  sub  microscopio , etiamsi  maximam 
amplificationem  adhibeas,  tamen  minus  perspicue  appareant.  Etiam  corpuscula  carti- 
laginea majora  nimisque  conferta  disquisitioni  impedimenta  objicere  possunt,  quum 
forti  lucis  reflexu  distinctio  subtilium  phaenomenorum  microscopicorum  maxime  tur- 
betur. Etiam  in  illis  cartilaginibus  investigatio  processus  ossificationis  difficilior  est, 
in  quibus  substantia  fundamentalis  striata,  quasi  fibrosa  est  (in  cartilagine  fibrosa, 
cartilagine  membranacea  ossium  cranii  secundum  Reichertium),  quum  in  iis  cor- 
puscula cartilaginea  plerumque  parum  accurate  perspiciantur  et  incrustatio  cartilaginis 
incipiens  habitu  striato  substantiae  fundamentalis  occultetur.  Ubi  ossificationis  pro- 
cessus jam  longius  progressus  est,  praesentia  magnorum  cavorum  medulla  impletorum 
disquisitionem  admodum  turbare  potest,  quoniam  in  parandis  segmentis  medulla  e situ 
suo  movetur  et  loca,  in  quibus  ossificatio  incipit,  obtegit.  Si  vero  difficultates  modo 
enumeratae  absunt,  et  coctione  segmentorum  vel  etiam  fortuito  in  parandis  segmentis 
medulla  magis  minusve  perfecte  e cavis  suis  remota  est,  ossificationis  processus,  ut 
jam  diximus,  dummodo  praeparata  apte  perficiantur,  ubique  pariter  perspicue  obser- 
vari potest. 

Quum  ego  quoque  pariter  atque  alii  anatomi  e cartilagine  ossificari  incipiente 
in  statu  recenti  vel  simpliciter  siccato  segmenta  satis  tenuia  mihi  parare  non  possem, 
in  conficiendis  segmentis  methodo  ab  aliis  quoque  adhibita  usus  sum.  Ossa  enim, 
ut  consistentia  eorum  parandis  segmentis  idonea  fieret , superfuso  acido  muriatico 

parte  elementorum  terrenorum  privavi.  Hoc  consilio  semper  adhibui  acidum  muria- 
ticum in  centum  partibus  viginti  partes  acidi  muriatici  puri  continens  idque  tribus 
partibus  aquae  dilui.  Tempus,  per  quod  cartilago  ossificari  incipiens  effectui  acidi 
muriatici  exponitur,  secundum  magis  minusve  evolutum  excultumque  statum  ossis  defi- 
nitur. In  teneris  ossibus  foetalibus  saepe  jam  tempus  unius  horae  sufficit,  adultorum 
ossa  plures  horas  requirunt.  Os  hoc  modo  tractatum  eam  consistentiam  adipiscitur, 
ut,  postquam  siccatum  est,  segmenta  tenuissima  ex  illo  parari  possint.  Per  hanc 
tractationem  neque  structuram  neque  texturam  ossis  mutari,  facile  tibi  persuadebis, 
si  segmentum  ex  osse  effectui  acidi  muriatici  non  exposito  paratum  microscopio  sub- 
jeceris et  nonnullas  guttas  acidi  muriatici  in  centum  partibus  viginti  partes  acidi  mu- 
riatici puri  continentis  addideris.  Tum  enim,  quod  jam  ab  aliis  quoque  scrutatoribus 
commemoratum  est,  imaginem  microscopicam,  elementis  terrenis  ossis  magis  minusve 
perfecte  extractis,  clariorem  magisque  perspicuam  fieri  animadvertis.  Simul  tamen 
loca  cartilaginis,  quae  jam  ossificata  erant,  etiam  post  hanc  tractationem  adhuc  satis 
luculenter  apparent,  et,  quod  quidem  in  disquisitione  maximi  momenti  est,  habitu  suo 
subtiliter  granulato  a portionibus  cartilaginis  non  ossificatis  differunt. 

Adipem,  qui,  praecipue  in  adultorum  ossibus,  investigationi  saepissime  impedi- 
menta objicit,  plerumque  eo,  quod  segmenta  jam  parata  in  spiritu  vini  rectificatissimo 
coquebam,  removere  studebam. 

Ad  efficiendum,  ut  corpuscula  cartilaginea  et  incrustationes  incipientes  clarius 
conspicerentur,  admodum  aptum  esse  cognovi  praeparata  imbuere  solutione  in  centum 
partibus  decem  partes  kali  puri  continente.  Si  praeparatum  kali  adhibito  nimis  pellu- 
cidum fiebat,  illud  effectui  solutionis  aquae  jodicae  non  nimis  concentratae  ita  exposui, 
ut  colore  lucide  fusco  modice  tingeretur.  Hac  re  loca  ossificata  a locis  nondum  ossi- 
ficatis accuratius  distinguuntur,  quum  color  priorum  intensior  sit. 

Auxilio  horum  remediorum  mihi  contigit,  ut  mihi  segmenta  tam  tenuia  et  ad 
explorationem  microscopicam  tam  accommodata  pararem , ut  phaenomena  in  con- 
spectum venirent,  quae  adhibita  methodo  vulgari  tantum  raro  nec  tum  quidem  ita 
manifesto  apparent. 

Descriptio  segmenti  longitudinalis  ex  inferiore  extremitate  diaphysis 
metacarpi  foetus  humani  septem  mensium  desumpti  (Tab.I.  fig.AJ. 

Basis  et  capitulum  metacarpi  ad  paranda  segmenta  longitudinalia  adhibiti  om- 
nino cartilaginea  erant,  eandemque  conditionem  monstrabat  locus,  ubi  corpus  ossis  in 
portiones  modo  dictas  transit.  Segmentum  effectum  est  sectione  lateri  radiali  et 
ulnari  metacarpi  parallela  et  ad  locum,  ubi  portio  ossificata  in  portionem  nondum 
ossificatam  transibat,  ducta,  et  quidem  ita,  ut  illud  satis  magnam  partem  cartilaginis 
partemque  substantiae  osseae  respondentem  contineret. 

Neque  inspectione  oculo  non  armato  facta  neque  disquisitione  auxilio  microscopii 
instituta  respectu  finium  inter  segmenti  partem  ossificatam  et  partem  nondum  ossifi- 
catam quidquam  cognosci  potuit,  quod  has  partes  alteram  in  alteram  denticulis  se 
insinuare  indicaret.  Si  segmentum  nudis  oculis  contemplaris,  portio  cartilaginea  a 
portione  ossea  finibus  satis  distinctis  aequaliter  linearibus  sejuncta  apparet;  in  seg- 
mentis vero  microscopii  auxilio  -consideratis  haec  certior  distinctio  evanescit  et  cartilago 
atque  pars  ossea  paulatim  altera  in  alteram  transeunt,  ita  ut  apte  tres  regiones  in 
segmento  discerni  possint,  et  quidem  una,  in  qua  os  fere  omnino  efformatum  est  vel 
saltem  manifesta  corpuscula  radiata  apparent  (C),  altera  in  opposito  fine  praeparati 
sita,  in  qua  cartilago  pura  conspicitur  neque  ullam  incrustationem  continet  (A),  tertia 
denique  eaque  maximi  momenti,  in  qua  incrustationes  jam  inceperunt,  quamquam 
universus  habitus  hujus  regionis  cartilagini  similior  est,  quam  ossi  (B).  In  iconibus 
huic  opusculo  adjectis  potissimnm  eam  regionem , in  qua  ossificationis  processus 
incepit,  quam  accuratissime  repraesentare  studui. 

In  portione  segmenti  nondum  ossificata  mutatio  illa  corpusculorum  cartila- 
gineorum, cujus  jam  multi  anatomi  mentionem  fecerunt,  animadvertitur.  Si  feliciter 
succedit  segmentum  parare , in  quo  haec  regio  latioris  ambitus  est , in  regionibus  ab 
ossificationis  puncto  remotissimis  plerumque  corpuscula  cartilaginea  incerto  ordine 
singula  vel  bina,  rarius  plura  congregata,  in  substantia  fundamentali  collocata  conspi- 
ciuntur (conf.  Tab.  I.  fig.  2.  a).  Variis  finibus  circumscripta  sunt,  ita  ut  jam  magis 
elliptica,  jam  fusiformia,  jam  fere  circularia  appareant,  jam  segmenta  harum  formarum 
diversarum  modo  dictarum  exhibeant,  praecipue,  ubi  plura  congregata  jacent  et  eorum 
lineae  sectione  effectae  alterae  ad  alteras  conversae  sunt.  Segmenta  sectionibus  in 
diversas  directiones  per  cartilaginem  ductis  parata  demonstrant,  lineamenta  modo  dicta 
corpusculorum  cartilagineorum  esse,  quae,  quod  ad  formam  attinet,  ellipsoides  vel 
corpuscula  lentiformia  vel  segmenta  harum  formarum  exhibeant.  In  corpusculis  carti- 
lagineis ubique  distinguitur  cavum  cartilagineum,  sive  cavum  substantiae  fundamentalis, 
in  quo  corpusculum  cartilagineum  situm  est,  et  hoc  corpusculum  ipsum,  i.  e.  contentum 

hujus  cavi,  quod  in  ejusmodi  praeparatis  sectione  effectis  haud  multum,  quod  memo- 
ratu dignum  sit,  prae  se  ferat.  Quod  ad  phaenomena  optica  pertinet,  commemoran- 
dum est,  circa  parva  corpuscula  cartilaginea  hujus  regionis  plerumque  tantum  linea- 
menta simplicia  neque  lineamenta  quasi  annuliformia  membranis  cellularibus  inspissatis, 
ut  dicitur,  formata  apparere.  In  imaginibus  microscopicis  segmentorum  maxima 
corpuscula  cartilaginea  diametrum  longitudinalem  0,007  linearum  Parisiensium,  latitudi- 
nalem  0,003  1.  P.  ostendunt. 

Versus  ossificationis  marginem  tria  phaenomena  manifesto  observantur:  1)  Cor- 
pusculorum cartilagineorum  magnitudo  paulatim  crescit;  2)  corpuscula  cartilaginea  in 
singulos  acervos  congregata  sunt,  et  3)  inter  hos  acervos  substantia  fundamentalis 
aucta  apparet. 

Quod  ad  corpusculorum  cartilagineorum  amplificationem  attinet,  maxima  cor- 
puscula in  segmentorum  imaginibus  microscopicis  versus  ossificationis  marginem 
diametrum  longitudinalem  0,009  1.  P.  et  latitudinalem  0,005  1.  P.  ostendunt,  ex 
quibus  mensionibus  elucet,  corpusculorum  diametrum  latitudinalem  pro  rata  parte 
etiam  magis  crevisse,  quam  diametrum  longitudinalem,  ita  ut  in  vicinia  marginis  ossei 
corpusculorum  forma  magis  minusve  globulo  similis  deprehendatur  (c). 

Acervi  corpusculorum  cartilagineorum  ex  ternis,  octonis  vel  etiam  pluribus 
corpusculis  compositi  sunt;  quae  aut  breviores  longioresve  series  longitudinales  effi- 
ciunt, aut  circa  centrum  congregata  sunt  et  acervos  constituunt  , qui  finibus  magis 
minusve  ellipticis  vel  circularibus  circumscripti  sunt  (b).  Facies  corpusculorum  carti- 
lagineorum ad  alia  ejusdem  acervi  corpuscula  conversae  plerumque  planae  sunt, 
aversae  autem  magis  sphaericae.  Inter  singula  corpuscula  cartilaginea  substantiae 
fundamentalis  crassitudo  versus  ossificationis  marginem  paulatim  minuitur,  et  denique 
tantummodo  septa  tenuissima*)  restant  (f) , ita  ut  segmentum  tenue  acervi,  cujus 
cava  cartilaginea  contentis  suis  privata  sunt,  quasi  rete  exhibeat,  quod  substantiae 
fundamentalis  septis  angustis  inter  corpuscula  cartilaginea  formatur  (conf.  Tab.  I. 
fig.  4.  g) , et  cujus  maculas  cava  cartilaginea  efficiunt. 

Acervi  seriebus  longitudinalibus  formati,  in  quibus  corpusculorum  cartilagineorum 
axes  longitudinales  paralleli  decurrunt,  ut  in  segmento  Tab.  I.  fig.  1.  repraesentato, 
frequentissimi  sunt.  Illi  aut  ex  una  serie  corpusculorum  cartilagineorum  constant,  in 
qua  passim  loco  unius  corpusculi  cartilaginei  magis  in  longitudinem  protracti  duo 
minora  interposita  sunt,  aut  ex  duabus  tribusve  seriebus  confertis,  corpusculis  carti- 
lagineis alterius  partim  in  alterius  corpuscula  insertis  (b).  Longitudo  media  horum 
acervorum  est  0,051  1.  P. , media  latitudo  acervorum  ex  seriebus  longitudinalibus 
compositorum  0,01 07 1 1.  P.  Ubi  corpuscula  in  acervis  circa  centrum  collocata  sunt, 


* 1 Annot.  In  iconibus  propler  difficultatem  substantiam  fundamentalem  repraesentandi  septa  plerumque 
crassiora  picta  suut,  quam  re  vera  inveniuntur. 

totius  acervi  lineamenta  externa  sinuosa  esse  solent,  quum  nonnulla  vel  etiam  omnia 
corpuscula  cartilaginea  in  acervi  finibus  faciebus  convexis  promineant.  In  aliis  acer- 
vis corpusculorum  cartilagineorum  facies  aversae  sphaericae  ita  invicem  se  tangunt, 
ut  fines  totius  acervi  aequaliter  decurrentes  magis  ellipticos  vel  circulares  efforment. 
Nec  raro,  attamen  tantum  in  segmentis  crassioribus,  acervus  lineamentis  externis  con- 
tinuis ita  circumscriptus  apparet,  ut  corpuscula  cartilaginea  quasi  communi  cavo  in- 
clusa esse  videantur.  Microscopio  ita  collocato,  ut  res  subjectae  accuratissime  per- 
spiciantur,  semper  cognoscitur,  lineamenta  externa  non  ubique  aeque  distincte  expressa 
esse  neque  lineam  aequaliter  continuam  exhibere.  Mutato  autem  microscopii  foco 
loca  antea  parum  perspicua  jam  clare  cernuntur,  antea  vero  omnino  perspicua  jam 
obscuriora  apparent.  In  casibus  igitur  ejusmodi  totus  acervus  in  accuratiore  disqui- 
sitione in  universum  offert  speciem  cumuli  sine  ordine  et  regula  conjecti  corpusculorum 
cartilagineorum  finibus  parum  certis  circumscriptorum.  Phaenomena  modo  comme- 
morata luculentissime  docent,  in  hoc  casu  acervum  corpusculorum  cartilagineorum  in 
eo  situ  observatori  offerri,  in  quo  imago  microscopica  ad  praebendam  cognitionem, 
qualis  sit  totius  acervi  habitus  normalis,  non  sit  idonea.  Est  enim  acervus  ita  situs, 
ut  ejus  axis  longitudinalis  magis  minusve  perpendiculariter  ad  observatorem  conversus 
sit,  et  corpuscula  cartilaginea  ex  parte  se  invicem  obtegentia  alia  super  alia  disposita 
offerantur.  Etenim,  ut  jam  commemoravimus,  tantum  in  segmentis  crassioribus 
acervi  corpusculorum  cartilagineorum  speciem  modo  descriptam  offerentes  inveniuntur. 
Quo  tenuius  segmentum  factum  est,  eo  certius  exspectari  potest,  fore,  ut  ne  vestigium 
quidem  corpusculorum  ejusmodi  cartilagineorum  communi  cavo  inclusorum  deprehen- 
datur. Neque  unquam  reperiuntur  in  praeparatorum  marginibus,  quippe  qui  plerumque 
tenuiores  esse  soleant.  Negare  non  ausim,  septa,  quibus  corpuscula  cartilaginea 
acervi  separentur,  interdum  re  vera  evanescere,  ita  ut  omnia  corpuscula  cartilaginea 
communiter  cavo  secundario  includantur;  neque  tamen  unquam  quamvit  segmentis 
numerosissimis  disquisitis  hujusmodi  quidquam  inveni. 

Contentum  corpusculorum  cartilagineorum  in  iis  praeparatis,  quae  ex  cadaveribus 
recentibus  desumpta  sunt,  cava  cartilaginea  non  omnino  explet  et  speciem  offert 
massae  corrugatae  magis  minusve  tenuibus  granulis  compositae  et  in  denticulos  irre- 
gulares excurrentis,  in  qua  massa  nucleus  saepe  parum  luculenter  distinctus  apparet. 
Si  cadaver  non  fuit  recens,  contenta  cavorum  cartilagineorum  sive  ipsa  corpuscula 
cartilaginea  offerunt  speciem  massae  granulosae,  incertae,  plerumque  nucleo  magis 
perspicuo  instructae.  Plerumque  in  disquisitione  corpusculorum  cartilagineorum,  si 
ratione  descripta  disposita  et  magnitudine  aucta  sunt,  phaenomena  illa  nota  annuliformia 
in  finibus  cavorum  cartilagineorum  apparent,  quae  scriptores  membranis  cellularibus 
inspissatis  provocari  arbitrati  sunt.  Ego  quoque  pariter  atque  A.  Bergmann 
(Disquisitiones  microscopicae  de  cartilaginibus  in  specie  hyalinis.  Dorpati  Livonorum 
1850,  pag.  9.)  inveni,  haec  phaenomena  annuliformia,  quod  ad  latitudinem  et  perspi- 
cuitatem lineamentorum  externorum  attinet,  admodum  variare  et  nominatim  tum 

conspici , quum  corpuscula  cartilaginea  etiam  demptis  contentis  adhuc  crassitudine 
aliqua  praedita  observentur.  In  segmentis  tenuissimis,  ergo  plerumque  in  praepara- 
torum marginibus,  in  quibus  ad  summum  tenuissima  segmenta  cavorum  cartilagineorum 
observari  possunt,  prorsus  nullum  vestigium  phaenomeni  annuliformis  animadvertitur, 
quamquam  corpusculorum  cartilagineorum  magnitudo  non  mutata  est,  itaque  phaeno- 
menon illud  annuliforme  appellare  non  possum  expressionem  opticam  membranae 
inspissatae , nec  in  cavis  cartilagineis  quidquam  aliud  dignoscere , nisi  simplicem 
excavationem  substantiae  fundamentalis  cartilaginis.  Praecipue  autem  commemorandum 
est,  comparato  habitu  corpusculorum  cartilagineorum  cartilaginis,  in  qua  ossificatio 
jam  incepit,  hic  in  omnibus  casibus  phaenomenon  annuliforme  minus  nitens  splem- 
densque  apparere.  Addendum  adhuc  est,  si  praeparata  solutione  in  centum  partibus 
decem  partes  kali  puri  continente  imbuantur,  imaginem  microscopicam  cartilaginis 
multo  clariorem  magisque  perspicuam  fieri. 

Ut  supra  jam  commemoravimus,  iis  locis,  ubi  portio  cartilaginis  nondum  ossi- 
ficata  in  portionem  ossificari  incipientem  transit,  substantia  fundamentalis  inter  singulos 
corpusculorum  cartilagineorum  acervos,  quae  quidem  a septis  inter  singula  acervorum 
corpuscula  cartilaginea  obviis  bene  distinguenda  est,  augmentatur  (e).  Neque  tamen 
hoc  incrementum  substantiae  fundamentalis  semper  aeque  manifesto  animadvertitur. 
In  segmentis  tenuibus  nunquam  non  conspicitur,  et  simul  observatur,  incrementum 
hujus  substantiae,  quod  videtur,  versus  ossificationis  marginem  paulatim  augeri,  ita 
ut  quasi  cunei  substantiae  fundamentalis  ex  ossificationis  margine  inter  corpusculorum 
cartilagineorum  acervos  procurrere  videantur.  Passim  etiam  in  ea  corpuscula  cartila- 
ginea solitaria  reperiuntur.  In  segmentis  autem  crassioribus  haec  substantiae  funda- 
mentalis augmentatio  minus  luculenter  perspicitur,  et  plerumque  ab  initio  observatur, 
strias  angustiores  substantiae  fundamentalis  inter  corpuscula  cartilaginea  esse  inter- 
positas. Foco  microscopii  jam  mutato,  striae  latiores  quidem  minus  clare  rursus 
• conspicuae  fiunt,  sed  denuo  mutato  foco  rursus  evanescunt.  Facile  intelligitur,  in 
segmentis  ejusmodi  crassioribus  accuratam  cognitionem,  quaenam  ratio  sit  inter 
corpusculorum  cartilagineorum  acervos  et  interjectam  substantiam  fundamentalem,  eo, 
quod  acervi  in  pluribus  stratis  alii  super  alios  collocati  sunt,  et  ex  parte  ita  jacent, 
ut  substantiam  fundamentalem  inter  alios  interpositam  obtegant,  magnopere  turbari  et 
impediri. 

Quaestione,  utrum  substantia  fundamentalis  solum  videatur  aucta  esse,  an  re 
vera  aucta  sit,  hoc  loco  omissa,  tantummodo  addam,  secundum  mensiones  a me 
factas  maximam  substantiae  fundamentalis  latitudinem  inter  acervos  non  esse  majorem, 
quam  inter  corpuscula  cartilaginea,  ubi  adhuc  magis  dispersa  in  cartilagine  reperiuntur. 
Natura  substantiae  fundamentalis  neque  in  septis  neque  inter  acervos  ullo  modo 
mutata  apparet,  sed  idem  habitus  hyalinus  servatus  est. 

Hucusque  imaginem  universalem  ejus  partis  cartilaginis , ubi  portio  nondum 
ossificata  in  portionem  ossifieatam  transit,  habita  ratione  et  corpusculorum  cartila- 

gineorum  et  acervorum  et  substantiae  fundamentalis  proposui.  Si  tamen  loca  ab 
ossificationis  margine  remotiora  et  propiora  habitum  acervorum  corpusculorum  carti- 
lagineorum respiciens  comparas,  phaenomenon  observatur,  cujus  hoc  loco  paucis  verbis 
mentio  facienda  est.  Proxime  enim  portionem  ossificatam  potius  acervi  compositi, 
quam  simplices  inveniuntur,  ita  ut  ex  multorum  segmentorum  habitu  mihi  apparuerit, 
singulos  acervos  paulo  ante  transitum  in  ossificationem  eodem  modo  inter  se  appro- 
pinquare, quo  ab  initio  corpuscula  cartilaginea  ad  formandos  acervos  simplices  coeant. 

Interdum  etiam  fortuito  accidit,  ut  segmentum  disquisitioni  objiciatur,  in  quo 
incolumis  portio  cartilaginea  modo  descripta  canaliculo  perrupta  est,  qui  medulla  impletus 
est  atque  etiam  vasa  continere  videtur;  canales  ejusmodi,  de  quibus  jam  alii  harum 
rerum  scrutatores  mentionem  fecerunt,  sunt  canales  medullares  cartilaginis. 

Regio  media  segmentorum,  ubi  incrustationes  incipiunt,  indole  sua  in  univer- 
sum similior  est  cartilagini  finitimae  modo  descriptae , ita  ut  hanc  ipsam  facillime  non 
animadvertas  (B).  Huc  accedit , quod  illa  non  semper  aeque  luculenter  expressa  ap- 
paret, et  omnino,  si  cum  duabus  aliis  regionibus  commemoratis  comparatur,  minoris 
ambitus  est  (conf.  Tab.  f.  fig.  i.  B).  Proprium  hujus  regionis  est,  quod  substantia 
fundamentalis  cartilaginis  passim  majoribus  lacunis,  quam  in  cartilagine  nondum  mu- 
tata solis  cavis  cartilagineis  efficiuntur,  insignis  est.  Praeter  corpuscula  cartilaginea 
prorsus  non  mutata  vel  solitaria  vel  in  acervos  congregata  alia  conspiciuntur,  quae 
adhuc  paene  omnino  corpusculis  cartilagineis  incolumibus  similia  sunt  et  tantum  dua- 
bus rebus  ab  iis  differunt.  Plerumque  in  segmentis  tenuissimis  et  nominatim  in  mar- 
ginibus praeparatorum  cava  cartilaginea  cum  contentis  solitis  (corpusculis  cartilagineis) 
apparent,  quorum  fines  linea  obscura  distinctissime  expressa  insigniuntur.  Haec  linea 
non  aequalis  est  lineamentis  'illis  obscuris,  quae  plerumque  circa  cava  cartilaginea 
nondum  mutata  inveniuntur  et  hic  illic  umbra  fortiore  insigniuntur,  aliis  locis  contra 
saepe  minime  expressa  et  parum  conspicua  decurrunt.  Haec  linea  enim  circa  cava 
cartilaginea , de  quibus  hoc  loco  sermo  est , quocunque  modo  illustratur,  semper  circa 
totum  cavorum  ambitum  in  forma  lineae  tenuis  distinctissime  expressae  conspicitur  (h). 
Saepissime  paululum  irregularis  et  denticulata  est,  semper  vero  tam  tenuis,  ut  eam 
vix  metiri  possis.  In  nonnullis  casibus  etiam  haec  linea  tenuis  versus  latus  a prae- 
parati margine  aversum  paulatim  latior  fit,  ita  ut  corpusculum  cartilagineum  tantum 
ex  uno  latere  linea  tenui  modo  dicta,  ex  altero  autem  stria  falciformi,  latiore  cinctum 
appareat.  In  medio  praeparato  et  omnino,  ubi  segmentum  crassius  est,  cava  cartila- 
ginea nusquam  linea  tenui  modo  dicta,  sed  undique  stria  annuliformi  circumscripta 
esse  videntur,  quae  annulis  illis  simillima  est,  quos  circa  amplificata  corpora  cartila- 
ginea ante  ossificationem  incipientem  inveniri  jam  commemoravimus  (i).  Hi  annuli 
tamen  ab  illis  differunt  majore  nitore  et  delineatione  cinereo  - granulata.  Hi  annuli 
non  solum  praesente  contento  cavitatis  cartilagineae  conspicui  sunt,  sed  etiam,  ubi 
contentum  illud , i.  e.  corpusculum  cartilagineum , excidit.  Ubi  limites  lineares  cavita- 
tum cartilaginearum  in  striam  latiorem  transeunt,  ut  supra  descriptum  est,  haec  stria 

sub  microscopio  plane  eundem  habitum  prae  se  fert,  quem  in  cavis  cartilagineis 
ostendit,  circa  quae  annulus  perfecte  formatus  apparet.  Si  contentum  in  ejusmodi  ca- 
vitatibus cartilagineis  inest,  interdum  dubium  esse  potest,  num  limites  modo  descripti 
etiam  re  vera  ad  cava,  nec  potius  ad  contenta  eorum,  sive  corpuscula  cartilaginea 
ipsa  pertineant.  Ubi  tamen  contentum  excidit,  itemque  in  ulteriore  progressu  ossifi- 
cationis omnino  manifestum  fit,  phaenomena  in  lineamentis  externis  cavorum  cartila- 
gineorum ex  mutato  strato  substantiae  fundamentalis,  quod  cavitatem  directe  cingit, 
originem  capere.  Mutatio  vero  in  hoc  strato  orta  tantummodo  ex  incrustatione  sali- 
bus terrenis  effecta  derivari  potest,  quum  magnus  nitor  et  delineatio  cinereo -granu- 
lata  plane  congruant  cum  imagine  microscopica,  quam  loca  cartilaginis  postea  sine 
dubio  ossificata  exhibent.  Hoc  stratum  terminale  substantiae  fundamentalis  circa  ca- 
vum cartilagineum  incrustatione  mutatum  capsulam,  osseam  appello.  Accuratiore 
investigatione  opus  est,  ut  constituatur,  utrum  annuli  illi  angustiores  latioresve  per 
totam  latitudinem  suam  habendi  sint  pro  veris  speciosisve  planitiebus  capsularum 
ossearum  modo  formatarum  secando  effectis,  an  tantum  pro  planitiebus  speculi  instar 
renidentibus  capsulae  osseae  re  vera  tenuissimae,  quae  saepe  in  segmentis  ossis  te- 
nuibus limitibus  linearibus  distinctis  se  manifestant.  Observatio,  capsulas  osseas  in 
segmentis  tenuissimis  semper  in  forma  lineae  obscurae  cum  simplicibus  lineamentis 
externis  animadverti , . contra  vero  ibi  tantum,  ubi  in  segmentis  crassioribus  investiga- 
tioni objiciantur,  annulos  illos  in  conspectum  venire,  satis  demonstrat,  arinulos  modo 
dictos  tantum  expressionem  opticam  planitierum  capsularum  ossearum  in  majore  am- 
bitu speculi  instar  fulgentium  exhibere.  Simulatque  has  capsulas  osseas  circa  cava 
cartilaginea  esse  cognovimus,  difficile  non  est,  decursum  limitum  linearium  capsulae 
osseae  interdum  irregularem  et  quasi  parvis  prominentiis  denticulatis  instructum  in 
segmentis  capsularum  ossearum  tenuissimis  recte  intelligere  et  interpretari.  Hoc 
phaenomenon  enim  non  inde  pendet,  quod  capsula  ossea  ab  initio  in  statu  suo  nor- 
mali ullas  elevationes  et  depressiones  in  superficie  suo  habeat,  nam  saepissime  linea 
obscura  sitie  ullis  prominentiis  et  aequaliter  decurrit  eoque  probat,  parietes  capsulae 
glabros  et  planos  ac  prorsus  ejusdem  conditionis  esse,  cujus  primarium  stratum  ter- 
minale substantiae  fundamentalis  circa  cavitates  cartilagineas.  Idem  etiam  eo  proba- 
tur, quod  capsula  ossea  ex  facie  considerata  nullum  vestigium  speciei  maculosae  osten- 
dit , quae  quidem , si  illa  instructa  esset  depressionibus  et  elevationibus , deesse  non 
posset.  Decursus  hic  lineamentorum  externorum  capsulae  osseae  in  segmentis  tenui- 
bus irregularis  prominentiisque  denticulatis  instructus  inde  potius  derivandus  est,  quod 
in  apparandis  segmentis  stratum  substantiae  fundamentalis,  quod  in  capsulam  osseam 
mutatum  est,  propter  consistentiam  *)  suam  magis  lentam  a substantia  fundamentali 


**)  Annot.  Facile  intelligitur , hic  sermonem  esse  ile  capsula  ossea  auxilio  acidi  muriatici  maxima  ex  parte 
elementis  terrenis  privata,  quippe  cujus  substantia  , pariter  atque  ossium  acido  muriatico  imbutorum,  ile  quibus  hoc 
satis  constat,  solito  lentior  sit,  nec  tam  facile,  quam  cartilago  hyalina  nondum  incrustata,  dissecetur. 

hyalino  differentem,  plerumque  minus  facile  accurate  et  acute  dissecatur,  sed  potius 
dirumpitur.  Prominentiae  denticulatae  limitum  linearium , ut  investigatio  accuratior  au- 
xilio microscopii  instituta  docet,  parvis  laciniis  abruptis  capsulae  osseae  efficiuntur. 
Hae  ipsae  parvae  laciniae  ruptione  provocatae,  quae  in  margine  cavitatum  cartilaginea- 
rum apertarum  reperiuntur,  primum  attentionem  meam  ad  capsulam  osseam  praesen- 
tem adverterunt,  quum  ceteroquin  hae  cavitates  cartilagineae  capsula  ossea  cinctae 
forma  sua  cum  apertis  cavitatibus  cartilagineis  nondum  mutatis  omnino  congruant  et 
demum  per  diligentiorem  contemplationem  id  discrimen  eluceat,  quod  posteriores  sem- 
per  lineamentis  externis  aequaliter  decurrentibus  jam  magis  umbrosis,  jam  omnino  lu- 
cidis circumdantur,  priores  contra  peculiarem  illam  conditionem  lineamentorum  suorum 
supra  dictam  ostendunt. 

Addendum  mihi  est,  capsulas  osseas  saepe  solitarias,  plerumque  vero  secundum 
solitam  dispositionem  cavorum  cartilagineorum  hujus  regionis  in  acervos  congregatas 
observari  (n).  Praeterea  commemorandum  est,  in  segmentis  tenuibus,  ubi  tantum 
segmenta  tenuia  cavorum  cartilagineorum  disquisitioni  offerantur  et  capsulae  osseae 
tenuibus  limitibus  linearibus  indicentur,  in  septis  inter  cavitates  cartilagineas  interpo- 
sitis semper  substantiam  fundamentalem  nondum  ossificatam  et  quidem  plerumque 
hyalinam  inter  capsulas  osseas  finitimas  animadverti.  In  iis  vero  acervis,  quorum 
cava  cartilaginea  toto  ambitu  suo  vel  saltem  crassiora  segmenta  eorum  observationi 
objiciuntur,  et  in  quibus  propterea  capsulae  osseae  in  forma  annulorum  magis  mi- 
nusve  latorum  conspiciuntur,  plerumque  substantia  fundamentalis  hyalina  nondum  os- 
sificata  cognosci  omnino  non  potest.  In  hoc  casu  ejusmodi  acervus  cavorum  cartila- 
gineorum speciem  offert  cavitatis  magnae,  cujus  limites  jam  magis  sinuosi,  jam  etiam 
magis  aequaliter  decurrentes  annulo  indicati  cernuntur,  et  quae  septis  ejusdem  habitus 
microscopici , cujus  totius  cavitatis  lineamenta  externa,  in  cellas  divisa  apparet.  Ex 
iis,  quae  jam  supra  de  conditionibus,  quibus  hic  annulus  provocetur,  exposui,  deduci 
potest,  hanc  capsulam  osseam  in  cellas  divisam  tantummodo  propter  disquisitionem 
planitiebus  singularum  capsularum  ossearum  speculi  instar  nitentibus  impeditam  hunc 
habitum  modo  descriptum  sub  microscopio  offerre.  Ubi  enim  segmenta  satis  tenuia 
sunt,  semper  rursus  compositio  capsularum  ejusmodi  ossearum  in  cellas  divisarum 
luculenter  perspicitur,  quarum  septa  in  forma  strati  angusti  substantiae  fundamentalis 
hyalinae  non  ossificatae  inter  lineamenta  externa  capsularum  ossearum  finitimarum 
cognoscuntur. 

Interdum  in  hac  regione  segmenti,  quo  loco  transitus  fit,  etiam  corpuscula  car- 
tilaginea deprehenduntur,  quae  et  ipsa,  quod  ad  formam  attinet,  cum  corpusculis  car- 
tilagineis non  mutatis  congruentia  in  segmentis  tenuissimis  phaenomena  microscopica 
capsularum  ossearum  adhuc  ostendunt,  quorum  contenta  tamen  granulis  majoribus  con- 
stare videntur,  neque  jam  corpuscula  cartilaginea  ipsa  in  conspectum  venire  sinunt  (k). 
Difficile  est  in  his  segmentis,  quae  reagentibus  fortissimis  tractata  sunt,  corpuscu- 
lorum cartilagineorum  mutationes  accurate  cognoscere  et  intelligere,  sed  tantum 

mutationem  exstitisse  elucet.  Aliquoties  mihi  successit  cognoscere  corpuscula  esse 
contenta  cavitatis  ejusmodi  cartilagineae  capsula  ossea  cinctae,  prorsus  cum  contentis 
cavorum  in  portione  jam  omnino  ossificata  obviorum,  quae  cava  medullaria } cet, 
vocantur,  congruentia.  Contenta  igitur,  ut  paucis  dicam,  ejusdem  habitus  erant,  cujus 
massa  medullaris,  et  corpuscula,  quae  in  illis  insunt,  cellulis  medullaribus  similia  sunt. 

Praeter  cavitates  cartilagineas  habitus  modo  descripti  in  praeparato  edam 
spatia  cava  majora  conspiciuntur  (1).  Illa  plerumque  lineamentis  externis  magis  mi- 
nusve  irregulariter  sinuosis  cincta  aut  vacua  aut  nominatim  in  segmentis  crassioribus 
partim  vel  omnino  massa  in  ipsis  contenta  repleta  sunt.  Magnitudo  eorum  admodum 
variat,  alia  enim  ejusdem  magnitudinis  sunt,  cujus  totus  cavorum  cartilagineorum 
acervus,  alia  minora,  alia  denique  etiam  majora.  Hi  limites  sinuosi  saepe  similes  sunt 
lineamentis  externis  totorum  acervorum  corpusculorum  cartilagineorum,  in  aliis  casibus 
autem  haec  spatia  cava  multo  magis  irregularia  sunt,  nominatim  si  magnitudine  ex- 
cellunt; semper  tamen  limites  magis  minusve  sinuosi  sunt  et  interdum  totum  spatium 
cavum  animo  tibi  fingere  potes  quasi  conflatum  ex  pluribus  cavitatibus  et  respondens 
magnitudini  et  lineamentis  externis  singulorum  acervorum  cavitatum  cartilaginearum. 
Massa  in  iis  contenta  plane  congruit  cum  medulla,  qualis  in  ossibus  hac  ratione  tra- 
ctatis magis  minusve  destructa  et  cellulis  medullae  magis  minusve  luculenter  per- 
spicuis praedita  apparet  (p).  Horum  spatiorum  lineamenta  externa  diversa  sunt  in 
segmentis  crassioribus  et  tenuioribus.  In  tenuioribus  tantum  limites  lineares  distincte 
tenues  in  conspectum  veniunt,  plane  ejusdem  habitus,  cujus  limites  sunt  circa  cavitates 
cartilagineas,  quarum  margo  fines  constituens  in  capsulam  osseam  mutatus  est.  In- 
terdum spatio  cavo  ejusmodi  proxime  adjacet  cavum  cartilagineum  solitarium,  vel  ma- 
jor minorve  acervus  horum  cavorum,  qui  aut  nondum  mutatus  est,  aut  capsulam  os- 
seam jam  formatam  limitibus  annuliformibus  vel  simplicibus  linearibus  indicat  (n).  In 
segmentis  crassioribus  limites  in  forma  striae  magis  minusve  latae,  forti  lucis  splen- 
dore insignis,  cinereo -granulatae  apparent  (n).  Haec  stria  sub  microscopio  prorsus 
eundem  habitum  ostendit,  quem  capsula  ossea  in  forma  annuli  apparens,  et  hic  quo- 
que, quod  accurata  disquisitione  et  comparatione  cum  phaenomenis  in  progressa  os- 
sificatione obviis  cognoscitur,  ex  lamella  ossea  tenuissima  lucem  fortiter  frangente  et 
reflectente  originem  capit,  qua  lamella  finis  inter  substantiam  fundamentalem  et  cava 
medullaria  constituitur.  Itaque  hic  nobis  res  est  cum  segmentis  cavorum  medullarium. 
Ut  in  cavitatibus  cartilagineis  solitariis,  ita  in  his  cavis  medullaribus  observatur,  se- 
cundum conditionem  segmenti  partem  lamellae  osseae  circa  cavum  medullare  simpli- 
citer in  forma  limitum  linearium  apparere  (m),  reliquam  partem  vero  speciem  striae 
osseae  magis  minusve  latae  prae  se  ferre.  Non  raro  succedit  in  his  cavis  medulla- 
ribus phaenomenon  cernere,  quod  in  figura  accuratissime  repraesentatum  est:  ex  eo 
enim  loco  lamellae  osseae  cavum  medullare  cingentis,  qui  versus  hoc  cavum  prominet, 
singuli  processus  ejusdem  habitus  microscopici  in  ipsum  cavum  medullare  procurrunt 
cavitatemque  principalem  in  plures  quasi  cellas  minores  dividunt.  Plerumque  hae 

cellae  separatae  in  cavitatem  communem  spatii  medullaris  exitum  habent,  et  ut  totum 
cavum,  medulla  ipsa  repletae  sunt.  In  casibus  rarissimis  adeo  duo  processus  finitimi 
se  conjungunt  atque  hoc  modo  in  cavo  principali  cavam  undique  clausum  formant, 
quod  et  ipsum  medulla  impletum  est.  Jam  sinuosa  superficies  vel  margo  lamellae 
osseae  circa  cavum  medullare,  sed  etiam  magis  hi  processus,  qui  interdum  ex  ejus 
prominentiis  internis  in  cavum  ipsum  procurrunt  et  adeo  parvum  cavum  undique  in- 
cludunt, maximam  similitudinem  ostendunt  cum  habitu  acervi  capsularum  ossearum, 
quae  saepe,  ut  etiam  in  praeparato  nostro,  adhuc  integrae  cavum  medullare  proxime 
attingunt  et  apte  comparari  possunt  (m).  Ratio  inter  capsulas  osseas  cavitatum  car- 
tilaginearum et  lamellas  osseas  circa  cava  medullaria  inde  tam  luculenter  apparet,  ut 
non  intelligi  non  possit,  capsulis  osseis  cum  cavis  medullaribus  rationem  geneticam  in- 
tercedere. In  hoc  casu  igitur  processus  cum  sinuosis  portionibus  marginis  lamellae 
osseae  circa  cavum  medullare  respondent  capsulae  osseae  simplicis  cavitatis  cartila- 
gineae. Hoc  probatur  non  solum  congrua  forma,  sed  etiam  magnitudine  et  toto  ha- 
bitu optico  substantiae  fundamentalis  incrustatae.  Itaque  cognositur,  processus  la- 
mellae  osseae  cavi  medullaris  idem  esse,  quod  septa  inter  capsulas  osseas  acervi,  et 
ut  in  eo  casu,  in  quo  acervus  ejusmodi  capsularum  ossearum  adhuc  in  omnibus  par- 
tibus singulis  separatus  apparet  et  contenta  earum  nondum  mutata  sunt,  in  septis  in- 
ter capsulas  osseas  interjectis  substantia  fundamentalis  non  ossificata  perspicitur,  ita 
in  segmentis  tenuibus  idem  in  processibus  lamellae  osseae  cavi  medullaris,  quos 
septis  respondere  modo  diximus,  recognoscere  succedit.  Interdum  tamen  haec  substantia 
fundamentalis  hyalina  nondum  ossificata  in  processibus  jam  omnino  evanuit  et  hi  pro- 
cessus tantum  im  forma  lamellae  osseae  tenuis  cum  limitibus  peculiaribus  simplicibus, 
linearibus,  tamen  paulo  latioribus  apparent.  Nunquam  in  hac  lamella  corpuscula  ra- 
diata animadvertuntur. 

Manifestum  est,  tres  illas  regiones  a me  propositas  in  loco  transitus  cartilaginis 
in  os  et  in  segmentis  ex  hac  portione  desumptis  cum  phaenomenis  suis  characteri- 
sticis  non  omnino  acriter  distingui  posse,  quum  non  raro  phaenomena,  quae  ad  se- 
quentem ossificationis  gradum  in  cartilaginis  mutatione  pertinent,  jam  prius  solitaria 
appareant.  Ita  etiam  in  regione  segmenti  modo  descripta  phaenomena  animadvertun- 
tur, quae  saepius  vel  saltem  non  minus  saepe  in  regione  proxime  sequente  depre- 
henduntur. 

In  margine  cavi  medullaris  vel  juxta  acervos  solitarios  non  raro  corpuscula 
conspiciuntur,  quae  forma  sua  et  habitu  microscopico  capsulis  osseis  in  forma  annuli 
apparentibus  similia  sunt.  Attamen  habita  ratione  magnitudinis  totius  corpusculi  an- 
nulus  admodum  latus  est,  spatium  vero  illo  inclusum , quod  aut  vacuum  est , aut  cor- 
pusculum cartilagineum  continet,  coarctatum  apparet  nec  perfecte  limites  spatii  inclusi 
aequaliter  decurrentes  ostendit,  quales  circa  corpuscula  cartilaginea  non  mutata  vel 
capsulas  osseas  cernuntur.  In  segmentis  crassioribus  hi  annuli  distincte  et  quidem 
limitibus  aequalibus  obscuris  a substantia  fundamentali  sejuncti  esse  videntur.  Si  ta- 

men  microscopii  focus  ita  collocatur,  ut  latissimus  corpusculi  ambitus  accurate  perspici 
possit,  adeo  in  segmentis  crassioribus  lineamenta  externa  irregulariter  decurrentia 
cognosci  possunt.  Magis  nobis  manifesta  fit  corpusculi  conditio , si  contingit , ut  se- 
gmenta tenuia  nobis  praeparemus.  In  segmentis  enim  ejusmodi  animadvertitur  cavum, 
quod  corpusculum  cartilagineum  magis  minusve  deminutum  continet  et  simul  cum  hoc 
corpusculo  annulo  magis  minusve  lato  subtiliter  granulato  cinctum  apparet  (r).  Hujus 
annuli  limites  tam  versus  substantiam  fundamentalem  hyalinam,  quam  versus  cavum 
irregulariter  decurrunt  prominentiasque  et  inter  eas  incisuras  ostendunt.  Spatium  in- 
ternum hac  re  lineamenta  externa  paululum  denticulata  adipiscitur  et  interdum  etiam 
corpusculum  cartilagineum  formam  irregularem  his  lineamentis  respondentem  ostendit. 
Hic  annulus  non  attenuatur  in  lineamenta  externa  linearia,  ut  in  capsula  ossea,  quam 
vocamus,  itaque  hic  observationi  capsula  se  praebet,  quae  parietibus  crassis  annuli 
latitudini  respondentibus  formatur.  In  ejusmodi  segmentis  tenuibus  simul  cernitur, 
annuli  substantiam  versus  substantiam  fundamentalem  parvis  prominentiis  saepe 
tam  paulatim  excurrere  et  in  illam  transire,  ut,  nisi  microscopii  foco  accuratissime 
collocato,  fines  inter  annulum  et  substantiam  fundamentalem  dignosci  nequeant.  In 
praeparatis  tamen  acido  muriatico  imbutis  nihilominus  habitus  opticus  substantiae  fun- 
damentalis ab  habitu  optico  annuli  punctatione  granulata  se  distinguit,  in  qua  nonnulla 
puncta  lucida  et  clara  paulo  manifestius  apparent,  quam  in  substantia  fundamentali 
hyalina. 

Phaenomena,  quae  complicatam  texturam  hujus  annuli  indicarent,  nullo  modo 
observari  poterant.  Habitus  granulatus,  quem  modo  commemoravimus,  per  totam  an- 
nuli latitudinem  aequaliter  extensus  est.  Nec  tamen  silentio  praetermittendum  est, 
in  segmentis  crassioribus  et  corpusculi  hujusmodi  bene  conservati  diametro,  quae 
maxima  videatur,  sub  microscopio  fixa,  annulum  ejus  microscopicum,  qui  videatur, 
striis  obscuris  non  distincte  definitis  ex  margine  tam  externo  quam  interno  decurren- 
tibus pertractum  apparere.  Hi  radii  parum  definiti  in  decursu  suo  speciem  offerunt, 
quasi  radii  ex  annuli  centro  ad  peripheriam  procurrant.  Hic  jam  radios  cerpusculo- 
rum  radiatorum,  quae  formentur,  observationi  offerri,  probabilis  est  conjectura.  Sed 
striarum  numerus  multo  major,  et  decursus  alius  est,  quam  verorum  radiorum  cor- 
pusculorum radiatorum,  qui  in  magis  progresso  stadio  ossificationis  inveniuntur;  linea- 
mentaque earum  externa  haud  definita  et  distincta  sunt.  Praeterea  jam  commemo- 
ravi, has  strias  in  segmentis  tenuibus  plane  non  animadverti,  quum,  si  radii  veri  es- 
sent, in  iis  luculentissime  apparerent.  Phaenomenon  hoc,  dummodo  disquisitio  aliqua 
animi  attentione  instituatur,  facillime  explicari  potest,  oritur  enim  ex  umbra,  quam 
iniquitates  jam  commemoratae  faciei  et  externae  et  internae  annuli  descripti  efficiunt; 
inde  etiam  harum  striarum  lineamenta  externa  parum  definita  et  magnus  numerus 
pendent. 

Corpus  modo  descriptum,  quod  probabiliter  nomine  cellulae  osseae  (a  Me y ero 
et  Koellikero)  insignitum  viris  doctis  jam  innotuit,  equidem,  quum  nomen  cellulae 

osseae  opinione,  illud  ex  corpusculis  cartilagineis  oriri,  secundum  observationes  meas 
nequaquam  probata  nitatur,  nomine  glomerulorum  vel  fortasse  melius  globulorum 
substantiae  osseae  in  ossificatione  versantis  nuncupabo.  Horum  globulorum  diametros 
longitudinalis  0,007 1 4 usque  ad  0,01275  1.  P. , diametros  latitudinalis  0,00612  usque 
ad  0,0102  1.  P.  longa  est;  corpusculorum  radiatorum  in  iis  contentorum  diametros 
longitudinalis  0,00306  usque  ad  0,00408  1.  P.  longa  est,  diametros  latitudinalis  0,00255 
usque  ad  0,00306  1.  P.;  globuli  parietum  crassitudo  media  est  0,00357  1.  P. 

Tertia  regio  segmenti  a me  definita,  in  qua  corpuscula  radiata  inesse  jam 
sine  ulla  dubitatione  manifestum  est  (C),  eo  insignita  esse  solet,  quod  lacunis 
oblongis,  plerumque  parallelis  decurrentibus,  passim  vero  inter  se  conjunctis  perrum- 
pitur, quas  cava  medullaria  esse  contentis  ipsarum  evidenter  demonstratur.  Media 
earum  longitudo  est  0,0765  1.  P.,  media  latitudo  0,0255  1.  P.  Hujus  regionis  imago 
microscopica  clarissima  est,  si  haud  multum  medullae  in  cavis  continetur,  quum  haec 
deficiente  pelluciditate  et  situ  suo  distorto  partes,  quas  accurate  disquirere  gravissimum 
est,  inter  se  obtegat.  Etiam  hic  usus  solutionis  in  centum  partibus  decem  partes  kali 
puri  continentis  adjumentum  praestantissimum  est,  quo  efficitur,  ut  regiones  incrustatae 
quamvis  jam  ex  parte  elementis  terrenis  liberatae  splendore  suo  lucido  magnifice 
eluceant.  Tum  enim,  praecipue  pressione  leni  praeparati  adhibita,  facile  cognoscitur, 
cava  medullaria  oblonga  plerumque  ad  corpuscula  cartilaginea  vel  capsulas  osseas  in 
acervos  dispositas  se  applicantia  corpusculis  subrotundis  cincta  apparere,  quae  eo 
loco,  quo  se  invicem  tangunt,  inter  se  conflata  ad  latus  a cavo  medullari  aversum 
limitibus  semicircularibus  vel  semiellipticis  prominent  et  unum,  duo  vel  plura  cor- 
puscula oblonga  magis  minusve  denticulata  continent  , quibus  ipsa  corpuscula  radiata 
repraesentantur  (s).  Haec  organa  sunt  cellulae  osseae,  quas  Koelliker  proprie  hoc 
nomine  significare  solet,  quarum  speciem  paulo  minus  excultam  nomine  glomerulorum 
a nobis  nuncupatam  jam  commemoravimus.  Si  segmentum  crassius  evasit,  non  raro 
in  cartilaginis  margine  plures  prominentiae  horum  glomerulorum  semiglobosae , aliae 
super  alias  positae,  conspiciuntur,  quarum  eae  tantum,  quae  sub  ipso  microscopii 
foco  collocatae  sunt,  luculenter  apparent,  reliquae  vero  minus  distincte  perlucent. 
Inter  hos  limites  osseos  cavorum  medullarium,  ergo  nominatim  inter  glomerulorum 
prominentias  semiglobosas  angustior  latiorve  stria  hyalinae  substantiae  fundamentalis 
cartilaginis  percurrit  (o).  Haec  stria,  quo  longius  ab  ossificationis  margine  versus 
os  remota  est,  eo  angustior  fit.  Hic  etiam  conjunctiones  pontium  instar  inter  finiti- 
morum cavorum  medullarium  globulos  per  mediam  substantiam  hyalinam  percurrentes 
cernuntur.  Si  etiam  longius  progrederis,  tandem  omnes  glomeruli  inter  cava  medul- 
laria siti  conflati  sunt  et  cava  medullaria  jam  magis  in  compacta  substantia  ossea 
collocata  esse  videntur.  Ubi  adhuc  latior  stria  substantiae  fundamentalis  hyalinae 
inter  cavorum  medullarium  glomerulos  percurrit , interdum  corpuscula  cartilaginea 
prorsus  nondum  mutata  vel  solitaria  vel  in  acervos  congregata  inveni  (q).  Praeterea 
non  raro  in  media  substantia  hyalina  inter  hujus  regionis  cava  medullaria  glomeruli 

animadvertuntur  vel  solitarii  vel  in  acervos  ita  conjuncti,  ut  iis  locis,  nbi  se  invicem 
tangunt,  omnino  conflati  appareant  et  tantum  in  externis  acervi  limitibus  semiglobosi 
promineant  (conf.  Tab.  I.  fig.  4.  t).  Porro  in  segmentis  crassioribus  nominatim  in 
margine  cavorum  medullarium  medulla  privatorum  angustius  latiusve  segmentum  faciei 
internae  limitum  osseorum  conspicitur,  in  qua  non  raro  globulorum  corpuscula  radiata 
perspici  possunt. 

Habitus  microscopicus  globulorum  nonnullis  locis,  nominatim  ibi  quoque,  ubi 
cava  medullaria  usque  ad  cartilaginem  non  ossificatam  se  extendunt,  omnino  aequalis 
est  habitui  glomerulorum,  quos  supra  descripsimus,  in  plerisque  tamen  id  discrimen 
invenitur,  quod  cavum  corpusculum  cartilagineum  minutum,  cujus  forma  cavo  re- 
spondet, continens,  nisi  in  segmento  parando  remotum  est,  limites  paulo  magis  denti- 
culatos ostendit  et  dimensionibus  suis  minutum  apparet.  Hac  re  limites  cavi  interni 
globulorum  magis  magisque  speciem  corpusculorum  radiatorum  adipiscuntur.  Etiam  in 
glomerulorum  faciebus  liberis  semiglobosis  vel  magis  semiovatis,  si  segmenta  tenuia 
suut,  plerumque  etiam  clarius,  quam  antea,  lineamenta  externa  irregulari  modo 
denticulata  cernuntur,  unde  concludendum  est,  parietum  globulorum  non  solum  faciem 
internam  ad  cavum  internum  conversam , sed  etiam  externam  libere  ad  substantiam 
fundamentalem  hyalinam  spectantem  in  hemisphaeriis  non  glabram,  sed  elevationibus 
et  depressionibus  instructam  esse.  Contra  in  glomerulis  recentissimis,  etiamsi  segmenta 
tenuissima  sunt,  frustra  quaeruntur  phaenomena,  ex  quibus  conjici  possit,  glomerulorum 
parietes  canaliculis  (corpusculis  radiatis)  cum  denticulis  cavi  interni  glomerulorum 
connexis  perrumpi.  Ibi  demum,  ubi  glomeruli  inter  se  conflari  incipiunt,  et  in  ipsa 
substantia  ossea  jam  compacta  vestigia  horum  radiorum  etiam  in  praeparatis  meis 
inveniri  possunt.  Denuo  in  memoriam  mihi  revocandum  est,  cujus  rei  jam  mentionem 
feci,  ubicunque  globuli  se  invicem  tangant  et  jam  inter  se  conflati  sint,  nullum 
vestigium  termini  separantis  animadverti,  et  ibi  quoque,  ubi  glomeruli  substantiam 
hyalinam  tangant,  in  segmentis  tenuibus  faciem  externam  irregularem  parietum  eorum 
deficiente  limite  satis  distincto  substantiam  fundamentalem  hyalinam  attingere,  quin 
etiam  interdum  sensim  in  eam  transire  videri. 


Ex  descriptione  segmenti  longitudinalis  ossificatio  metacarpi  facillime  et  luculen- 
tissime perspici  potest.  Praeparata  sectionibus  in  alias  directiones  ductis  effecta 
praecipue  eam  utilitatem  praebent,  ut  ex  iis  formae  corporales  acervorum  corpusculo- 
rum cartilagineorum  et  cavorum  medullarium  accuratius  definiantur.  Hoc  modo  in  segmen- 
tis, quae  sectionibus  per  cartilaginis  crassitudinem  prope  ossificationis  marginem 
ductis  effecta  sunt,  observatur,  acervos  corpusculorum  cartilagineorum  in  praeparatis 
tenuissimis  maxima  ex  parte  corpuscula  cartilaginea  circa  centrum  disposita  offerre, 
vel,  si  segmenta  crassiora  sint,  in  forma  acervorum  circularium  vel  ellipticorum  magis 
minusve  regularibus  finibus  cinctorum,  ex  corpusculis  cartilagineis,  quorum  alia  aliis 
superstrata  sunt,  compositorum,  apparere.  Acervorum  maximorum  diametros  longi- 

tudinalis  longa  est  0,02805  1.  P. , latitudinalis  0,0255  1.  P. , minores  vero  ostendunt 
diametrum  longitudinalem  0,01683  1.  P. , latitudinalem  0,01581.  Acervi  ex  seriebus 
longitudinalibus  corpusculorum  cartilagineorum  compositi  omnino  non  vel  saltem  parum 
clare  animadvertuntur.  Ex  hoc  corpusculorum  cartilagineorum  habitu  in  segmentis 
transversis,  si  phaenomena  in  segmentis  longitudinalibus  obvia  comparantur,  facile 
intclligitur , corpuscula  cartilaginea  proprie  in  series  longitudinales  simplices  vel 
pluribus  stratis  compositas,  ossis  axi  longitudinali  respondentes,  disposita  esse,  et 
acervos  ac  symplegmata  corpusculorum  cartilagineorum  circa  centrum  ordinatorum 
etiam  in  segmentis  transversis  cartilaginis  necessario  apparere.  Etiam  circa  cava  me- 
dullaria in  segmentis  transversis  saepius  limites  magis  minusve  irregulares,  circulares 
vel  elliptici,  conspiciuntur,  ita  ut  eorum  quoque  forma  principalis  existimanda  sit 
tubulus  parietibus  sinuose  decurrentibus  formatus.  Tubulorum  media  diametros 
longitudinalis  longa  est  0,051  1.  P.  media  diametros  transversa  0,0382.  Axis  eorum 
longitudinalis  directionem  axis  longitudinalis  Ossis  sequitur. 


Segmentum  longitudinale  ex  corpore  ossificari  incipiente  vertebrae 
canis  neonati  desumptam  ( Tab.  I.  fig.  %). 

Columna  vertebralis,  ex  qua  hoc  segmentum  excisum  est,  maxima  ex  parte 
adhuc  cartilaginea  fuit.  Tantummodo  media  pars  demum  corporis  vertebrarum  in  os 
mutata  erat,  ita  ut  hic  nucleus  osseus  cartilagine  adhuc  plane  cinctus,  ergo  etiam  ab 
arcu  et  processibus  massa  cartilaginea  interposita  separatus  esset.  Columna  verte- 
bralis in  linea  mediana  corporis  dissecta  est,  et  sectiones  ad  efficienda  praeparata 
eo  loco,  ubi  cartilago  in  os  corporis  vertebralis  transit,  parallelae  lineae  medianae 
ductae  sunt. 

Segmenta  ex  hac  regione  petita  in  rebus  summis  easdem  rationes  ostendunt  , 
quas  segmenta  metacarpi,  quae  modo  descripsimus.  Ad  iconem  delineandam  segmen- 
tum elegi,  in  quo  capsulae  osseae  quidem  minus  luculenter  perspiciuntur,  quam  in 
metacarpo  modo  descripto,  contra  vero  eo  pulchrius  et  clarius  elucet,  quae  ratio  for- 
mationis acervis  corpusculorum  cartilagineorum  cum  cavis  medullaribus  inter  ossifica- 
tionem intercedat.  Ne,  quae  jam  exposita  sunt,  repetam,  in  descriptione  ea  potissi- 
mum phaenomena  commemorabo,  quae  a phaenomenis  in  metacarpo  observatis  ra- 
tione memoratu  digna  discrepant. 

Etiam  hic  evidenter  tres  regiones  distingui  possunt,  cartilago  pura  (Tab.  I. 
fig.  2.  A),  cartilago  cum  incipiente  incrustatione  (B)  et  os  fere  perfecte  efformatum 
(C).  In  regione  prima  corpuscula  cartilaginea  locis  ab  ossificationis  puncto  remotissi- 
mis sine  certo  ordine  et  diversissimis  formis  praedita  altera  juxta  altera  in  substantia 
fundamentali  posita  sunt  (a).  Maxima  eorum  ostendunt  diametrum  longitudinalem 
0,006  1.  P.,  transversam  0,003  1.  P.  In  vicinia  marginis  ossificationis  magnitudo  eorum 

aucta  est,  ita  ut  hic  maxima  diametrum  longitudinalem  0,0081  1.  P.  et  transversam  0,007 
1.  P.  praebeant.  Ut  supra  jam  commemoravimus,  crescentibus  corpusculis  cartilagineis  et 
quidem  praecipue  eorum  diametro  transversa,  phaenomena  annuliformia  in  conspectum 
veniunt , quae  quidem,  quantum  fieri  potuit,  etiam  in  icone  huic  cummentationi  addita  re- 
praesentata sunt.  Hic  etiam  corpusculorum  cartilagineorum  aggregatio  in  acervos  locum 
habet,  atque  in  hoc  quidem  segmento  ex  columna  vertebrali  petito  illa  fere  omnia  in 
series  longitudinales  ordinata  sunt  (b) , quae  tam  ex  corpusculis  cartilagineis  integris, 
quam  ex  cavitatibus  cartilagineis  in  parando  segmento  contentis  suis  privatis  et  pro- 
pterea  tantum  lacunas  exhibentibus  compositae  sunt  (g).  Hi  acervi  longitudinales  me- 
diam diametrum  longitudinalem  0,0357  1.  P. , transversam  0,0 1 785  1.  P.  ostendunt. 
Habitus  corpusculorum  cartilagineorum  in  serie  ejusmodi  plane  idem  est,  qui  in  prae- 
parato, quod  prius  descripsimus.  Hic  quoque  substantia  fundamentalis  inter  singulos 
acervos  aucta  esse  videtur,  quamquam,  si  eam  metimur,  maxima  substantiae  funda- 
mentalis latitudo  inter  acervos  non  major  est,  quam  inter  singula  corpuscula  cartila- 
ginea solitaria.  Manifesto  autem  elucet,  quo  magis  ad  os  appropinquetur,  eo  latiorem 
fieri  substantiam  fundamentalem  (e). 

In  regione  media  (B)  hic  rursus  capsulae  osseae  conspiciuntur,  quarum  in  icone 
praeparati  electi  paucae  tantum  se  ostendunt  (i).  Secundum  mensiones  capsularum 
ossearum  in  diversis  segmentis  disquisitis  a me  institutas  maximis  est  diametros  lon- 
gitudinalis 0,008  1.  P.,  transversa  0,007  1.  P. 

In  tertia  (C)  et  ultima  segmenti  regione,  in  qua  ossificationis  processus  jam  lon- 
gius progressus  est,  statim  rursus  cava  medullaria  in  conspectum  veniunt,  quibus 
substantia  fundamentalis  perrupta  apparet  (1).  Iis  media  longitudo  est  0,01377  1.  P., 
latitudo  0,01785  1.  P.,  et  singula  cava  medullaria  connexum  inter  se  habent.  Limites 
cavorum  medullarium  magis  minusve  sinuosi  sunt  et  lamella  ossea,  quae  splendore 
lucido  insignis  est,  formantur.  In  segmentis  crassioribus,  in  quibus  haec  lamella 
ossea  per  se  tenuis  majorem  faciem  lucentem  offert,  vel  etiam  magis  secundum  faciem 
conspicitur,  limites  cavitatis  medullaris  in  forma  striae  characteristico  splendore  lucido 
excellentis  apparent.  In  segmentis  tenuibus  haec  lamella  ossea  speciem  praebet 
lineamenti  tenuissimi  distincte  denticulati.  In  lamella  ossea  non  animadvertuntur  glo- 
meruli , sed  passim  in  vicinia  limitum  etiam  in  conjunctione  cum  lamella  ossea  initio 
globuli  solitarii,  postea  series  continua  globulorum  (s)  apparent,  omnino  eodem 
modo,  quo  in  metacarpo,  ut  supra  diximus,  se  offerunt.  Inter  capsulas  osseas  cava 
medullaria  cingentes  substantia  fundamentalis  immutata  est  (o)  et  nominatim  ejusdem 
indulis  hyalinae,  cujus  in  cartilagine  non  ossificata  est.  In  ea  haud  raro  corpuscula 
cartilaginea  adhuc  simplicia  et  immutata  observantur,  nec  non  globuli  et  solitarii  et  in 
acervos  conflati.  Versus  os  jam  efformatum  substantiae  fundamentalis  latitudo  minui- 
tur et  globuli  cum  corpusculis  radiatis  finitimorum  cavorum  medullarium  jam  conspi- 
cuas magnitudine  crescentes  inter  se  appropinquant  et  ad  formationem  massae  osseae 
compactae  coalescunt.  Ex  mensionibus  a me  institutis  efficitur,  maximis  globulis  esse 

diametrum  longitudinalem  0,0132  1.  P. , transversam  0,0122  1.  P.  cum  corpusculo 
radiato  praedito  diametro  longitudinali  0,0056  1.  P.,  transversa  0,00317  1.  P.  Glo- 
bulorum parietes  0,001-08  1.  P.  crassi  erant. 

In  praeparato  icone  nostra  repraesentato  attentio  etiam  convertenda  est  ad 
rationem , quae  cavis  medullaribus  cum  acervis  corpusculorum  cartilagineorum  et 
capsularum  ossearum  intercedat.  Manifesto  cernitur,  hos  acervos  ex  seriebus  admo- 
dum vicinis  cavorum  cartilagineorum  cum  corpusculis  cartilagineis  partira  immuta- 
torum partim  in  capsulas  osseas  transformatorum  compositos  cava  medullaria  directe 
attingere,  et  quidem  ita,  ut  media  pars  acervi  corpusculorum  cartilagineorum  in  spa- 
tium internum  cavi  medullaris  medulla  impletum,  partes  externae  vero  acervi  in  cavi 
medullaris  stratum  terminale  externum  procedant.  In  aliis  segmentis  clarius,  quam  in 
praeparato  icone  nostra  repraesentato,  series  capsularum  ossearum  perspiciebatur. 


Segmenta  transversa,  quae  ad  illustranda  phaenomena  in  segmentis  longi- 
tudinalibus observata  nobis  paravimus , in  corporibus  vertebrarum  nullam  differentiam 
alicujus  momenti  ostendebant.  In  illis  quoque  acervi  e seriebus  longitudinalibus  cor- 
pusculorum cartilagineorum  compositi  et  cava  medullaria  simili  modo  formata  animad- 
vertuntur. Inde  concludendum  est,  corpuscula  cartilaginea  in  acervis  ita  esse  or- 
dinata, ut  in  segmentis  et  longitudinalibus  et  transversis  in  series  congregata  ap- 
pareant. Porro  inde  elucet,  formam  corporalem  tam  acervorum  corpusculorum  car- 
tilagineorum, quam  cavitatum  medullarium  cum  capsulis  osseis  in  universum  formae 
lentis  similem  esse. 

Segmentum  e loco . ubi  os  ischii  foetus  septem  mensium  cum  osse 
ilii  ad  formandum  acetabulum  conferente  se  conjungit , desumptum 

fTab.  I.  fig.  4J. 

In  osse  innominato,  ex  quo  hoc  segmentum  petitum  est,  ossa  tria  ipsum  for- 
mantia in  accetabulo  interposita  massa  cartilaginea  adhuc  longe  distabant.  Sectio 
facta  est  per  marginem  ossificationis  ossis  ilii  in  acetabulo  et  quidem  ita,  ut  directio- 
nem horizontalem  sequeretur. 

Segmenta  ossea  ex  hac  regione  sumpta  praecipue  formis  regularibus  cavorum 
medullarium  modo  formari  incipientium  insignia  sunt.  Itaque,  ne,  quae  jam  ex- 
posita sunt,  repetam,  quum  phaenomena  hic  quoque  in  rebus  summis  eadem  sint, 
quae  in  segmentis  metacarpi,  potissimum  phaenomena  ad  cava  medullaria  pertinentia 
respiciam. 


Mensiones  in  regione  ab  ossificationis  puncto  remotissima,  ubi  corpuscula 
cartilaginea  sine  certo  ordine  substantiae  fundamentali  inserta  sunt,  a me  institutae 
has  mensuras  praebent:  Maximo  corpusculo  cartilagineo  hujus  regionis  est  diametros 
longitudinalis  0,006  1.  P. , transversa  0,003  1.  P.  In  vicinia  marginis  ossificationis 
maximum  corpusculum  cartilagineum  offert  diametrum  longitudinalem  0,007  1.  P., 
transversam  0,004  1.  P.  In  acervis  etiam  hic  corpuscula  cartilaginea  plerumque 
in  series  ordinata  apparent.  Neque  tamen  in  acervis  ex  seriebus  longitudinalibus 
compositis  diametros  longitudinalis  admodum  praevalet,  ita  ut  acervi  limitibus  magis 
ellipticis  interdum  adeo  paene  circularibus  instructi  appareant.  Eorum  longitudo  variat 
inter  0,00918  et  0,02856  1.  P.,  latitudo  inter  0,00765  et  0,02295  1.  P. 

In  regione  media  segmenti  (B),  ubi  ossificatio  incipit,  in  his  praeparatis  cava 
medullaria  (1)  pulcherrima  modo  se  formantia  observantur.  Illa  in  his  segmentis 
plerumque  limites  fere  ellipticos  sinuose  decurrentes  ostendunt,  qui  interdum  etiam 
magis  in  longum  protracti  sunt,  interdum  ad  formam  circularem  propius  accedunt. 
Cavitatum  medullarium  parietes  tenuibus  lamellis  osseis  constituuntur,  quae  prout  se- 
gmentum tenuius  vel  crassius  est,  jam  in  forma  lineamenti  tenuis  distincti,  jam  in  forma 
striae  cliaracteristico  splendore  lucido  excellentis  conspiciuntur.  Cum  lamella  ossea 
haud  raro  capsulae  osseae  (i),  quin  etiam  globuli  ossei  conjuncti  apparent  (r).  Etiam 
in  substantia  fundamentali  hyalina  adhuc  plane  immutata,  quae  inter  cava  medullaria 
percurrit,  capsulae  osseae  et  solitariae  et  in  acervos  congregatae,  nec  non  immutatae 
cavitates  cartilagineae  .cum  corpusculis  cartilagineis  reperiuntur  (q).  Cavorum  medul- 
larium diametros  longitudinalis  variat  inter  0,0153  et  0,0239  1.  P.,  transversa  inter 
0,0122  et  0,01887  1.  P. 

Ad  hanc  regionem  mediam  numerosis  cavis  medullaribus  se  formantibus  maxime 
insignem  ea  se  applicat,  in  qua  ossificatio  jam  magis  progressa  est  (C).  Indoles 
characteristica  etiam  hujus  regionis  est,  quod  in  cavorum  medullarium  limitibus  glo- 
buli luculenter  animadvertuntur,  qui  plane  ejusdem  habitus  sunt,  cujus  in  praeparatis 
jam  descriptis.  In  substantia  fundamentali  hyalina  inter  cavitates  medullares  inter- 
jecta hic  non  raro  glomeruli  et  solitarii  et  compositi  in  conspectum  veniunt.  Si  lon- 
gius progrederis,  interstitia  inter  cavitates  medullares  glomerulis  inter  se  conflatis 
cum  manifestis  corpusculis  radiatis  occupantur,  nec  amplius  immutata  substantia  fun- 
damentalis hyalina  conspicitur.  Globulorum  diametros  longitudinalis  variat  inter  0,006 
et  0,0107  1.  P. , transversa  inter  0,005  et  0,0096  1.  P.;  corpusculorum  radiatorum, 
quae  in  globulis  insunt,  diametros  longitudinalis  variat  inter  0,00255  et  0,00357  1.  P. , 
transversa  inter  0,0015  et  0,00255  1.  P. 

In  praeparatis  directionem  contrariam  sequentibus,  ita  ut  sectionibus  lineae 
medianae  corporis  parallelis  effecta  sint,  rationes  a modo  descriptis  non  admodum 
differunt.  Itaque  necesse  est  acervos  corpusculorum  cartilagineorum  et  cava  medul- 
laria formam  formae  ovatae  magis  minusve  similem  ostendere,  nisi  quod  limites 
semper  sinuosi  sint. 

Segmentum  ex  nucleo  osseo  inter  ambos  condylos  epiphysis  femoris 
infantis  neonati  interjecto  petitum  ( Tab.  1.  fig.  SJ. 

In  infante  neonato,  qui  legitimo  graviditatis  tempore  finito  in  lucem  editus  est, 
ambo  condyli  ossis  femoris  adhuc  omnino  cartilaginei  sunt,  atque  in  hac  portione 
cartilaginea  inter  ambos  condylos  interjecta,  ut  satis  constat,  nucleus  osseus  porosus 
magnitudinis  lentis  parvae  situs  est,  cujus  facies  lineam  horizontalem  corporis  se- 
quuntur. Sectio  ad  paranda  praeparata  jam  describenda  ad  perpendiculum  lineae 
medianae  corporis  parallela  ducta  est. 

Etiam  in  hoc  segmento  sub  microscopio  observatur,  corpuscula  cartilaginea 
locis  a nucleo  osseo  remotioribus  solitaria,  quo  propius  ad  nucleum  osseum  accedatur, 
eo  magis  paulatim  magnitudine  crescere.  Maximis  corpusculorum  cartilagineorum  locis 
a nucleo  osseo  remotis  obviorum  est  diametros  longitudinalis  0,008  1.  P. , transversa 
0,005  1.  P. , contra  maximis  eorum,  quae  in  vicinia  marginis  ossificationis  deprehen- 
duntur, diametros  longitudinalis  0,0096  1.  P. , transversa  0,007. 

Maxime  memorabile  in  segmentis  hujus  nuclei  ossei  est,  quod  corpusculorum 
cartilagineorum  solitariorum  bina  quidem  vel  terna  alterum  prope  alterum  collocata 
sunt,  quin  etiam  interdum  plura  eorum  magis  inter  se  appropinquant,  nusquam  vero 
ex  illis  veri  acervi  qualescunque  componuntur. 

In  bis  segmentis  regio  media,  in  qua  ossificatio  incipit,  minus  evidenter  discreta 
est  ab  ea,  in  qua  ossificatio  jam  longius  progressa  est,  et  ab  ea,  in  qua  illa  omnino 
nondum  incepit.  Attamen  semper  in  limitibus  cavorum  medullarium  globulis  maximo 
ambitu  cinctorum  versus  cartilaginem  nondum  ossificatam  ea  organa,  quae  incipientem 
ossificationis  processum  indicant , mediae  cartilagini  immutatae  inserta  apparent. 
Passim  conspiciuntur  cava  cartilaginea  vel  solitaria  (d) , vel  bina  et  etiam  plura 
alterum  propius  ad  alterum  admota  (b),  stria  annuliformi  splendore  suo  characteristica 
(i)  vel  limitibus  distincte  expressis  linearibus,  interdum  denticulatis,  cincta  (h),  atque 
in  iis  capsula  ossea  modo  orta  cognoscitur.  Etiam  globuli  ossei  et  solitarii  (r)  et 
conflati  (s,  t)  undique  cartilagine  nondum  mutata  adhuc  cincti  cernuntur  (o).  Passim 
denique  in  eadem  regione  cartilago  lacunis  minoribus  vel  majoribus  plerumque 
admodum  irregulariter  formatis  perrupta  conspicitur,  quae  aut  limitibus  tenuibus, 
linearibus,  distincte  expressis,  denticulatis  (m),  aut  omnino  vel  ex  parte  stria  illa 
latiore,  splendore  lucido  characteristico  insigni,  cinctae  (1)  et  in  segmentis  crassioribus 
medulla  repletae  apparent,  quas  civitates  medullares  modo  se  formantes  esse, 
concludendum  est,  et  in  segmentis  crassioribus  et  medulla  in  ipsis  contenta  et 
nitentibus  limitibus  annuliformibus  facile  intelligitur.  In  segmentis  tenuissimis  sub- 
stantia fundamentalis  simpliciter  perforata  esse  videtur,  et  saepe  tantum  adhibitis 
magna  opera  maximaque  attentione  ex  signis  supra  jam  allatis  tenuis  lamella  ossea, 

quae  jam  circa  cavitatem  medullarem  exstat,  cognoscitur  (m).  Mensiones  docent, 
maximis  capsulis  osseis  esse  diametrum  longitudinalem  0,01  1.  P. , transversam 
0,009  1.  P. 

Regio,  in  qua  ossificationis  processus  jam  magis  progressus  est  (C),  etiam  hic 
rursus  cavis  medullaribus  globulis  magis  minusve  perfecte  cinctis  (1) , quae  ab  initio 
adhuc  cartilagine  immutata  sejunguntur  (o),  et  passim  solitariis  ponticulis  osseis,  in 
quibus  globuli  conflati  luculenter  apparent,  insignis  est.  Cava  medullaria  saepe  inter 
se  conjuncta  et  forma  omnino  irregulari  praedita  longitudinis  incertae  sunt,  et  hic 
saepe  jam  latitudinem  0,0765  1.  P.  attingunt.  Ceterum  in  massa  cartilaginea  majora 
cava  medullaria  separante  semper  denuo  minora  cava  medullaria  inveniuntur.  Globu- 
lorum diametros  longitudinalis  variat  inter  0,012  et  0,0178  1.  P.,  diametros  transversa 
inter  0,0107  et  0,0137  1.  P.  Corpusculorum  radiatorum,  quae  in  globulis  insnnt, 
longitudo  variat  inter  0,003  et  0,0035  1.  P.,  latitudo  inter  0,002  et  0,0025  1.  P. ; 
media  crassitudo  parietum  globulorum  est  0,004  1.  P. 

In  praeparatis,  quae  sectionibus  perpendicularibus  lineae  medianae  parallelis 
effecta  sunt,  in  rebus  summis  eadem  observantur,  quae  in  segmentis  modo  descriptis. 
Itaque,  quum  cavorum  medullarium  forma  admodum  irregularis  appareat,  difficile  est, 
certam  quandam  formam  universalem  eorum  constituere.  Phaenomena,  quae  rationem 
propiorem  et  propriam  inter  cava  cartilaginea  cum  corpusculis  cartilagineis  et  cava 
medullaria  magna  obtinentem  indicent , in  his  praeparatis  reperiri  non  possunt. 
Minora  vero  cava  medullaria  hic,  ut  in  aliis  praeparatis,  evidenter  phaenomena 
ostendunt,  e quibus  cava  medullaria  e cavitatibus  cartilagineis  oriri  concludi  possit, 

Segmentum  e cartilagine  thyreoidea  partim  ossi  ficata , postquam 
acido  muriatico  imbuta  est,  sumptum  ( Tab.  //.  fig.  1 J. 

JVIagni  momenli  sunt  disquisitiones  cartilaginis  thyreoideae  ossificari  incipientis, 
quare  illae  recentioribus  temporibus  fere  a quovis  anatomo,  qui  ossificationis  precessum 
accuratius  investigavit,  commendatae  sunt.  Neque  tamen  negligendum  est,  cartilaginis 
thyreoideae  ossificationem  non  esse  normalem,  neque,  quod  quidem  jam  sola  con- 
templatio cartilaginis  thyreoideae  ossificatae  diversorum  hominum  et  habitus  portionum 
ossearum  unius  ejusdemque  cartilaginis  docet,  respectu  puncti,  unde  ossificationis  pro- 
cessus incipiat  et  ad  quod  progrediatur,  certam  regulam,  ut  cartilagines,  quae  ex 
norma  ossificentur,  observare,  sed  multiplicibus  variationibus  obnoxiam  esse.  Itaque 
haud  certo  exspectari  potest,  fore,  ut  in  vicinia  portionis  ossificatae,  quae  reperta 
est,  alia  portio  hujus  cartilaginis  in  ossificationis  processum  intrans  deprehendatur. 

Jam  oculis  non  armatis  facile  distinguuntur  duae  substantiae  osseae,  quarum 
altera  spongiosa  plurimum  adipis  continet  et  simul  semper  praevalet,  altera,  magis 

subalbida  apparens,  compacta  passim  in  cartilaginis  marginibus  et  in  vicinia  sub- 
stantiae spongiosae  cartilaginis  invenitur. 

Segmenta*),  quae  cartilaginis  faciei  parallela  ex  regione  parata  sunt,  in  qua 
substantia  spongiosa  et  substantia  compacta  finitimae  sunt  et  etiam  varii  gradus 
processus  ossificationis  exhibentur,  sub  microscopio  haec  phaenomena  offerunt.  In 
segmentis  ejusmodi  celerrime  distinguuntur  substantia  compacta,  substantia  spongiosa 
cum  variis  gradibus  ossificationis  in  proxima  vicinia,  si  qui  adsunt,  et  cartilago 
hyalina  nondum  ossificata. 

Catilago  hyalina  maxime  differt  a substantia  hyalina  cartilaginis,  quae  ex 
norma  ossificatur.  Praecipue  in  segmentis  crassioribus  halones  lucidi  subrotundi  vel 
polygonii,  pentagonii  vel  hexagonii,  0,00153  usque  ad  0,00306  1.  P.  lati  animadver- 
tuntur (v),  qui  in  parte  sua  interna  singulos,  binos  vel  ternos  acervos  corpusculorum 
cartilagineorum  continent  (b),  quorum  minoribus  longitudo  est  0,01173  1.  P.,  latitudo 
0,0102  1.  P. , majoribus  longitudo  0,0255  1.  P.,  latitudo  0,01785  1.  P.  Inter  hos 
halones  lucidos  substantia  cartilaginis  fundamentalis  granulosa,  ut  videtur,  fibrosa  (x) 
percurrit,  quasi  rete  macularum  subrotundarum  vel  polygoniarum,  in  quibus  halones 
siti  sunt,  formans.  Inter  alios  halones  haec  massa,  ut  videtur,  fibrosa  latior  est, 
inter  alios  angustior,  ad  minimam  latitudinem  reducta.  Interdum  adeo  conspicitur, 
intra  halones  inter  corpusculorum  cartilagineorum  acervos  similes,  quamvis  minus 
insignes  tractus,  ut  videntur,  fibrosos  permeare,  et  in  halone  majore  magis  minusve 
obscure  halones  minores  circumscribere  (x).  Primo  adspectu  hi  halones  modo 
descripti  imaginem  microscopicam  cavorum  in  striata  illa  substantia  fundamentali 
contentorum  offerre  videntur.  Haec  falsa  opinio  imprimis  probabilis  fit,  si,  quod 
quidem  nominatim  in  segmentis  crassioribus  occurrit,  halonum  limites  quasi  lineamentis 
externis  accurate  distinctis  delineati  apparent.  Si  vero  microscopii  focum  quam 
accuratissime  ita  collocamus,  ut  halonum  limites  versus  substantiam  striatam  sitos 
bene  perspicere  possimus , et  praecipue  tenues  portiones  marginales  praeparati 
contemplamur,  in  quibus  halones  libere  jacentes,  ex  parte  aperti,  quasi  accisi, 
nunquam  vero  cava  aperta,  conspiciuntur:  facile  nobis  persuademus,  phaenomena 
halonum  et  substantiae  inter  eos  interjectae  tantummodo  ex  diverso  habitu  substantiae 
fundamentalis  cartilaginis  hyalinae  oriri,  quae  substantia  in  vicinia  acervorum  ex 
corpusculis  cartilagineis  compositorum  hyalina  et  omnino  pellucida,  locis  autem  striatis 
in  massam,  ut  videtur,  fibrosam  transformata  est.  Num  vere  fibrae  adsint,  in  dubio 
mihi  relinquendum  est;  saltem  ne  in  tenuissimis  quidem  hujus  substantiae  segmentis, 
in  quibus  ejus  pelluciditas  ita  augetur,  ut,  nisi  adhibita  diligentia  aliqua,  a substantia 
fundamentali  hyalina  distingui  nequeat,  organa  fibrosa  certo  demonstrari  potuerunt. 


Segmenta  cartilaginis  thyreoideae  semper  ante  investigationem  in  spiritu  vini  rectificatissimo  coquenda 
sunt,  ut  adipe  liberentur. 

Acervi  corpusculorum  cartilagineorum  in  his  segmentis  cartilaginis  faciei  parallelis 
fere  semper  videntur  cavum  commune  habere,  nec  tamen  difficile  est,  microscopii 
foco  vario  modo  collocato,  intelligere,  singula  corpuscula  cartilaginea  non  in  eadem 
planitie  sita  esse,  sed  altera  alteris  imposita  observationi  microscopicae  offerri,  ita  ut 
a solvenda  quaestione,  num  corpuscula  cartilaginea  vere  in  uno  cavo  sita  sint,  hic  ut 
in  aliis  casibus  jam  commemoratis  abstinendum  sit.  Accuratiorem  corpusculorum 
cartilagineorum  descriptionem  omitto,  quum,  quomodo  se  habeant,  satis  notum  sit. 
Maximis  eorum  est  diametros  longitudinalis  0,0102  1.  P. , transversa  0,00765  1.  P. 
Praeter  hanc  substantiam  cartilagineam  non  raro  in  vicinia  substantiae  osseae 
compactae  cartilago  hyalina  cernitur , in  qua  halones  non  apparent  et  corpuscula 
cartilaginea  solitaria  vel  in  acervos  aggregata,  partim  se  invicem  obtegentia,  substan- 
tiae fundamentali  hyalinae  pellucidae  inserta  sunt  (y). 

Substantia  ossea  compacta  (z)  striis  parallelis  insignita  apparet,  et,  quae 
quidem  huic  habitui  respondet,  structuram  pluribus  stratis  compositam  prodit.  Si 
locus  observationi  objicitur,  ut  in  icone  commentationi  nostrae  addita,  ubi  in  substan- 
tia ossea  compacta  inspissatio  adhuc  progreditur,  versus  cartilaginem  hyalinam  stra- 
tum glomerulorum  uno  vel  pluribus  corpusculis  radiatis  instructorum,  partim  conflato- 
rum, partim  adhuc  liberorum,  vel  saltem  semiglobosorum,  in  substantiam  fundamen- 
talem hyalinam  prominentium  animadvertitur  (ce).  Etiam  capsulae  osseae  ejusdem 
habitus,  quem  supra  descripsimus,  cum  notis  illis  lineamentis  annuliformibus  splenden- 
tibus interdum  inveniuntur. 

Substantia  ossea  compacta,  ubi  reperitur,  semper  substantiam  osseam  spongio- 
sam directe  tangit,  sed  saepe  accidit,  ut  substantia  spongiosa  sola  disquisitioni  se  of- 
ferat vel  ad  summum  limites  singulis  glomerulis  conflatis  praetextos  habeat.  Sub- 
stantiam osseam  compactam  liberam , quae  nusquam  ad  substantiam  spongio- 
sam se  applicaret,  neque  in  tenuioribus  neque  in  crassioribus  segmentis  unquam 
inveni. 

Substantia  ossea  spongiosa  (/3)  primo  adspectu  offert  speciem  retis  maculis 
majoribus  vel  minoribus  formati  (e) , quae  aut  vacuae  aut  cellulis  medullaribus  (p) 
repletae  sunt.  Saepe  etiam  majores  lacunae  in  substantia  spongiosa  deprehenduntur, 
quae  non  omnino  clausae  sunt,  sed  in  maculas  minores  exeunt;  quamquam  in  dubio 
relinquendum  sit,  nonne  hae  lacunae  modo  artificiali  diruptis  maculis  minoribus  ortae 
sint.  In  segmentis  crassioribus  nunquam  non  fieri  videtur,  ut  passim  loco  macularum 
corpuscula  obscura,  granulosa,  subrotunda  vel  angulosa,  maculis  magnitudine  aequalia, 
conspiciantur  (y),  vel  ut  macula  lamella  granulis  tenuibus  constante  expleta  (<J)  ap- 
pareat. Etiam  fibris  ossis  spongiosi  retis  formam  referentis  passim  lamellae  latiores 
angustioresve  margine  plerumque  rupto  praeditae  adhaerent  (jj).  Accuratipre  disqui- 
sitione phaenomenorum  enarratorum  facile  cognoscitur  peculiaris  conditio  propriae 
substantiae  osseae  spongiosae.  Corpuscula  illa  obscura  sunt  cellae  clausae,  ex 
substantia  ossea  formatae,  subrotundae  vel  polygoniae,  medulla  impletae.  Ubi  ma- 

culae  lamella  granulosa  expletae  apparent,  cella  ex  parte  aperta  et  medulla  emota 
est.  Ubi  tractus  retiformes  lamellis  marginalibus  instructi  in  conspectum  veniunt , 
segmenta  tenuia  harum  capsularum,  quibus  adhuc  particulae  parietum  abruptae  ad- 
haerent, haec  phaenomena  provocant.  Itaque  substantia  spongiosa  habenda  est  pro 
systemate  cellarum  apium  favis  similium,  quarum  cava  medulla  expleta  sunt.  Hoc 
cavitatum  systema  etiam  eo  apium  favis  simile  est,  quod  septa  (-//)  inter  singulas  cavi- 
tates interjecta  simplicia  sunt,  neque  suos  quodque  cavum  sibique  proprios  parietes 
habet.  Lamellae  quam  tenuissimae  sunt,  ita  ut  in  specioso  segmento  transverso  ne 
satis  perspicuis  quidem  lineamentis  duplicibus  cingantur,  attamen  granulis  minimis, 
interdum  paulo  majoribus  instructae  esse  videntur.  Vestigium  corpusculi 
cartilaginei  aut  radiati  in  his  lamellis  non  cernitur.  Plerumque  septa 
crassiora  apparent,  quam  re  vera  sunt,  quoniam  in  parando  segmento  per  sectio- 
nem margines  magis  dirumpuntur,  quam  dissecantur,  et  praeterea  fortasse  etiam 
umbra  lamellae  facie  provocata  confert,  ut  crassiora  videantur.  Macularum  longi- 
tudo variat  inter  0,00765  et  0,0255  1.  P. , latitudo  inter  0,00612  et  0,02295  1.  P. 

Restat  adhuc,  ut  ad  limites  substantiae  spongiosae  attentionem  nostram  con- 
vertamus. Ad  substantiam  compactam  cellarum  parietes  tam  arcte  se  applicant, 
ut  inter  eos  et  substantiam  osseam  compactam,  decursum  parallelum  sequentem,  finis 
certus  distingui  nequeat,  et  lamellae  sub  angulo  abeuntes  quasi  processus  substantiae 
compactae  esse  videantur.  Ubi  substantia  spongiosa  cartilagini  hyalinae  finitima  est, 
limitibus  sinuosis,  qui  capsulis  respondent,  instructa  est,  atque  hic  lamellae  osseae 
cellarum  substantiam  hyalinam  tangentium  distinctis  finibus  ab  hac  substantia  se- 
cernuntur. Saepe  hic  cellae  nonnullae  substantiae  spongiosae , quasi  processus 
massae  principalis,  per  longius  spatium  in  substantiam  cartilagineam  procurrentes  cer- 
nuntur. In  proxima  denique  vicinia  substantiae  spongiosae  interdum  corpuscula  soli- 
taria, obscura,  subrotunda,  granulis  majoribus  constantia,  deprehenduntur,  quae  om- 
nino habitum  capsulae  clausae  et  medulla  impletae  substantiae  spongiosae  cohaeren- 
tis ostendunt  (y).  Corpuscula  ejusmodi,  quae  saepius  in  segmentis,  sectione  per  car- 
tilaginis crassitudinem  ducta  effectis,  mox  describendis  animadvertuntur,  eo  ipso  loco 
sita  sunt,  ubi  in  aliis  casibus  corpusculorum  cartilagineorum  acervi  «sse  solent.  Illa 
quoque  adhuc  halonibus  cincta  sunt  et  in  ambitu  interdum  juxta  has  capsulas  etiam 
corpusculum  cartilagineum  solitarium  vel  acervus  eorum  conspicitur.  Haec  corpuscula 
subrotunda  magnitudine  fere  aequalia  sunt  maximis  cavis  cartilagineis,  et,  quod 
quidem  praecipue  e segmentis  cartilaginis  thyreoideae  postea  describendis  elucet, 
cartilaginum,  quae  ex  norma  ossificantur,  capsulas  osseas  cellulis  medulla- 
ribus impletas  repraesentant. 


Segmentum  cartilaginis  thyreoideae  acido  muriatico  non  imbutae 

( Tab.  II.  fig.  2J. 


Ut  dispositio  corpusculorum  cartilagineorum  in  acervis  accuratius  perspiceretur 
et  cognosceretur,  ad  efficienda  haec  praeparata  sectiones  per  substantiae  crassitudinem, 
margini  posteriori  parallellae,  ductae  sunt.  Neque  substantia  ossea  spongiosa,  neque 
compacta  in  bis  segmentis  phaenomena  offert,  quae  ulla  re  majoris  momenti  a phae- 
nomenis in  segmentis  acido  muriatico  imbutis  apparentibus  differant.  Imago  micro- 
scopica  substantiae  dissectae  minus  perspicua  est  faciesque  obscuras  ostendit,  atque 
in  substantia  ossea  notus  ille  habitus  granulosus  fortiorque  splendor  lucidus  apparet, 
quod  quidem  maximam  partem  tantum  inde  pendet,  quod  solida  substantia  ossea 
cultro  magis  dirumpi,  quam  acute  dissecari  potest. 

Majoris  contra  momenti  phaenomena  praecipue  iis  locis  cartilaginis  sunt,  ubi 
ossificationis  processus  incepit.  Praeter  corpuscula  cartilaginea  solitaria  (d) , quae 
saepius  in  vicinia  substantiae  osseae  compactae  reperiuntur,  etiam  hic  rursus  acervi 
eorum  in  longum  protracti  cernuntur  (c).  Illi  hic  quoque  halonibus  cincti  sunt,  sed 
hi  halones  non  ita  circumscripti  sunt  limitibus  circularibus  vel  polygoniis,  ut  diversae 
diametri  aequales  maneant,  sed,  quod  quidem  formae  acervorum  corpusculorum  car- 
tilagineorum respondet,  semper  formis  in  longum  protractis  insignes  sunt.  Horum 
halonum  latitudo  variat  inter  0,00357  et  0,00561  1.  P.  Acervi  corpusculorum  car- 
tilagineorum halonibus  inclusi  compositi  sunt,  constant  enim  singulis  acervis  simplici- 
bus aliis  post  alios  collocatis  (c),  qui  passim  magnitudine  magis  minusve  inter  se 
differunt.  Praeterea  halones  saepe  sinus  exteriora  versus  procurrentes,  singulis 
acervis  minoribus  respondentes,  ostendunt,  qui  nominatim  conspiciuntur,  ubi  hi  acervi 
simplices  variae  magnitudinis  sunt  (v).  Inter  hos  sinus  exteriora  versus  procurrentes 
siti  sunt  alii  sinus,  qui  saepe  admodum  profunde  in  interiora  halonum  descendunt, 
ita  ut  acervi  simplices  alii  post  alios  collocati  cum  halonibus  suis  ad  formandum 
acervum  compositum  oblongum  cum  halone  suo  quasi  paulatim  inter  se  appropin- 
quavisse et  se  conjunxisse  videantur.  Haec  sententia  etiam  eo  probatur,  quod  pars 
substantiae  fundamentalis,  quae  fibrosa  esse  videtur,  inter  halones  percurrens  in- 
terdum tractum  non  admodum  perspicuum  transverse  per  acervum  compositum  trans- 
mittit, eoque  duos  acervos  simplices  deinceps  sequentes  sejungit.  Praeterea  mihi  ad- 
dendum est,  corpuscula  cartilaginea  in  singulis  acervis  simplicibus  arctissime  con- 
gregata esse  nec  raro  ex  parte  altera  alteris  tegi  et  fere  in  una  cavitate  communi 
sita  esse  videri.  Attamen  jam  in  segmentis  crassioribus  praeparatorum  per  coctionem 
in  spiritu  vini  rectificatissimo  adipe  liberatorum , microscopii  foco  varie  collocato , 
cognosci  potest,  substantiam  fundamentalem  magis  minusve  profunde  inter  corpuscula 
cartilaginea  se  insinuare  et  saepe  in  forma  septi  tenuis  duo  corpuscula  cartilaginea 

deinceps  sequentia  separare.  In  tenuibus  autem  segmentis  et  nominatim  in  praepa- 
rati marginibus  corpusculorum  cartilagineorum  acervi  ita  apparent,  ut,  quod  etiam  in 
icone  nostra  cernitur,  singula  totius  acervi  corpuscula  cartilaginea  inter  se  sejuncta 
esse  luculenter  perspiciatur. 

Habitus  halonum  et  corpusculorum  cartilagineorum  in  segmentis  faciei  cartila- 
ginis parallelis  cum  eorundem  habitu  in  segmentis  modo  descriptis  accurate  compa- 
ratus docet,  qua  ratione  acervi  cum  halonibus  suis  in  cartilagine  thyreoidea  dispositi 
sint.  Manifestum  est,  corpuscula  cartilaginea,  in  acervos  simplices  conjuncta,  in  di- 
rectione diametri  per  cartilaginis  crassitudinem  permeantis  alia  post  alia  collocata 
esse.  Itaque  in  segmentis  huic  directioni  respondentibus  corpuscula  cartilaginea  alia 
post  alia  sita  conspiciuntur  et  quidem  inserta  substantiae  fundamentali  hyalinae  ipsa 
cingenti,  halones  constituenti,  et  in  forma  columnarum  eam  substantiam  fundamenta- 
lem, quae  fibrosa  esse  videtur,  percurrenti.  In  segmentis  faciei  cartilaginis  parallelis 
adspectus  nobis  paratur  in  harum  columnarum  axem,  unde  plerumque  parum  clara 
imago  corpusculorum  cartilagineorum,  quorum  alia  super  alia  strata  sunt,  oritur. 
Hae  columnae,  ut  supra  indicavimus,  eo  ortae  esse  videntur,  quod  simplices  corpuscu- 
lorum cartilagineorum  acervi  cum  substantia  sua  fundamentali  hyalina  inter  se  ap- 
propinquaverunt et  se  conjunxerunt.  Praeterea  in  segmentis  faciei  parallelis  columnae 
ipsae  jam  minore  jam  majore  spatio  distabant  et  in  communi  halone  majore  halones 
minores,  inter  quos  substantia  fundamentalis  fibrosa  fere  omnino  evanuerat,  conspi- 
ciebantur. Hinc  concludi  potest  etiam  singulas  substantiae  fundamentalis  hyalinae 
colummas  cum  acervis  corpusculorum  cartilagineorum,  quos  continent,  paulatim  eva- 
nescente ea  parte  substantiae  fundamentalis,  quae  fibrosa  videtur,  inter  se  appropin- 
quare et  in  columnas  compositas  halone  communi  circumdatas  coire. 

Praeter  cava  cartilaginea  cum  corpusculis  cartilagineis,  quae  supra  descripsimus, 
iis  locis,  ubi  ossificationis  processus  vividior  est,  alia  cava  cartilaginea  animadvertun- 
tur, in  quibus  signa  incipientis  ossificationis  apparent.  Conspiciuntur  enim,  ut  in 
icone  huic  commentationi  addita,  tractus  longitudinales  binis,  ternis  vel  etiam  quater- 
nis cavis  cartilagineis,  quae  irregulariter  alterum  juxta  alterum  collocata  sunt,  com- 
positi, et  circa  quodlibet  eorum  halo,  qui  granulis  parvis  (d),  lineamentis  externis 
obscuris  et  distinctis  circumscriptis,  circiter  magnitudine  corpusculi  molecularis  prae- 
ditis, formatur,  ita  ut  saepe  habitus  microscopicus  cavorum  cartilagineorum  cum  cor- 
pusculis cartilagineis  tantum  parum  perspicue  recognoscatur.  Interdum  etiam  unum 
alterumve  cavum  cartilagineum,  granulis  occultatum,  annulum  splendentem  ostendit, 
qualem  in  capsulis  osseis  videmus  (n).  Num  corpuscula  cartilaginea  in  his  tractibus 
oblongis  ubique  adhuc  substantia  fundamentali  hyalina  interposita  inter  se  disjuncta 
sint,  ut  res  se  habent,  difficile  est  dignoscere.  In  finibus  acervi , ubi  nonnulla  cor- 

puscula cartilaginea  liberius  procedunt,  utique  cartilaginis  substantia  fundamentalis 
adhuc  inter  corpuscula  cartilaginea  se  insinuans  cernitur.  Utcunque  res  est , compa- 
ratio tractus  ejusmodi  corpusculorum  cartilagineorum  granulis  cincti  cum  seriebus 

longitudinalibus  corpusculorum  cartilagineorum  granulis  carentium,  quae  in  aliis  ca- 
sibus in  substantia  fundamentali  reperiuntur,  vix  ullam  dubitationem  relinquit,  quin 
corpusculorum  cartilagineorum  acervi  in  una  serie  siti  alius  proxime  ad  alium  admoti 
sint,  fortasse  adeo  ita,  ut  septa  inter  singula  corpuscula  cartilaginea  interjecta  passim 
evanuerint,  et  quin  simul  circa  corpuscula  cartilaginea  halo  parvis  globulis  obscuris 
compositus  exstiterit.  Globuli  ipsi , quorum  modo  mentionem  fecimus , habita  ratione 
limitum  cum  adipis  globulis  confundi  possint , attamen  eorum  lineamenta  externa 
etiam  magis  obscura  sunt,  eorumque  habitus  magis  splendet.  Quum  segmentis  in 
spiritu  vini  rectificatissimo  coctis  neque  evanescant  neque  mutentur,  substantia  adi- 
posa constare  nequeunt;  contra  vero  illi  adhibito  acido  muriatico  evanescunt,  et 
propterea  in  segmentis  ex  cartilagine  acido  muriatico  imbuta  paratis  nusquam  conspi- 
ciuntur. Hinc  sequitur,  eos  utique  terram  osseam  continere.  Jam  vero  quaeritur, 
utrum  pura  frustula  calcis  exhibeant,  an  incrustationes  substantiae  fundamentalis  in 
forma  parvorum  globulorum  sint,  ergo  praeter  calcis  frustula  etiam  substantiam  fun- 
damentalem cartilaginis  contineant.  Quum,  ubicunque  substantia  cartilaginea  incru- 
stata est,  elementis  terrenis  auxilio  acidi  muriatici  extractis  substantia  cartilaginea 
antea  incrustata  omnino  non  insignis  sit  habitu  granulato,  conjici  fere  possit,  frustula 
calcis  se  non  conjunxisse  cum  substantia  fundamentali  cartilaginis.  Saepe  etiam  haec 
calcis  frustula  intra  cavum  cartilagineum  esse  videntur.  Ubi  corpuscula  cartilaginea 
cum  his  granulorum  coronulis  conferta  alia  prope  alia  et  super  alia  collocata  sunt , 
difficile  est  dignoscere,  utrum  hoc  vere  ita  se  haheat,  an  falsa  specie  decipiamur. 
Reperiuntur  vero  praeter  tractus  oblongos  accumulatorum  corpusculorum  cartilagineo- 
rum etiam  corpuscula  cartilaginea  solitaria  vel  in  acervos,  qui  facile  perspici  possint, 
congregata,  quae  sub  microscopio  eundem  habitum  ostendunt.  Hic  jam  facilius  per- 
suadere nobis  possumus,  granula  illa  tantummodo  extra  cava  cartilaginea  sita  esse. 
Omnis  vero  tollitur  dubitatio,  si  contingit,  ut  segmenta  tenuia  cavorum  cartilagineo- 
rum, qualia  in  segmentorum  marginibus  occurrunt,  observationi  offerantur.  In  illis 
enim  saepe  luculentissime  conspicitur,  grauulorum  coronam  in  proxima  cavorum  car- 
tilagineorum vicinia  decurrere  (3). 

Si  forsitan  dubium  sit,  num  granula  modo  commemorata  ad  transmutandam 
cartilaginem  in  substantiam  osseam  compactam  vel  spongiosam  directe  conferant  , in 
aliis  corpusculis  in  cartilagine  obviis  haec  vis  non  est  negligenda.  Non  raro  enim 
observantur  halones  oblongi  ejusdem  formae,  cujus  illi  sunt,  quos  in  cartilagine 
nondum  ossiflcata  inveniri  supra  diximus.  Loco  cavorum  cartilagineorum  in  illis 
halonibus  contentorum  hic  animadvertuntur  capsulae  osseae  (n)  quasi  seriem 
continuam  constituentes  prorsus  ejusdem  habitus,  cujus  capsulae  substantiae  osseae 
spongiosae,  si  excipis,  quod  in  singularum  capsularum  vicinia  frustula  calcis  dispersa 
apparent  ($),  attamen  plerumque  minus  frequentia,  quam  circa  corpuscula  cartila- 
ginea, quae  supra  descripsimus.  Etiam  acervi  simplices  et  capsulae  osseae  solitariae 
cernuntur  plane  ejusdem  habitus,  cujus  haec  organa  sunt  in  cartilaginibus,  quae  ex 

norma  ossificantur,  et  tantum  eo  insignes,  quod  in  vicinia  frustula  calcis  quamvis  hic 
quoque  minus  numerosa  inveniuntur.  Annuli  splendentes,  quibus  capsulae  osseae 
circa  cava  cartilaginea  formatae  excellunt,  tam  characteristici  sunt,  ut  per  eos  capsu- 
lae osseae  a cavis  cartilagineis  nondum  ossificatis  cum  contentis  ipsorum  facile 
dignoscantur.  Halo  quidem  calcis  frustulis  constans,  qui  capsulam  osseam  cingit,  si 
frustula  illa  admodum  numerosa  sunt,  disquisitionem  difficiliorem  reddit,  attamen,  foco 
microscopii  assidue  mutato,  nihilominus  capsula  ossea  formata  magnifico  splendore 
suo  in  forma  annuli  per  frustula  perlucere  solet.  Semper  facile  est  capsulam  osseam 
ex  hoc  annulo  splendente  cognoscere,  si  in  praeparato  fortuito  persecta  explorationi 
offertur.  Si  praeparatum  modo  tenuissimum  capsulae  osseae  segmentum  praebet, 
illa,  ut  solet,  in  forma  lineae  distincte  expressae  apparet,  in  cujus  vicinia  in  casu 
ejusmodi  coronulae  frustulorum  calcis  decurrunt.  Ubi  capsulae  osseae  in  acervos 
congregatae  sunt,  capsularum  ossearum  splendor  speculi  instar  renidens  et  loca 
umbrosa  inter  eas  sita  imaginem  microscopicam  ita  confundunt,  ut  annulorum  phae- 
nomena magis  minusve  occultentur  (n).  Interdum  etiam  solitarii  globuli  ossei  jam  effor- 
mati  deprehenduntur. 

Mensurae  partium  modo  descriptarum  cum  iis  congruunt,  quas  in  segmentis 
prius  descriptis  attulimus. 

Segmentum  e squama  ossis  occipitis  foetus  trium  mensium  cum 
dimidio  (tres  pollices  cum  dimidio  longij  desumptum 

(Tab.  II.  fig.  IJ. 

* 

Sectio  per  mediam  protuberandam  occipitalem  directione  verticali  ducta  est, 
ita  ut  partes  squamae  protuberandae  proxime  adjacentes  disquisitioni  offerantur. 
Regio  protuberandae  occipitalis  ipsius  et  quae  inde  ad  foramen  magnum  se  extendit, 
centralem  substantiam  cartilagineam  hyalinam  continet;  pars  squamae  supra  protube- 
randam occipitalem,  ut  omnia  ossia  tegentia  cranii,  substantia  cartilagini  fibrosae 
simili  constat,  quam  Reichert,  vir  clarissimus,  et  A.  Bidder  cartilaginem  membra- 
naceam nuncupaverunt.  In  ossibus  parietalibus,  osse  frontali,  aliisque  puncta  ossi- 
ficationis jam  exstiterant.  In  squama  quoque  ossis  occipitis  nucleus  ossificationis 
sursum  et  deorsum  se  extendens  inerat.  Squamae  portio  superior  ab  inferiore  facile 
defrinigitur , ita  ut  ad  parandum  segmentum  squama  ex  cranio  caute  desumpta 
laminae  guttae  perchae,  quam  vocant,  agglutinanda  fuerit. 

In  segmentis,  praecipue  kali  imbutis,  in  inferiore  portione  squamae  facile 
cognoscitur  centralis  substantia  cartilaginea  hyalina  maximam  partem  nondum  ossi- 
ficata  (a),  quae  et  extus  et  intus  strato  corticali  tegitur,  quod  cartilagine  membranacea 
constat  (M).  Centralis  massa  cartilaginea  hyalina  deorsum  versus  foramen  magnum 

eximia  corpusculorum  cartilagineorum  parvitate  insignis  est.  Haec  arctissime  conferta 
sine  certo  ordine  collocata  sunt  et  diametrum  longitudinalem  0,0015  1.  P.,  transversam* 
0,001  1.  P.  ostendunt.  Sursum  corpuscula  cartilaginea  paulatim  magnitudine  crescunt 
et  in  vicinia  nuclei  ossificationis  usque  ad  diametrum  longitudinalem  0,007  1.  P. , 
transversam  0,006  1.  P.  aucta  apparent.  Strata  corticalia,  cartilagine  membranacea 
constantia,  quorum  internum  (p)  crassius  est,  quam  externum  (^),  granulata  et  striis 
parum  perspicuis,  segmenti  marginibus  parallelis,  insignita  apparent,  et  plerumque 
demum  imbuta  kali  et  aqua  jodata  postea  addita  corpuscula  cartilaginea  parva, 
solitaria,  ostendunt  (y) , quorum  pleraque  in  segmento  icone  nostra  repraesentato 
limitibus  oblongo  - ovatis  circumdata  sunt.  Minimis  eorum  est  diametros  longitudinalis 
0,0025  1.  P. , transversa  0,0015  1.  P.;  maximis  diametros  longitudinalis  0,004  1.  P., 
transversa  0,0025  1.  P.  Quamquam  primo  adspectu  centralis  substantia  cartilaginea 
hyalina  habitu  microscopico  substantiae'  suae  fundamentalis  a cartilaginis  strato 
corticali  maxime  differt,  tamen  e segmentis  tenuibus  cognoscitur,  utriusque  substantiam 
fundamentalem  omnino  continuo  alteram  in  alteram  transire,  et  alterius  corpuscula 
cartilaginea  alterius  ita  attingere,  ut  transitus  evidenter  perspiciatur. 

Si  ad  superiorem  portionem  segmenti  progredimur,  in  regione  protuberanti ae 
occipitalis  eum  locum  offendimus,  ubi  squamae  pars  antea  cartilagine  hyalina  constans 
jam  ossificata  est  (C).  Si  ossificatio,  ut  in  praeparato  nostro,  jam  paulo  magis 
progressa  est , in  parte  media  hujus  loci  cavum  medullare  (1)  marginibus  osseis 
denticulatis  et  sinuosis  cinctum  inveniri  solet,  quod  non  raro  nominatim  in  parte 
inferiore  nonnullis  lamellis  interiora  versus  procurrentibus  loculatum  apparet  (r).  A 
parte  superiore,  exteriore  et  interiore  illud  strato  magis  minusve  crasso  substantiae 
osseae  compactae  (z),  corpusculis  radiatis  (u)  insignitae,  finitum  est;  infra  conspicitur 
substantia  cartilaginea  finitima,  quae  modo  ossificatur  (B).  Haec  posterior  portio 
viciniae  cavi  medullaris , si  minus  accurate  consideratur , habitu  microscopico  cum 
cartilagine  finitima  adhuc  admodum  congruit,  nam  tantummodo  cava  cartilaginea  cum 
contentis  suis  majora  facta  esse  videntur.  Diligentior  tamen  inspectio  docet,  capsulas 
osseas  (i)  circa  ea  jam  ortas  esse,  quae  quidem  characteristicis  limitibus  annulifor- 
mibus  splendentibus  manifestantur.  Praeterea  etiam  singularum  capsularum  magnitudo 
major  apparet,  quam  cavorum  cartilagineorum  nondum  mutatorum.  Denique  animad- 
vertitur cava  cartilaginea  cavitatibus  medullaribus  proxima  non  corpuscula  cartilaginea 
continere,  sed  substantiam  magis  granulatam,  quod  quidem  semper  ita  se  habere 
solet,  ubi  cavi  cartilaginei  contentum  in  medullam  transformatum  est.  Hae  capsulae 
osseae  adhuc  temere  et  sine  ullo  ordine,  ut  cava  cartilaginea  ipsa,  aliae  juxta  alias 
et  supra  alias  sitae  sunt,  et  praeterea  inter  capsularum  ossearum  annulos  adhuc 
substantia  fundamentalis  hyalina  immutata  reperitur.  Versus  cavum  medullare  tamen 
haec  omnino  evanuisse  et  capsulae  osseae  ita  se  invicem  tangere  videntur,  ut  systema 
cavorum  osseorum  apium  favis  simile  iis  formetur.  Ex  his  locis  nonnullae  lamellae 
in  cavum  medullare  procurrunt  (r)  et  in  segmentis  saepe  speciem  laciniarum  retis 

dirupti  exhibent,  quod  nihil  aliud  existimandum  est,  quam  segmentum  tenue  cellulosi 
systematis  ossei  ex  parte  destructi.  Ubi  haec  substantia  ossea  spongiosa,  quae,  ut 
ita  dicam,  in  formatione  ipsa  versatur,  stratum  osseum  compactum  tangit,  habitus 
ejus  alius  est.  Hic  enim  capsulae  osseae  minores  sunt,  plerumque  corpusculum 
cartilagineum  marcidum  continent,  et  inter  se  conflatae  sunt,  massa  ossea  vero  ex 
his  coalitis  capsulis  osseis  orta  in  substantiam  fundamentalem  massae  compactae 
directe  continuatur  (B).  Cava  ejus  forma  sua  habitui  corpusculorum  radiatorum  eo 
similiora  fiunt,  quo  propiora  sunt  substantiae  osseae  compactae.  Si  inter  has  capsulas 
osseas  jam  inspissatas  adhuc  cartilaginis  substantia  fundamentalis  hyalina  immutata 
restaret,  illae  etiam  hic  eo  loco,  ubi  transitus  in  stratum  corticale  ossis  fit,  in  forma 
globulorum  osseorum  apparerent. 

Ambo  strata  ossea  compacta  (z)  cavitatem  medullarem  utrimque  includentia  in 
tractu  angusto  jam  in  lateribus  modo  descriptae  partis  cartilaginis  hyalinae  ossificari 
incipientis  initium  capiunt,  et  supra  cavitatem  medullarem,  postquam  se  conjunxerunt 
eamque  clauserunt,  plerumque  per  tenuem  lamellam  osseam  compactam  cohaerent  cum 
locis  osseis,  quae  in  squamis  membranaceo  - cartilagineis  supra  protuberandam  occipi- 
talem inveniuntur.  Ex  faciebus  ad  spatii  medullaris  cava  conversis  lamellae  nonnullae 
procurrunt,  quibus  efficitur,  ut  cavitatis  medullaris  limites  proximi  denticulati  et  sinuosi 
appareant  (r).  Prope  facies  hujus  strati  cartilaginei  a cavo  medullari  aversas,  et 
quidem  in  majore  crassitudine  prope  internum  stratum  osseum,  stratum  corticale 
nondum  ossificatum  substantiae  fundamentalis  cartilagineae  squamae  decurrit,  cujus 
habitus  microscopicus  in  segmentis  cum  habitu  strati  corticalis  supra  descripti,  quod 
in  inferiore  squamae  portione  reperitur,  omnino  congruit.  Limites  inter  compactam 
substantiam  osseam  et  hoc  stratum  corticale  in  segmentis  crassioribus  quidem 
conditione  ossis  satis  manifesto  indicantur,  attamen  in  segmentis  tenuibus  alteram 
substantiam  paulatim  in  alteram  transire  videmus,  quae  transeundi  ratio  piaecipue 
eo  adducitur,  quod  non  solum  utriusque  partis  substantia  fundamentalis  deficientibus 
limitibus  distincte  perspicuis  altera  in  alteram  transit,  sed  etiam  corpuscula  cartilaginea 
substantiae  corticalis  in  vicinia  compactae  substantiae  osseae  magnitudine  et  splendore 
prae  ceteris  corpusculis  cartilagineis  excellunt  (y). 

In  squamae  portione  membranaceo-cartilaginea,  ut  in  aliis  cranii  ossibus, 
ossificatio  retis  speciem  praebet,  quamquam  etiam  nonnulla  loca  ossificata  solitaria 
neque  jam  ad  formandum  rete  usurpata  observantur.  In  squama  hic  nucleus  ossi- 
ficationis retiformis,  vel  saltem  nonnulla  loca  ejus  in  vicinia,  ut  jam  commemoravimus, 
semper  cum  compactis  stratis  osseis  in  protuberantia  occipitali  continuo  cohaerent. 
In  segmentis  ita  paratis,  ut  quae  a nobis  disquisita  sunt,  initia  ossis  fere  in  media 
parte  substantiae  fundamentalis  membranaceo-cartilagineae  orta  esse  videmus.  Plerum- 
que haec  initia  in  forma  compactarum  massarum  ossearum  ovatarum  apparent,  quae 
aut  sine  ulla  conjunctione  alterae  alteras  sequuntur,  aut  angustis  striis  osseis  inter  se 
conjunctae  sunt.  Prope  protuberandam  occipitalem  ejusmodi  insuta  ossea  vel  per 

ipsam  vel  per  ejusmodi  striam  osseam  intime  conjuncta  est  cum  compacto  strato 
osseo,  quod  cavitatis  medullaris  limites  efficit.  Portio  cartilaginis  membranaceae 
nondum  ossificata  inter  insulas  osseas  se  insinuat  et  sine  intermissione  in  strata 
corticalia  inferioris  squamae  portionis  cartilagineae  hyalinae  continuatur.  Habitus 
microscopicus  horum  duorum  organorum  plane  idem  est.  Progredientem  ossificationis 
processum  in  hac  regione  difficile  est  certo  persequi,  nisi  quod  observatur  in 
segmentis  tenuibus,  in  vicinia  loci  ossificati  substantiam  ossificatam  paulatim,  ita  ut 
transitus  accurate  perspici  nequeat,  in  cartilaginem  membranaceam  non  ossificatam 
transire,  et  plerumque,  ut  in  superficie  substantiae  compactae,  in  vicinia  cavitatis 
medullaris  modo  descriptae  corpuscula  cartilaginea  proxima  magnitudine  et  splendore 
excellere  (y). 

Segmentum,  transversum  ex  diaphysi  ossis  tubulosi  acido  muriatico 
imbuti  infantis  neonati  desumptum  (Tab.  II.  fig.  3J. 

Segmentum  ex  strato  corticali  ossis  petitum  est.  Segmentum  transversum 
elegimus,  quoniam  in  illo  nonnulla  phaenomena  apparent,  quae  in  segmento  longitu- 
dinali difficile  et  saepe  omnino  non  conspiciuntur. 

In  ipsa  superficie  praeparatum  segmentum  periostei  ostendit  (P).  Deinde 
sequitur  stratum  multo  tenuius  substantia  constans,  quae  in  osse  exculto  deest  et 
cartilagini  membranaceae  ossium  cranii  simillima  est,  quapropter  eam  hic  quoque 
substantiam  fundamentalem  membranaceo  - cartilagineam  strati  corticalis  ossis  appello 
(M).  Tum  sequitur  segmentum  strati  corticalis  ex  parte  jam  plane  efFormati  ossis 
tubulosi  (0). 

Periosteum  maximam  partem  tela  conjunctiva  constat;  numerosis  lamellis 
telae  elasticae  ita  percurritur,  ut  lamellae  in  diversis  stratis  inter  se  conjungantur  et 
fibrarum  elasticarum  tractus  axi  longitudinali  ossis  paralleli  decurrant  (v). 

Substantia  membranaceo-cartilaginea  nondum  ossificata  (M),  ut  jam  comme- 
moravimus, a cartilagine  membranacea  ossium  cranii  textura  sua  vix  differt,  nisi  quod 
substantia  fundamentalis  paulo  manifestius  striata  apparere  videtur. 7 Corpuscula  cartila- 
ginea, praeparato  kali  imbuto  et  aqua  jodata  postea  addita,  praesertim  in  segmentis  tenui- 
bus clarius  conspiciuntur.  Yersus  periosteum  illa  in  his  segmentis  in  longum  protracta, 
fusiformia,  interdum  paululum  denticulata  apparent  ; versus  substantiam  osseam  nonnulla 
eorum  magnitudine  et  splendore  excellunt.  Tam  versus  periosteum  quam  versus  substan- 
tiam osseam  in  segmentis  crassioribus  singularum  partium  limites  satis  distincte  expressi 
cernuntur,  contra  in  segmentis  tenuibus  versus  utramque  partem  limites  tam  obscuri 
sunt,  ut  interdum  constitui  prorsus  non  possint,  Nominatim  etiam  versus  os  eadem 
ratio  invenitur  inter  cartilaginem  membranaceam  et  substantiam  osseam,  quam  supra 

in  squama  ossis  occipitis  descripsimus.  Corpusculorum  cartilagineorum  diametros  lon- 
gitudinalis variat  inter  0,0025  et  0,0015  1.  P.,  transversa  inter  0,0015  et  0,003  1.  P. 

Facere  non  possum,  quin  praeterea  nonnulla  alia  phaenomena  in  finibus  inter 
stratum  corticale  membranaceo -cartilagineum  et  substantiam  osseam  obvia  hic  com- 
memorem. Raro  segmentum  transversum  observationi  offertur,  in  quo  non  stratum 
corticale  membranaceo -cartilagineum  per  processum  angustiorem  vel  latiorem  directe 
et  continuo  magis  minusve  longe  in  substantiam  osseam  procurrat  (M').  In  limi- 
tibus processus  ejusmodi  aut  stratum  corticale  continuo  et  directe  ad  substantiam  os- 
seam se  applicat,  ut  plerumque  reliquis  locis  fit,  ubi  cartilago  membranacea  cum 
substantia  ossea  se  conjungit , aut  inter  substantiam  osseam  et  partem  vix  mutatam 
processus  cartilaginis  membranaceae  interstitium  ( u ) animadvertitur,  quod  septis  trans- 
versis (/3)  in  parvas  cellas  divisum  apparet.  Maximis  harum  cellarum  est  longitudo 
0,01 7 1.  P. , latitudo  0,0102  1.  P.  Septa  singulas  cellas  separantia  ab  altera  parte 
continuo  cum  substantia  ossea  cohaerent,  et  ubi  incipiunt,  habitu  suo  microscopico  a 
substantia  fundamentali  ossis  non  differunt,  ab  altera  parte  continuo  in  substantiam 
fundamentalem  cartilaginis  membranaceae  transeunt  et  saepe  splendore  et  lineamen- 
tis externis,  qualia  in  tenuibus  lamellis  osseis  cernuntur,  excellunt.  Ex  conside- 
ratione segmentorum  crassiorum  intelligitur , hoc  interstitium  septis  divisum  nihil 
esse,  nisi  segmentum  tenue  systematis  vacuolorum  inter  processum  cartilaginis  mem- 
branaceae et  substantiam  osseam  interjecti,  cujus  singulae  capsulae  saepe  massa 
granulata  repletae  sint;  quae  tamen  massa  in  iis  contenta  cujus  naturae  sit,  in 
segmentis  hujusmodi  accuratius  definiri  nequit.  Interdum  etiam  aliis  locis,  ubi  carti- 
lago membranacea  substantiam  osseam  attingit,  vacuola  similia  inveniuntur,  regionique 
speciem  praebent,  quasi  stratum  cartilagineum  et  stratum  osseum  alterum  ab  altero 
secesserint,  sed  lamellis  intermediis  adhuc  in  connexu  teneantur.  Ceterum  ejusmodi 
secessiones  ambarum  substantiarum  in  segmentis  haud  raro  deprehenduntur,  et,  si 
segmentum  paulo  crassius  factum  est,  praeterea  aliud  phaenomenon  loco,  ubi  altera 
subsfantiam  alteram  tangit,  observandi  occasio  saepe  praebetur.  Videmus  enim,  faciem 
ossis  liberam  factam  nequaquam  omnino  planam,  sed  parvis  prominentiis,  quasi  colli- 
culis, instructam  esse  (<y).  In  aliis  praeparatis  has  inaequalitates  saepe  frustra  quaesivi, 
et  ossis  lineamenta  externa  decursum  omnino  aequalem  et  planum  sequi  videntur. 

Stratum  corticale  ossis  jam  ossi  fi  catum  (O)  in  universum  habitum  microscopicum 
satis  notum  prae  se  fert,  quem  tenuia  frustula  ossea  ossium  hujus  regionis  jam  excul- 
torum ostendere  solent.  Conspiciuntur  enim  lumina  canaliculorum  Haversii  jam  trans- 
verse jam  oblique  dissectorum,  itemque  passim  etiam  tractus  canaliculorum  ipsorum  (J). 
Cava  canaliculorum  Haversii  aut  vacua  sunt,  aut  contentis  granulosis  repleta,  aut  denique, 
quod  quidem  nominatim  in  vicinia  strati  corticalis  nondum  ossificati  observatur,  lamellis 
(n)  in  cellas  divisa  apparent  (e).  Lamellae  ex  substantia  ossea  prodeunt  et  plane 
eundem  habitum  microscopicum  ostendunt,  quem  in  parietibus  vacuolorum  juxta  pro- 
cessus cartilaginis  membranaceae  in  substantiam  osseam  procurrentes  obviorum  videmus 

et  supra  descripsimus.  In  cavo  canaliculi  Haversii  tres  quatuorve  cellas  ejusmodi 
lamellis  formatas  limitibusque  plerumque  subrotundo-angulatis  instructas  observavi.  Si 
segmentum  crassius  factum  est,  imago  microscopica,  quod  quidem  maxime  dolendum 
est,  contentis  obscuris,  granulosis,  ita  turbatur,  ut  de  his  cavis  secundariis  cavi  primarii 
nihil  certi  edici  possit;  attamen  eorum  similitudo  cum  segmentis  vacuolorum  prope 
processus  cartilaginis  membranaceae  obviorum  probabile  reddit  , hic  capsulas  similes 
observationi  offerri.  In  proxima  vicinia  canaliculorum  Haversii  concentrica  dispositio 
substantiae  osseae  evidenter  apparet. 

Multo  tamen  majoris  momenti  aliud  phaenomenon  nobis  esse  videtur.  Animad- 
vertuntur enim  aliquo  intervallo  a lumine  canaliculorum  Haversii,  et  aliis  quoque  locis 
compactae  substantiae  osseae,  ut  in  vicinia  marginis  liberi,  tractus  striarum  obscuri 
undulatim  decurrentes  (A).  Saepe  hae  lineae  in  lamellis  fere  concentricis  circa  cana- 
liculos Haversii  circumeunt.  Aliquo  intervallo,  ubi  paralleli  sunt  margini  faciei  liberae  strati 
corticalis  ossis,  irregulariter  per  substantiam  osseam  percurrere  videntur,  quae  inter 
lamellas  canaliculorum  Haversii  reperitur,  nec  vero  jam  structuram  lamellosam  ostendit. 
Substantia  ossea  iis  locis,  ubi  hi  obscuri  striarum  tractus  inveniuntur,  adhuc  sejuncta, 
et  lineae  obscurae  umbrae  massae  osseae  in  fissura  coeuntis  necdum  omnino  conflatae 
6sse  videntur.  Interdum  etiam  fissura  paulo  latior  est  et  lacuna  angusta  inter  sub- 
stantiam osseam  manifesto  cognoscitur.  Ambae  massae  osseae  in  fissura  se  invicem 
tangentes  lineamentis  externis  decursui  obscurorum  tractuum  striarum  respondentibus 
instructae  sunt,  ita  quidem,  ut  sinus  alterius  massae  osseae  prominentias  globose 
exstantes  alterius  massae  oppositae  excipiant.  In  prominentiis  semiglobosis  singula  vel 
interdum  etiam  plura  corpuscula  radiata  inveniuntur  (u). 

Quid  tractus  striarum  obscuri  modo  commemorati  et  habitus  massae  osseae  in 
eorum  vicinia  significent,  melius  intelligitur,  si  attentionem  nostram  in  certa  quaedam 
loca  substantiae  osseae  inter  Haversii  canaliculorum  lamellas  concentricas  sita  con- 
vertimus, ubi  substantia  ossea  secundum  primum  adspectum  lacunas  irregulares  osten- 
dere videtur.  Loca  ejusmodi  in  segmentis  transversis  ossium  tubulosorum  saepissime 
animadvertuntur  ($).  Eorum  latitudo  variat  inter  0,00204  et  0,01479  l.P.  Illa  formae 
sunt  maxime  variabilis,  m6do  enim  in  longum  protracta,  modo  in  spatium  minimum 
reducta  apparent.  Semper  vero  observatur,  substantiam  osseam  has  lacunas,  quae 
videntur,  cingentem  marginibus  sinubus  convexis  praeditis  instructam  esse,  sive,  ut 
aliis  verbis  utar,  substantiam  osseam  prominentiis  minoribus  vel  majoribus  versus 
spatium  cavum  semiglobosam  procedere.  Quicunque  descriptiones  hucusque  a nobis 
propositas  attento  animo  legerit  et  consideraverit,  eum  fugere  non  poterit,  has  promi- 
nentias semiglobosas  globulis  sive  glomerulis  osseis  supra  a nobis  descriptis  omni 
ratione  aequales  esse  (s).  Earum  diametros  longitudinalis  inter  0,0102  et  0,0153  l.P., 
transversa  inter  0;008G7  et  0,01275  1.  P.  variat.  Similitudo  harum  prominentiarum 
cum  glomerulis  illis  etiam  magis  manifesta  fit,  si  jam  cognoscimus,  has  lacunas  re  vera 
tantum  speciosas  esse  et  aqua  jodala  adhibita  animadverti  posse,  eas  substantia  car- 

tilaginea  omnino  esse  impletas.  Quum  evidenter  eluceat,  iis  esse  similem  habitum  cum 
spatiis  interglobularibus  in  substantia  eburnea  obviis,  quae  Czermak  (Zeitsch.  fur 
wiss.  Zoolog.  Vol.  II.  fasc.  IV.  p.  310)  nuper  accuratius  descripsit,  eodem  nomine  eas 
nuncupabimus.  Decursus  horum  spatiorum  interglobularium,  si  ea  per  majorem  longi- 
tudinem persequi  possumus,  ei  omnino  similis  est,  quem  tractus  striarum  obscuri  un- 
dulatim  decurrentes  supra  descripti  sequuntur,  nec  fugere  nos  potest,  bos  tractus 
tantummodo  eo  exstitisse,  quod  massae  osseae  spatium  interglobulare  ejusmodi  inclu- 
dentes paene  omnino  altera  ad  alteram  appropinquaverint.  Formae  intermediae  satis 
crebro  inveniuntur.  Interdum  etiam  massa  ossea  in  vicinia  horum  spatiorum  interglo- 
bularium tractui  corpusculorum  cartilagineorum  respondenti  inspersa  apparet.  Aliquo- 
ties etiam  observavi,  in  medio  spatio  interglobulari  lato  massam  osseam  subrotundam, 
solitariam,  duobus  vel  tribus  corpusculis  radiatis  praeditam  inesse  (t).  Massa  ossea 
ejusmodi  prorsus  aequalis  est  glomerulo  composito,  ex  acervo  corpusculorum  cartila- 
gineorum orto,  quem  supra  descripsimus.  Prominentiae  subglobosae  in  spatiis  inter- 
globularibus saepius  plura  corpuscula  radiata  continent. 


Conclusiones  ex  observationibus  deductae. 

In  priore  parte  hujus  commentationis  enarravi,  quae  in  segmentis  es  iis  locis 
cartilaginis,  quae  in  vicinia  puncti  ossificationis  sunt,  ratione  supra  descripta  paratis 
auxilio  microscopii  observari  possint.  Haec  segmenta  ex  diversissimis  ossibus  hominum 
et  mammalium  petita  erant,  sed  nihilominus  in  re  summa  ubique  eadem  phaenomena, 
etsi  vario  modo  expressa  nec  semper  pariter  perspicua,  animadvertebantur.  Supra 
jam  commemoravimus  loca  ossium,  quae  Meyer  in  commentatione  sua  de  cartilagine 
ejusque  ossificatione  (Mullers  Archiv  1 849.  pag.  292.-  sqq.)  et  Koelliker  (Mikrosko- 
pische  Anatomie  1850.  Yol.  II.  pag.  362)  investigando  ossificationis  processui  aptissima 
esse  declaraverunt.  Koelliker  praeterea  imprimis  puncta  insertionis  quorundam 
tendinum  cartilaginosorum  commendavit.  Quod  tamen  ad  tendines  hujusmodi  attinet, 
equidem  hucusque  nullum  locum  eorum  instituendae  disquisitioni  aptum  invenire  potui. 
Ut  jam  diximus,  ubique  ea  loca,  .in  quibus  substantia  fundamentalis  cartilaginis  vel 
telae  conjunctivae  ossificari  incipientis  striata  fit,  ergo  corpuscula  cartilaginea  hac 
substantiae  fundamentalis  conditione  magis  minusve  occultantur,  investigationi  insti- 
tuendae minime  apta  fuerunt.  Imprimis  segmenta  metatarsi,  metacarpi  et  phalangum 
digitorum  manus  et  pedis,  item  segmenta  ex  marginibus  ossificationis  ossium  pelvis 
in  symphysi  ossium  pubis  et  acetabulo  concurrentium  desumpta,  denique  nucleum 
osseum  inter  condylos  ossis  femoris  propter  corpuscula  cartilaginea  minus  conferta 
ad  disquisitionem  aptissima  inveni.  Ut  ex  observationibus  enarratis  et  iconibus  ad- 
jectis elucet,  in  ossibus  aliis  alia  phaenomena  processus  ossificationis  luculentius 

expressa  sunt;  v.  c.  formatio  substantiae  spongiosae  optime  cognoscitur  ex  disquisi- 
tione cartilaginis  thyreoideae,  quamquam  in  universum  ossificationis  processus  in  hac 
cartilagine  satis  irregulariter  progreditur.  Segmenta  longitudinalia  ex  finibus  diaphysis 
ossium  tubulosorum  in  ossificatione  procedentibus  petita,  quae  ab  hujus  rei  perscru- 
tatoribus ad  explicandum  ossificationis  processum  saepissime  adhibita  sunt,  habitu  suo 
microscopico  non  multum  differunt  a segmentis  e corpore  vertebrae  ossificari  inci- 
piente desumpta,  quae  a nobis  descripta  sunt;  quamobrem  necessarium  non  esse  duxi, 
separatam  iconem  et  descriptionem  eorum  commentationi  meae  adjicere. 

Quae  in  disquisitionibus  meis  observata  et  inventa  sunt,  jam  quatuor  rationes 
respiciens  explanare  studebo.  Itaque  exponam: 

I.  de  mutationibus  ipsius  substantiae  cartilagineae  ossificari  incipientis; 

II.  de  phaenomenis  incrustationibus  incipientibus  conspicuis  (formatione  capsu- 
larum ossearum) , habita  ratione  mutationis  cartilaginis  in  illa  regione ; 

III.  qua  ratione  processus  ossificationis  longius  progrediatur  et  formationem 
cavorum  medullarium  globulorumque  sive  glomerulorum  cum  corpusculis  radiatis 
adducat ; 

IV.  quonam  modo  denique  substantia  ossea  et  spongiosa  et  compacta  formetur. 


I.  Mutationes  substantiae  cartilagineae  ossificari  incipientis. 

a)  Cartilago  Hyalina. 

Omnes  anatomi  consentiunt,  hyalinam  substantiam  cartilagineam,  antequam 
ipsius  ossificatio  incipiat,  duo  phaenomena  ostendere,  corpuscula  enim  cartilaginea 
partim  magnitudine  admodum  crescere,  partim  in  acervos  congregari. 
Priusquam sde  his  phaenomenis  accuratius  disseram,  necesse  est,  sententiam  meam  de 
corpusculorum  cartilagineorum  habitu  praemittam.  Distinguo  autem  in  corpusculis  cartila- 
gineis cava  in  substantia  fundamentali,  quae  semper  cava  cartilaginea  sive  cavitates  car- 
tilagineas appello,  et  contenta  eorum  sive  corpuscula  cartilaginea  ipsa.  Ubi  nullius  momenti 
est,  utrum  hae  duae  partes  distinguantur,  necne,  hoc  posteriore  nomine  etiam  utramque 
partem  nuncupo.  Equidem  non  magis,  quam  Bergmann  (1.1.  pag.  37),  circa  corpuscula 
cartilaginea  parietes  inspissatos  (membranam  cellularem  inspissatam  scriptorum),  quibus 
fines  inter  illa  et  substantiam  fundamentalem  constitui  dicuntur,  cognoscere  potui. 
Arbitror  potius,  notum  illud  phaenomenon  annuliforme  circa  corpuscula  cartilaginea 
esse  phaenomenon  opticum,  quod  in  aliis  casibus  efficiatur  faciebus  cavitatis  concavis 
speculi  instar  splendentibus,  in  aliis  fortasse  etiam  faciebus  convexis  corpusculorum 
cartilagineorum  lucem  frangentibus , in  aliis  denique  duplicibus  speciosis  vel  etiam 
veris  lineamentis  diversae  amplitudinis  segmentorum  unius  ejusdemque  cavi  cartilaginei, 
quae  in  imagine  microscopica  speciem  praebeant,  quasi  in  una  eademque  planitie  sita 
sint,  et  observatores  ad  concipiendam  opinionem  induxisse  videantur,  segmenta  mem- 

branarum  cellularium  crassitudine  sua  annuli  latitudini  respondentium  animadverti.  Si 
segmentum  cartilaginis  hyalinae  admodum  tenue  evasit,  ut  supra  jam  diximus,  certissime 
cognoscitur,  phaenomena  annuliformia  circa  cavitates  cartilagineas  evanuisse,  quamquam 
' praeter  corpuscula  cartilaginea  nihil  ex  iis  amotum  sit.  Circa  ipsa  corpuscula  carti- 
laginea libera  semper  desunt  phaenomena  annuliformia,  exceptis  iis  casibus,  in  quibus, 
ut  in  cartilagine  thyreoidea,  massa  nucleum  cingens  magna  consistentia  gaudet,  et 
imago  optica  hujus  massae  nucleum  includentis  in  forma  annuli  apparet.  Facere  non 
potui,  quin  hoc  loco  haec  praemonerem,  quum  etiam  in  contemplando  et  describendo 
processu  ossificationis  magis  provecto  nullum  phaenomenon  cognoverim,  quod  ejus- 
modi strata  parietes  peculiares  circa  cava  cartilaginea  constituentia  (membranas 
cellulares  inspissatas)  indicaret,  et  propterea  postea  nusquam  eorum  mentionem  fe- 
cerim. In  contento  cavi  cartilaginei,  sive  ipso  corpusculo  cartilagineo,  tantum  nucleum 
et  massam  eum  involventem  cingentemque , magis  minusve  pellucidam,  granulatam, 
distinguere  possum,  quamquam  negare  non  ausim,  in  hac  massa  nucleum  involvente 
membranam  exstare  posse. 

Quod  jam  ad  corpusculorum  cartilagineorum  incrementum  attinet,  mensuram 
definire  difficile  est,  quum  corpuscula  cartilaginea  diversis  formis  praedita  et  praeterea 
etiam  habita  ratione  observatoris  vario  situ  collocata  sint,  ita  ut  nunquam  certo  affir- 
mare possis,  diametros  veras  justasque  in  mensionibus  respectas  esse.  Haec  causa 
esse  videtur,  cur  hujus  rei  perscrutatores  plerumque  hic  a mensionibus  abstinuerint. 
Bidder,  vir  clarissimus,  refert,  diametrum  corpusculorum  cartilagineorum,  quum  antea 
0,0004  1.  P.  sit,  ad  0,0014  1.  P.  et  quod  excurrit  crescere,  maximas  tamen  diametros 
mensus  est  in  cavis  cartilagineis,  quae  ex  conflatione  plurium  cavorum  orta  esse  ipse 
arbitratur  (Zur  Histogenese  der  Knochen.  Muller’s  Archiv.  1843.  pag.  382).  Equidem 
ubique  in  diversis  regionibus  corpusculorum  cartilagineorum  magnitudinem  mensus  sum. 
Ex  mensuris  segmentorum  descriptioni  a me  adjectis  intelligitur , si  maximarum  dia- 
metrorum longitudinalium  et  transversarum  ratio  habeatur,  maximas  diametros  longi- 
tudinales in  universum  0,002  1.  P.,  maximas  diametros  transversas  0,003  1.  P.  et  quod 
excurrit  augeri.  Attamen  propter  causas,  quarum  supra  mentionem  feci , mensionibus 
haud  multum  auctoritatis  tribuendum  est.  Nec  tamen  facere  possum,  quin  commemorem 
observationem  ex  his  mensionibus  redundantem.  Si  enim  omnium  maximae  diametri 
longitudinales  et  transversae  singulorum  corpusculorum  cartilagineorum  longe  ab  ossi- 
ficationis margine  distantium  et  proxime  ab  eo  sitorum  inter  se  comparantur,  elucet, 
ubique  in  corpusculorum  cartilagineorum  augmento  minorem  diametrum  transversam 
pro  rata  parte  plus  crescere,  quam  diametrum  longitudinalem.  Hinc  concludendum  est, 
crescente  corpusculorum  cartilagineorum  magnitudine,  etiam  formam  eorum  paululum 
mutari,  ita  quidem,  ut,  dum  increscant,  simul  crassiora  et  ampliora  fiant,  ergo  ple- 
rumque, quum  primarie  formam  lentis  vel  segmenta  ejus  ostendant,  jam  formae  globi 
vel  segmentis  ejus  similiora  evadant. 

Alterum  phaenomenon , cujus  omnes  viri  docti , qui  hanc  rem  perscrutati  sunt, 

in  mutatione  cartilaginis  ossificari  incipientis  mentionem  faciunt,  id  est,  quod  corpu- 
scula cartilaginea  in  acervos  aggregantur. 

Jam  Valent  in  de  venusta  dispositione  corpusculorum  primariorum  substantiae 
pellucidae  inspersorum,  quae  quidem  corpuscula  nihil  aliud  esse  possunt,  quam  cor- 
puscula cartilaginea , et  de  transitu  eorum  in  substantiam  osseam  loquitur  (Handbuch 
der  Entwickelungsgeschichte  des  Menschen.  Berlin  1835.  pag.  260). 

Miescher  corpusculorum  cartilagineorum  dispositionem  in  acervos  clare  obser- 
vavit (De  inflammatione  ossium  eorumque  anatome  generali.  Berolini  1836.  pag.  17 
et  21).  Idem  Meckauer  vidit,  qui  praeterea  dicit,  acervos  lineamentis  rotundis  et 
ovatis  inclusos  esse  (De  penitiori  cartilaginum  structura  symbolae.  Yratislaviae  1836. 
pag.  3 et  12). 

Detecta  cellula  organica  elementari,  anatomi  ad  eam  quoque  quaestionem,  qua 
ratione  acervi  corpusculorum  cartilagineorum  orirentur,  attentionem  suam  adverterunt. 

Scliwann  in  dubio  relinquit,  utrum  corpuscula  cartilaginea  in  acervos  congre- 
gata evolutione  cujusvis  cellularum  acervi  in  cellula  materna,  an  irregulari  inspissatione 
parietum  cellularum  in  varias  partes  producantur,  an  denique  substantia  intercellularis 
aliquam  partem  majoris  momenti  in  hoc  processu  habeat  (Mikroskopische  Untersu- 
chungen.  Berlin  1839.  p.  30).  Ex  ejusdem  viri  sententia  in  cartilaginibus  perma- 
nentibus substantia  fundamentalis  ex  coalitu  membranarum  cellularium  inspissatarum 
adjuvante  vel  non  adjuvante  substantia  intercellulari  oritur,  in  iis  vero  cartilaginibus, 
quae  postea  ossificantur,  substantia  fundamentalis  cartilaginea  praecipue  ex  substantia 
intercellulari  formata  est  (1.  c.  pag.  37) , ita  ut  in  his  cartilaginibus  tantummodo  hypo- 
tliesis  restet,  corpusculorum  cartilagineorum  dispositionem  in  acervos  formatione  cellu- 
larum maternarum  vel  adjuvante  substantia  intercellulari  effici.  Attamen  Scliwann 
proclivis  est  ad  credendum , in  cartilagine  arcuum  branchiarum  et  ossium  cranii  lar- 
varum ranarum  diversam  evolutionem  substantiae  intercellularis  inter  cellulas  non  esse 
causam  irregularis  distributionis  corpusculorum  cartilagineorum  (1.  c.  pag.  21). 

Gerber  sententiam  profert,  ubi  ossificatio  incipiat,  cellularum  acervos  arctius 
confertos  esse  et  magis  magisque  perspicue  linea  subtili  includi,  quae  quidem  linea 
probabiliter  cellulam  maternam,  cartilagine  in  foetu  oriente  formatam,  intra  quam  ad 
cartilaginem  amplificandam  cellulae  secundariae  paulatim  ortae  sint,  indicet  (Handbuch 
der  allgemeinen  Anatomie.  Bern,  Cliur  und  Leipzig  1840.  pag.  101). 

Henle  arbitratur,  phaenomena  ad  cellularum  acervos  pertinentia  vario  modo 
explicari  posse.  Statui  enim  posse,  binas  usque  ad  quaternas  cellulas  secundarias  in 
cellula  materna  generatas  paulatim  eam  explere  et  depellere  suique  juris  fieri,  deinde 
vero  strias  substantiae  intercellularis  inter  eas  cxistere,  cet.  (1.  c.  pag.  805).  Sed 
etiam  plane  contrario  modo  processum  perfici  posse;  fieri  enim  posse,  ut  pons  angu- 
stus substantiae  intercellularis  inter  binas  cellulas  resorbeatur,  cellulae  se  invicem  tan- 
gant, cet.  Denique  eam  quoque  conjecturam  proponi  posse,  prorsus  nullam  rationem 
obtinere  inter  cellularum  dispositionem  in  acervos  et  formationem  cellularum  endoge- 

nam,  et  cellulas  secundarias,  si  quae  formentur,  in  cellulis  suis  maternis  oriri  et  nullo 
relicto  effectu  rursus  evanescere  (1.  c.  pag.  806).  Postea  tamen  in  sententia  acquiescit, 
nonnulla  corpuscula  cartilaginea  se  extendere,  in  parte  sua  interna  novas  cellulas 
generare  et  coalitu  in  systema  tubulorum  (tubulorum  medullarium)  transire,  reliqua 
vero  in  intervallis  sita  inspissari,  corpusculorum  radiatorum  formationem  provocare  et 
cum  substantia  intercellulari  coalescere.  Praeterea  ille  affirmat,  membranam  cellulae 
maternae  interdum  circa  acervum  dignosci  posse  (1.  c.  pag.  836). 

Arnold  dicit,  simulatque  ossificatio  incipiat,  substantiam"  fundamentalem  antea 
granulatam  fibrosam  fieri  (Handbuch  der  Anatomie  des  Menschen.  Freiburg  1844. 
Vol.  I.  pag.  232) ; corpusculorum  cartilagineorum  acervos  magis  minusve  regulariter 
in  series  dispositos  esse , quare  facies  rumpendo  effecta  secundum  certas  quasdam 
directiones  fibrosa  et  lamellosa  appareat  (1.  c.  pag.  233).  In  iconibus  suis  idem  auctor 
corpuscula  omnino  libera,  in  .cavitate  communi  sita,  repraesentavit  (Tab.  III.  8). 

J.  Tomes  mentionem  non  facit  cellularum  maternarum,  sed  affirmat,  quamlibet 
cellulam  cartilagineam  parietibus  inclusam  et  ab  aliis  interposita  substantia  fundamen- 
tali evidenter  separatam,  substantiam  autem  fundamentalem  inter  corpusculorum  car- 
tilagineorum columnas  sitam  auctam  esse  (The  Cyclopaedia  of  Anatomy  et  Physiologie 
edided  by  Robert  C.  Todd.  London  1847.  Yol.  III.  pag.  855). 

Has  sal  quoque  censet,  singula  corpuscula  cartilaginea  in  acervis  portionibus 
interjectae  substantiae  intercellularis  separata  esse  (The  mikroscopic  Anatomy  of  the 
human  body.  London  1849.  Yol.  I.  pag.  306). 

H.  Meyer  (1.  c.  pag.  31 7 sqq.)  et  Koelliker  (1.  c.  pag.  354)  constare  arbi- 
trantur, corpusculorum  cartilagineorum  dispositionem  et  in  series  et  circa  centrum 
formatione  cellularum  endogena  effici,  prout  singulae  binaeve  cellulae  recens  formatae 
aut  aliae  pone  alias  collocentur,  aut  circa  centrum  ordinentur.  ,,Die  ursprunglichen 
Zellcn  (ersten  Mutterzellen),  Koelliker  inquit  (1.  c.  pag.  356),  gehen  bei  diesen  Yor- 
gangen  durch  Verschmelzung  ihrer  Wiinde  mit  der  Knorpelgrundsubstanz  bald  ais 
besondere  Gebilde  unter,  bald  nicht,  unci  dasselbe  gilt  aucli  von  denen  der  spateren 
Generationem  Bei  den  rundlichen  Zellenhaufen , ist,  da  sie  kleiner  sincl,  gewohnlich 
letzteres  der  Fall  unci  erkennt  man  meist  um  dieselben  herum  nocli  eine  Contour,  die 
nichts  anderes  ais  die  ausgedehnte  Wand  der  ersten  Zelle  ist,  wogegen  bei  den 
Zellenreihen  die  Wiinde  der  ursprunglichen  Zellen  meist  bis  zum  Unkenntlichen  mit 
der  Intercellularsubstanz  verbunden  sind.“ 

Bergmann  (1.  c.  pag.  47)  disquisitionibus  suis  de  mutationibus  in  substantia 
cartilaginea  a prima  origine  ipsius  usque  ad  statum  plane  excultum  obviis  probatum 
esse  arbitratur,  corpusculorum  cartilagineorum  acervos  eo  effici,  cpiod  substantia  fun- 
damentalis passim  ab  altera  parte  diminuatur,  ab  altera  augeatur. 

Satis  constat,  corpusculorum  cartilagineorum  dispositionem  in  acervos  etiam  in 
iis  cartilaginibus  inveniri,  quae  permanentibus  aclnumerentur ; itaque  in  dubium  vocari 
possit,  num  corpusculorum  cartilagineorum  dispositio  in  acervos  ad  seriem  mutationum 

in  cartilagine,  quae  ossificetur,  apparentium  pertineat.  Attamen  si  praeparata  diver- 
sarum cartilaginum  ossificari  incipientium  inter  se  comparantur,  semper,  quod  quidem 
jam  pridem  ab  hujus  rei  perscrutatoribus  commemoratum  est,  animadvertitur,  corpu- 
scula cartilaginea  ab  ossificationis  nucleo  majore  intervallo  distantia  magis  solitaria  esse, 
in  ejus  vicinia  vero  evidenter  in  acervos  congregata.  Una  tantum  exceptio  hucusque 
mihi  innotuit,  quae  prope  marginem  ossificationis  nuclei  ossei  inter  condylos  ossis 
femoris  observatur,  quo  loco  minores  quidem  acervuli  binorum  vel  ternorum  corpuscu- 
lorum cartilagineorum  et  adeo  minor  quaedam  appropinquatio  horum  acervulorum 
et  solitariorum  corpusculorum  cartilagineorum  inter  se  animadvertuntur,  nec  vero 
distincta  corpusculorum  cartilagineorum  dispositio  in  acervos  conspicitur.  Haec  exce- 
ptio quidem  demonstrat,  corpusculorum  cartilagineorum  aggregationem  in  acervos  non 
esse  mutationem  ad  absolvendum  ossificationis  processum  omnino  necessariam,  idque 
eo  evidentius,  quod  os  femoris  efformatum  nulla  re  alicujus  momenti  in  habitu  suo 
differt  ab  aliis  ossibus,  quae  ex  cartilaginibus,  in  quibus  corpusculorum  cartilagineorum 
dispositio  in  acervos  inter  ossificationis  processum  observatur,  prodierunt.  Nihilominus 
corpusculorum  cartilagineorum  aggregatio  in  acervos,  ubi  reperitur,  tam  manifesta  et 
evidens  est,  ut  eam  negligere  omnino  non  liceat.  Ubi  de  provectiore  stadio  processus 
ossificationis  loquemur,  occasio  nobis  dabitur  exponendi,  quaenam  rationes  huic  cor- 
pusculorum cartilagineorum  dispositioni  in  acervos  cum  ossificationis  processu  interce- 
dant. Hic  non  praetermittendum  esse  putavimus,  quin  corpusculorum  cartilagineorum 
aggregationem  in  acervos  tanquam  fere  constantem  mutationem  substantiae  cartila- 
gineae ossificationis  processum  subeuntis  commemoraremus.  Animadvertitur  vero,  cor- 
puscula cartilaginea  in  plerisque  casibus  ita  ordinata  apparere,  ut  plerumque  in  series 
longitudinales  breviores  longioresve  singula  vel  bina  vel  terna,  alternantibus  passim 
corpusculis  cartilagineis  solitariis,  aggregata  sint.  Interdum  corpuscula  cartilaginea 
etiam  circa  centrum  congregata  conspiciuntur,  sed  rarius,  et  saepe  elucet,  hoc  phae- 
nomenon eo  provocari,  quod  plura  corpuscula  cartilaginea  in  series  longitudinales 
aggregata  sectione  transversa  dissecta  sunt.  Ut  supra  vidimus  (comparetur  Tab.  I. 
fig.  IV) , ejusmodi  segmenta  transversa  vestigia  aggregationis  corpusculorum  cartila- 
gineorum in  series  ostendunt,  unde  manifestum  est,  corpuscula  cartilaginea  in  seriem 
longitudinalem  multipliciter  congregata  simul  etiam  series  transversas  efficere.  Prae- 
terea hic  addendum  est,  quod  quidem  ex  accuratiore  descriptione  segmentorum  meta- 
carpi ossificari  incipientis  et  cartilaginis  thyreoideae  elucet,  corpusculorum  cartilagi- 
neorum dispositionem  in  acervos  ratione  etiam  magis  complicata  procedere.  In  car- 
tilagine thyreoidea  enim  acervi  corpusculorum  cartilagineorum  circa  centrum  ordinati 
ad  series  longitudinales  constituendas  inter  se  appropinquantes  cernuntur,  et  simul 
tam  in  hac  cartilagine,  quam  in  metacarpo,  animadvertitur,  praeterea  ejusmodi  series 
longitudinales  ratione  modo  dicta  compositas  et  ipsas  in  vicinia  marginis  ossificationis 
alias  propius  sub  aliis  collocatas  esse. 

Si  jam  quaeritur,  qua  ratione  hi  corpusculorum  cartilagineorum  acervi  oriantur, 

equidem,  quod  vel  ex  descriptione  praeparatorum  a me  investigatorum  elucet,  senten- 
tiam a plerisque  viris  doctis  propositam,  corpusculorum  cartilagineorum  aggregationem 
in  acervos  formatione  cellularum  secundariarum  in  cellulis  maternis  effici,  omnino  reji- 
ciendam esse  arbitror.  Haec  opinio  ea  conditione  tantum  probari  posset,  si  in  regione, 
ubi  cartilago  paulatim  in  os  transformatur,  ex  eo  loco,  quo  corpuscula  cartilaginea 
solitaria  ct  dispersa  reperiuntur,  usque  ad  id  punctum,  quo  acervi  manifesto  conspi- 
ciuntur, phaenomena  formationis  cellularum  aliquo  modo  animadverterentur.  Si  opinio 
illa  vera  esset,  saltem  necesse  esset,  in  hac  ipsa  regione  cavitates  cartilagineae  plura 
corpuscula  cartilaginea  libera  continentes  reperirentur,  sed  ne  minimum  quidem  vesti- 
gium cavitatum  ejusmodi  deprehenditur.  Ut  jam  in  primi  praeparati  descriptione 
commemoravi,  in  segmentis  crassioribus  et  nominatim  in  iis,  ubi  acervi  seriebus  lon- 
gitudinalibus constantes  directione  perpendiculari  ad  observatorem  conversi  sunt , re 
vera  species  oritur,  quasi  plura  corpuscula,  cartilaginea  in  una  eademque  cavitate  sita 
sint;  quod  quidem  phaenomenon  eo  provocatur,  quod  numerosa  strata  corpusculorum 
cartilagineorum  aliud  supra  aliud  collocata  sunt,  et  corpuscula  cartilaginea  stratorum 
profundiorum  per  corpuscula  superiorum  et  per  septa  substantiae  fundamentalis  cor- 
puscula cartilaginea  seperantia  perlucent,  atque  ita  speciem  praebent,  quasi  acervus 
corpusculorum  cartilagineorum  arcte  confertorum  communibus  unius  cavi  parietibus 
inclusus  sit.  Si  tamen  succedit  segmentum  tam  tenue  parare,  ut  tantum  unum  stratum 
corpusculorum  cartilagineorum  et  quam  tenuissimum  segmentum  cavi  cartilaginei  ob- 
servationi offeratur,  quod  quidem  mihi  saepe  contigit,  semper  corpuscula  cartilaginea 
in  cavis  suis  propriis  sita  et  septis  substantiae  fundamentalis  inter  se  sejuncta  ani- 
madvertuntur. Omnino  quidem  negare  non  ausim,  septa  separantia  etiam  evanescere 
et  tum  omnia  totius  acervi  corpuscula  cartilaginea  in  cavo  secundario  communi  sita 
esse  posse;  sed  partim  in  disquisitionibus  meis  ne  unus  quidem  casus  ejusmodi  mihi 
occurrebat,  partim,  etiamsi  observaretur,  eo  nondum  demonstratum  esset,  hanc  cavi- 
tatem communem  esse  cavum  cellulae  maternae  et  corpusculis  cartilagineis  in  ipsa 
sitis  cellulas  secundarias  repraesentari.  Quantum  equidem  in  investigationibus  meis 
vidi,  corpusculorum  cartilagineorum  aggregatio  in  acervos  tantum  eo  efficitur,  quod 
corpuscula  cartilaginea  in  substantia  fundamentali  passim  solitaria  sita  inter  se  appro- 
pinquant et  simul  magnitudine  crescunt,  dum  substantia  fundamentalis  inter  ipsa  inter- 
jecta minuitur.  Haec  sententia  mea  partim  probatur  ratione,  qua  corpuscula  cartila- 
ginea ab  initio  dispersa  tantum  paulatim  et  transitus  manifestos  observantia  in  acervos 
congregari  incipiunt,  partim  eo,  quod  secundum  eandem  legem  propius  ab  ossifica- 
tionis margine  etiam  acervi  jam  formati  et  simplices. et  complicati  evidenter  denuo 
inter  se  appropinquant.  Etiam  Bidder  jam  edixit,  nominatim  in  segmentis  transversis 
ossium  tubulosorum  in  ossificationis  processu  adhuc  versantium  corpuscula  cartilaginea 
ad  formandos  acervos  inter  se  appropinquantia  evidentissime  cerni  posse.  Idem  auctor 
addit,  singula  cava  cartilaginea  sensim  omnino  in  unum  cavum  commune  coalescere 
(1.  c.  pag.  380),  de  qua  tamen  re,  ut  commemoravi,  equidem  mihi  persuadere  non  potui. 

Secundam  sententiam  modo  propositam  de  formatione  acervorum  corpusculorum 
cartilagineorum  decrementum  substantiae  fundamentalis  inter  singula  corpuscula  carti- 
laginea acervum  efficientia  necessarium  est.  Lacunae  hoc  decremento  factae  corpu- 
sculis cartilagineis  crescentibus  occupari  possunt.  Alia  quaestio  est,  num  substantia 
fundamentalis  extra  acervum  sita  mutationes  subeat.  Respectu  hujus  quaestionis  ex 
observationibus  meis  elucebat , si  corpuscula  cartilaginea  in  series  longitudinales  vel 
acervos  aggregarentur  et  massa  substantiae  fundamentalis  inter  singula  corpuscula 
cartilaginea  ad  minimum  ambitum  reduceretur,  simul  substantiam  fundamentalem  inter 
acervos  crescere  videri.  Nominatim  etiam  observabatur,  eam  proxime  ab  ossificationis 
margine  latissimam  esse  et  ex  eo  loco  quasi  in  forma  cuneorum  inter  acervos  se 
insinuare.  Nihilominus  mensiones  a me  saepius  repetitae  docuerunt,  spatium  inter 
bina  corpuscula  cartilaginea  in  ea  regione  cartilaginis,  ubi  corpuscula  cartilaginea 
adhuc  sine  ordine  et  dispersa  in  substantia  fundamentali  sita  sunt,  saepe  non  minus 
esse,  quam  inter  binos  acervos.  Quamquam  res  ita  se  habet,  tamen  substantiae  fun- 
damentalis incrementum  inter  acervos  negari  vix  poterit,  quum,  nisi  statuto  hoc  in- 
cremento, phaenomenon,  illam  versus  ossificationis  marginem  paulatim  amplificari, 
intelligi  plane  non  possit;  fortasse  etiam  conjicere  liceat,  dum  corpuscula  cartilaginea 
ad  formandos  acervos  inter  se.  appropinquantia  crescant,  substantiam  fundamentalem 
non  solum  inter  ea  diminui,  sed  etiam,  si  in  omnes  directiones  aequaliter  se  extendat, 
inter  acervos  necessario  idem  fieri.  Hinc  vero  rursus  sequitur,  substantiam  funda- 
mentalem inter  acervos  decrescere,  ergo  ejus  latitudinem  minorem  esse  debere,  quam 
inter  corpuscula  cartilaginea  solitaria.  Quum  vero  mensiones  hoc  non  ita  se  habere 
demonstrent,  concludendum  est,  substantiam  fundamentalem  inter  acervos  sitam  eodem 
tempore  augeri,  quo  incremento  defectus  compensetur.  Ubi  acervi  simplices  propius 
ab  ossificationis  margine  ad  constituendos  acervos  compositos  congrediuntur,  etiam 
substantia  fundamentalis  inter  eos  sita  rursus  minuatur  necesse  est. 

Quae  quum  ita  sint,  in  cartilagine,  quae  ossificatur,  substantia  cartilaginea  aliis 
locis  minuitur,  aliis  locis  augetur,  dum  simul  corpuscula  cartilaginea  magnitudine  cre- 
scunt. Quaeritur  jam,  num  in  his  mutationibus  ratio  inter  quantitatem  substantiae  fun- 
damentalis et  corpusculorum  cartilagineorum  in  hac  substantia  contentorum  in  univer- 
sum mutetur.  Jam  Bidder  dicit,  quum  in  regione  cartilaginis  ab  ossificationis  mar- 
gine magis  distante  substantia  fundamentalis  majus  spatium  occupet,  quam  corpuscula 
cartilaginea,  versus  ossificationis  marginem  paulatim  rationem  contrariam  intrare,  ita 
ut  in  ejus  vicinia  corpuscula  cartilaginea  majorem  portionem  cartilaginis  efficiant,  quam 
substantia  fundamentalis  (1.  c.  pag.  374  sqq.).  Quum  viderimus,  substantiam  fundamen- 
talem inter  corpusculorum  cartilagineorum  acervos  ne  ibi  quidem,  ubi  latissima  sit, 
substantiam  fundamentalem  inter  corpuscula  cartilaginea  solitaria  latitudine  superare, 
et  crescentibus  corpusculis  cartilagineis  magnopere  imminui,  negari  non  potest,  quan- 
titatem ejus,  quamvis  nonnullis  locis  augeatur,  tamen  propius  ab  ossificationis  margine 
in  universum  minorem  esse,  quam  locis  cartilaginis  ab  hoc  margine  longius  distantibus. 

Aliae  mutationes  cartilaginis  ossificationem  ineuntis  non  animadvertuntur.  Sub- 
stantia fundamentalis  ubique  habitum  suum  hyalinum  servat  nec  striata  evadit,  quod 
Arnold  affirmat  et  Koelliker  quoque  (1.  c.  pag.  357)  in  segmentis  ossis  femoris 
infantis  duas  hebdomades  nati  se  observasse  dicit.  Ex  cartilaginibus  a me  disquisitis 
sola  cartilago  thyreoidea  substantiam  fundamentalem  striatam  factam  ostendit;  atque 
ne  in  ea  quidem  directus  nexus  inter  hanc  mutationem  substantiae  fundamentalis  et 
ossificationem  demonstrari  potest,  sed  illa  probabiliter  aetati  provectiori  individui  ad- 
scribenda  sit.  Corpuscula  cartilaginea  sub  microscopio  eundem  habitum  offerunt,  et, 
quod  quidem  jam  commemoravimus,  tantummodo  respectu  formae  et  magnitudinis 
paululum  mutata  sunt.  Simul  cum  cavorum  cartilagineorum  amplificatione  nota  illa 
phaenomena  lucida  annuliformia  in  conspectum  veniunt.  Bidder  (1.  c.  pag.  377)  non- 
nulla corpuscula  cartilaginea  denticulata  fieri  vidit,  quam  mutationem  observandi  mihi 
non  est  oblata  occasio. 

h)  Cartilago  membranacea. 

De  mutationibus  in  cartilagine  membranacea,  quae  vocatur,  ossificationem  pro- 
xime antecedentibus,  nihil  certi  observari  potest.  Videtur  saltem  mutatio,  si  qua 
exstet,  quam  maxime  exigua  esse.  Corpusculorum  cartilagineorum  aggregatio  in 
acervos  non  animadvertitur,  commemoranda  vero  est  tam  in  ossibus  cranii  quam  in 
strato  corticali  ossium  tubulosorum  parva  auctio  et  amplificatio  corpusculorum  cartila- 
* gineorum,  quae  e mensionibus  elucet. 

• 

II.  Phaenomena , qaae  eo  loco  cartilaginis  ossificationem  ineuntis 
apparent , ubi  incrustationes  incipiunt.  (Capsula  ossea.) 

a)  Cartilago  hyalina. 

Primum  quaeritur , quo  loco  substantiae  cartilagineae  incrustationes  initium 
capiant. 

Miescher  dicit  salium  terrenorum  depositiones  in  substantia  fundamentali  inter 
corpuscula  cartilaginea  apparere,  iisque  annulos  corpuscula  cartilaginea  singula  et  acervos 
eorum  includentes  effici.  In  margine  ossificationis  secundum  ejus  sententiam  ad  an- 
nulos perfectos  annuli  semiaperti  se  applicant,  ita  ut  iis  margo  denticulatus  formetur 
(1.  c.  pag.  ii  Tab.  I.  fig.  1).  Ubi  diaphysis  ossis  femoris  cuniculi  neonati  epiphysin 
tangit,  ille  in  segmentis  longitudinalibus  animadvertit,  salia  ossea  in  substantia  funda- 
mentali deposita  prope  ossificationis  marginem  in  processibus,  formam  dentium  pectinis 
referentibus,  series  corpusculorum  cartilagineorum  simplices  duplicesque  cingentibus, 
decurrere.  In  segmentis  transversis  ex  eadem  regione  sumptis  rursus  circuli  clausi  et 
prope  ipsum  marginem  aperti  conspiciebantur  (1.  c.  pag.  17  et  19). 

Mueller,  quum  corpuscula  radiata  detexisset,  quaestionem  proposuit,  nonne 
elementa  terrena  tempore  ossificationis  in  iis  soluta  continerentur  atque  ex  iis  per 
substantiam  fundamentalem  latius  diffunderentur.  Attamen  hanc  quaestionem  solvi 
posse  negavit,  quum  adeo  incertum  esset,  utrum  in  his  corpusculis  cavum  inesset, 
necne,  et  num  eorum  parietes  soli  in  calcem  permutati  essent  (Poggendorffs  Annalen 
Vol.  XXXVIII.  1836.  pag.  334). 

Schwann  arbitratur,  terram  calcariam  in  ossificationis  processu  primum  in 
cellularum  parietibus  et  substantia  cartilaginea  propria  deponi;  postea  etiam  cava  cel- 
lularum terra  calcaria  impleri  et  simul  fibras  in  forma  stellarum  ex  iis  prodeuntes  in 
conspectum  venire  (1.  e,  pag.  38). 

Henle  de  prima  incrustationum  origine  sententiae,  quam  Schwann  proposuit, 
omnino  adstipulari  videtur. 

Secundum  Bidderi  sententiam  depositio  terrae  calcariae  in  substantia  funda- 
mentali inter  series  longitudinales  corpusculorum  cartilagineorum  incipit  et  deinde  etiam 
in  substantiam  fundamentalem  cellulas  unius  ejusdemque  seriei  separantem  procedit, 
ita  ut  cellulae  cartilagineae  vel  singulae  vel  plures  simul  massa  depositis  calcariis 
referta  includantur  (1.  c.  pag.  378). 

Voetsch  disquisitionibus  suis  in  callo  post  ossium  fracturas  orto  institutis 
invenit,  primum  prope  internum  parietem  membranae  cellulae  cartilagineae  et  saepe 
quidem  in  uno  tantum  latere  cavi  cellulae  incrustationes  oriri,  et  deinde  demum  in 
substantia  intercellulari  salia  calcaria  deponi  (Heilung  der  Knochenbriiche  per  primam 
intentionem.  Heidelberg  1847.  pag.  25). 

J.  Tomes  se  reperisse  affirmat,  primas  incrustationes  in  substantia  intercellulari 
apparere  et  deinde  corpusculorum  cartilagineorum  parietes  his  incrustationibus  impleri, 
quo  efficiatur,  ut  nucleus  in  cellula  contentus  conspici  jam  non  possit  (1.  c.  pag.  855). 

Has  sal  in  investigationibus  suis  vidit,  serierum  longitudinalium  corpuscula  car- 
tilaginea ossificationis  margini  proxima  quasi  in  glumas  osseas  intrare  sive  vaginis 
ossificatis  cingi.  Praeterea  secundum  ejus  sententiam  extremi  apices  radiorum  osseo- 
rum adhuc  mollium  in  interstitia  non  solum  serierum  cellularum,  sed  etiam  singularum 
cellularum  penetrant  (1.  c.  pag.  306). 

H.  Meyer  arbitratur  in  ossificatione  cartilaginis  foetalis  et  crescentis  primas 
depositiones  in  substantia  intercellulari  oriri  et  postea  demum  cellulam  cartilagineam 
ossificari,  idque  vel  ante  parietum  inspissationem,  vel  post  eam,  in  quo  posteriore  casu 
parietes  inspissati  salibus  calcariis  impleantur  atque  ita  directe  parietes  crassi  cellulae 
osseae  evadant.  Si  vero  cellulae  ossificatio  parietibus  non  inspissatis  intret,  salia  cal- 
caria in  interiore  parte  cellularum  deponi  vel  prope  internam  faciem  parietum  vel  ita, 
ut  totam  cellulam  simul  frustulis  calcariis  expleant.  Depositiones  in  substantia  inter- 
cellulari aut  rectam  lineam  sequentes  inter  corpuscula  cartilaginea  procurrere  per 
occasionem  cellulas  cartilagineas,  quae  adsint,  cingentes,  aut  frustula  calcaria  corticis 
instar  circa  cellulas  cartilagineas  collocari.  In  ossificatione  autem  cartilaginis  jam 

excultae  secundum  ejus  sententiam  ratio  contraria  est,  ita  ut  demum  ossificatis  cellulis 
depositio  in  substantia  intercellulari  appareat  (1.  c.  pag.  322  sqq.). 

Koelliker  putat,  plerumque  substantiam  fundamentalem  prius  ossificari,  quam 
cellulas  cartilagineas,  ac  deposita  calcaria  denticulos  acutos  efficientia  inter  cellularum 
' series  se  insinuare  infimasque  earum  partes  modo  tubulorum  brevium  quasi  vaginulis 
circumvelare.  Idem  ibi  quoque  fieri,  ubi  cellulae  magis  acervos  subrotundos  consti- 
tuant. Tantum  in  ossibus  rhachiticis  cellulas  cartilagineas  prius  quam  substantiam 
fundamentalem  ossificari.  Ad  transformandas  cellulas  cartilagineas  in  cellulas  osseas 
frustula  calcaria  in  membrana  cellulari  inspissata  deponi.  Etiam  cellulas  maternas 
communiter  cum  cellulis  suis  secundariis  hoc  modo  in  cellulam  osseam  compositam 
transire  (1.  c.  pag.  355  sqq.). 

Quae  hucusque  a nobis  enarratae  sunt  virorum  doctorum  sententiae  de  loco, 
quo  deposita  calcaria  primum  appareant,  inde  potissimum  mihi  ortae  esse  videntur, 
quod  segmenta  ad  investigationes  microscopicas  ab  iis  adhibita  nimis  crassa  fuerunt. 
In  segmentis  ejusmodi  enim  locus,  ubi  ossificatio  modo  incipit,  occultatur,  et  pars,  in 
qua  ossificatio  jam  magis  progressa  est , ipsam  cartilaginem  nondum  mutatam  directe 
tangere  videtur.  Hinc  species  oritur,  quasi  substantia  fundamentalis  depositis  calcariis 
impleta  ratione  illa  a viris  doctis  exposita  inter  corpusculorum  cartilagineorum  acervos 
et  inter  singula  corpuscula  cartilaginea  se  insinuet.  Huic  speciei  plerumque  etiam 
respondere  solent  icones,  quibus  segmenta  longitudinalia  ossium  tubulosorum  in  ossi- 
ficatione versantium  repraesentantur.  In  segmentis  vero  tenuissimis  , ut  in  observa- 
tionibus meis  jam  commemoravi,  nullum  vestigium  denticulorum  et  processuum  ejus- 
modi procurrentium  cernitur,  sed  potius  cartilago  paulatim,  ita  ut  transitus  vix  conspici 
possit,  in  os  transit.  Hoc  igitur  transitus  loco  primas  incrustationes  tam  in  cartila- 
ginibus, quae  regulariter  ossificantur,  quam  in  ossificatione  cartilaginum  permanentium 
(cartilaginis  thyreoideae),  semper  in  proxima  vicinia  cavi  cartilaginei  animadverti,  sub- 
stantia autem  fundamentalis  inter  singula  corpuscula  cartilaginea  eorumque  acervos 
omnino  hyalina  apparuit,  ut  in  cartilagine  ossificationis  processum  nondum  subeunte, 
neque  ullum  vestigium  incrustationum  conspectum  est.  In  sola  cartilagine  thyreoidea 
etiam  aliquo  intervallo  ab  cavis  cartilagineis  separata  deposita  calcaria  granulata  in 
forma  coronarum  circum  cava  circumeuntium  animadvertebantur.  Neque  tamen 
omnino  certo  mihi  persuasum  est,  his  granulis  rationem  directam  intercedere  cum  carti- 
laginis transformatione  in  os.  Quae  causae  dubitationem  mihi  moveant,  postea  expo- 
nam. Quocunque  tandem  modo  res  se  habet,  etiam  in  cartilagine  thyreoidea  simul 
cum  coronis  illis  granulosis  in  ipsa  proxima  vicinia  cavi  cartilaginei  prima  illa  incru- 
statio conspicitur,  quae  in  omnibus  cartilaginibus  ex  more  ossificationem  subeuntibus 
observatur.  Neque  ego  usquam  frustula  calcaria  in  parietibus  internis  cavi  cartilaginei 
(sive  membrana  cellulari)  et  libere  in  cavo  ipso  deposita  vidi,  cujus  quidem  phae- 
nomeni Schwann,  Y o e t s c h et  M e y e r mentionem  faciunt. 

Locus  igitur,  unde  ossificatio  initium  capit,  secundum  observationes  meas  ubique 

et  in  formanda  qualibet  substantia  ossea  in  proxima  vicinia  cavorum  cartilagineorum  situs 
est.  In  segmentis  tenuibus  eorum  in  forma  lineae  distincte  expressae , tenuis , saepe 
denticulatae,  cavum  cartilagineum  proxime  cingentis  apparet.  In  segmentis  crassioribus 
cavorum  ejusmodi  cartilagineorum  et  si  illa  omnino  integra  disquisitioni  microscopicae 
offeruntur  haec  ossificationis  initia  in  forma  annulorum  lucidorum , splendore  suo 
admodum  characteristicorum,  cava  cartilaginea  cingentium  conspiciuntur.  Hoc  splendore 
et  in  tenuibus  segmentis  cavi  cartilaginei  linea  illa  tenui  cavum  cingente,  quam  modo 
descripsimus,  cavum  cartilagineum  hac  ratione  mutatum  a cavo  nondum  mutato  distin- 
guitur, cujus  annuli  obscuriores  sunt,  et  cujus  lineamenta  externa  in  segmentis  tenuis- 
simis minus  distincte  expressa  sunt  et  nominatim  etiam  parum  perspicue  a substantia 
fundamentali  differunt.  Haec  prima  ossificationis  initia  capsulas  osseas  nominavi. 
Jam  in  relatione  observationum  in  diversis  segmentis  factarum  has  capsulas  osseas  accu- 
ratius descripsi.  Ex  tractu  lineae  tenuis  iis  respondentis,  quae  in  segmentis  tenuibus 
capsularum  ejusmodi  ossearum  animadvertitur,  elucet,  iis  proximos  limites  cavi  carti- 
laginei constitui.  Crassitudinem  parietum  capsulae  osseae  metiri  vix  potes;  itaque 
tantum  in  forma  lineae  distincte  expressae  magnitudine  et  forma  maximis  cavis  carti- 
lagineis respondentis  apparet.  Ab  initio  corpusculum  cartilagineum  in  ea  adhuc  immu- 
tatum jacet,  nisi  jam  phaenomena  processus  ossificationis  longius  progressi  conspi- 
ciuntur. Capsula  ossea  strictiore  sensu  non  est  pars  corpusculi  cartilaginei,  sed 
stratum  incrustatum  substantiae  fundamentalis  cavum  cartilagineum  proxime  cingens, 
neque  ullo  modo  a substantia  fundamentali  amoveri  potest.  Itaque  verum  quidem 
est,  primas  incrustationes  in  substantia  fundamentali  apparere,  sed  illae  hic  accurate 
annexae  sunt  ad  cava  cartilaginea.  Iis  viris  doctis,  qui  inspissatos  parietes  cellulares 
circa  corpuscula  cartilaginea  inveniri  statuunt,  contendendum  erit,  primas  incrustationes 
in  his  inspissatis  parietibus  cellularibus  oriri,  nam  parietes  illos  cellulares  inspissatos, 
qui  vocantur,  his  ipsis  locis  esse  dicunt.  Equidem  vero  statim  ab  initio  parietes 
ejusmodi  cellulares  inspissatos  reperiri  negandum  esse  putavi,  neque  in  incipiente  ossi- 
ficatione ullo  alio  signo  ductus  sum,  quam  phaenomenis  illis  annuliformibus,  quae,  si 
accuratius  disquiruntur,  nihil  esse  nisi  phaenomena  facierum  speculi  instar  nitentium 
evidenter  apparet.  Summa  tenuitas  parietum  capsularum  ossearum  etiam  crassitudini, 
quam  statuunt,  parietum  cellularium  inspissatorum  contradicit. 

De  forma,  quam  primae  incrustationes  sub  microscopio  ostendant,  qui  perscrutati 
sunt,  haec  edixerunt. 

Mu  e lier  affirmat,  tenues  lamellas  osseas  ex  avium  ossibus  paratas,  si  per 
microscopium  maxime  amplificentur,  subtiliter  granulatas  apparere  (Miescher  1.  c. 
pag.  27  I). 

Schwann  censet,  terram  calcariam  primum  in  forma  granulorum  solitariorum, 
minimorum,  obscurorum  apparere,  atque  haec  granula  interdum  in  majores  acervos 
irregulares  in  substantia  cartilaginea  conjuncta  esse;  attamen  in  dubio  relinquit,  utrum 
haec  deposita  pura  granula  calcaria  sint,  quae  postea  aequaliter  per  substantiam 

cartilagineam  distribuantur,  an  haec  granula  cartilagini  jam  adstricta  sint,  atque 
habitus  aequalis  cartilaginis  per  magis  provectam  incrustationem  ex  his  granulis 
exeuntem  ossificatae  quasi  ex  nucleis  microscopicis  oriatur.  Aliis  locis  ille  non  vidit 
depositiones  ejusmodi  terrae  calcariae  in  acervos  accumulatas,  sed  tota  substantia 
cartilaginea  illas  aequaliter  distributas  continuit,  neque  in  iis  granula  perspicua  dignosci 
poterant  (1.  c.  pag.  33). 

Arnold  dicit,  materiam  osseam  recens  generatam  esse  subtiliter  granulatam, 
atque  in  lamellas  se  conjungere,  quae  ab  initio  magis  homogeneae  et  granulosae 
appareant  , deinde  vero  fibrosae  fiant  (1.  c.  pag.  247). 

Voetsch  opinatur,  granula  ex  liquore,  quem  vasa  praebeant,  oriri,  et  quidem 
ita,  ut  ex  eo  elementa  solida  in  forma  granulorum  deponantur.  Haec  granula  secun- 
dum ejus  opinionem  per  continuum  affluxum  magnitudine  crescunt  et  ex  parte  hac 
ipsa  re  inter  se  quasi  conglutinantur  (1.  c.  pag.  29). 

J.  Tomes  se  depositiones  in  forma  granulorum  sphaericorum  vidisse  contendit 
(1.  c.  pag.  855). 

H.  Meyer  arbitratur,  terram  calcariam  deponi  in  forma  frustulorum  granulis 
aut  majoribus  aut  minimis  constantium ; massas  calcarias  non  esse  mobiles  et  liberas, 
sed  magis  minusve  firmiter  inter  se  conjunctas  (1.  c.  pag.  314  et  322). 

Koelliker  dicit:  „Die  Kalkkrlimel  sind  rundlicheckig  von  Gestalt,  weiss  bei 
aufTallendem , dunkel  bei  durchfallendem  Licht;  unter  C02entwickelung  leicht  loslich 
in  Siiuren  und  in  verschiedenen  Knochen  verscbieden  gross“  (1.  c.  pag.  358).  Alio 
loco  idem  vir  doctus  dicit:  „Allem  Anscheine  nach  verschmelzen  die  urspriinglichen  Kalk- 
kriimel  nach  und  nach  mit  einander,  impragniren  so,  statt  vvie  friiher  nur  einzelne  Theil- 
chen,  das  ganze  Gewebe  der  Grundsubstanz  des  Knorpels  und  verschwinden  sofort  ais 
isolirt  zu  unterscheidende  Theile.  Ich  bin  der  Meinung,  dass  die  Kalkkornchen  von 
Anfang  an  eine  Incrustation  des  Gewebes  sind  und  nur  ihrer  Isolirtheit,  Gestalt  und 
Kleinheit  wegen  so  dunkel  erscheinen,  spater  dagegen,  wenn  sie  verschmelzen,  das 
gewohnliche  Anselm  kalkartiger,  organischer  Theile  annehmen  “ (1.  c.  pag.  319).  Simul 
hic  auctor  rejicit  opinionem,  haec  frustula  calcaria  tantum  in  aliquod  tempus  oriri  et 
postea  rursus  dissolvi,  ut  universali  textus  imbutioni  locus  praebeatur. 

E disquisitionibus  meis  non  satis  mihi  apparuit,  qua  ratione  terra  calcaria  primum 
deponatur.  Ossa , quae  auxilio  acidi  muriatici  terra  ossea  ex  parte  privata  sunt, 
clarum  conspectum  hujus  rei  non  praebent.  Capsulae  osseae  plane  efiormatae  con- 
spiciuntur, splendore  forti  praeditae  sunt,  et,  quod  quidem  in  segmentis  aptis,  modice 
tenuibus,  in  quibus  splendor  fortis  imaginem  microscopicam  non  nimis  turbat,  demon- 
strari potest,  habitum  subtiliter  granulatum  ostendunt  (Tab.  II.  fig.  4) ; sed  granula 
solitaria  vel  vestigia  eorum,  postquam  terra  auxilio  acidi  muriatici  emota  est,  'animad- 
vertere non  potui.  Saepe  quidem  lineamenta  capsularum  ossearum  prominentiis  den- 
ticulatis praedita  cernuntur,  sed,  ut  jam  probavimus,  haec  conditio  tantummodo  inde 
pendet,  quod  in  parandis  segmentis  stratum  substantiae  fundamentalis  in  capsulam 

osseam  mutatum  propter  consistentiam  suam  tenacem,  qua  a substantia  fundamentali 
hyalina  admodum  differt,  plerumque  haud  facile  acute  dissecatur,  sed  potius  dirumpitur. 

Ut  examinarem,  num,  quod  quidem  plurimi  hujus  rei  perscrutatores  affirmant,  prima 
depositio  ternae  calcariae  in  forma  granulorum  fieret,  etiam  segmenta  acido  muriatico 
non  imbuta  disquisivi ; sed  ne  in  iis  quidem  solitaria  granula  vel  frustula  calcaria 
animadvertere  mihi  contigit.  Loca  cartilaginis  incrustata  maculis  quidem  obscuris  et 
lucidis  distincta  apparent  , sed  has  maculas  tantum  ex  asperitatibus  superficiei  prae- 
parati, quae  in  eo  conficiendo  necessario  oriuntur,  derivare  potui.  In  sola  cartilagine 
thyreoidea  depositiones  granulosas  conspexi ; sed  etiam  hic  mihi  dubitandum  fuit,  num 
his  granulis  ampliore  ambitu  circa  cava  cartilaginea  dispersis  directa  ratio  cum  for- 
matione substantiae  osseae  intercederet,  nec  persuadere  mihi  potui,  ex  iis  in  proxima 
vicinia  cavorum  cartilagineorum  per  coalitum  capsulas  osseas  formari.  In  cartilagine 
thyreoidea  capsulas  osseas  et  halones  granulorum  simul  exstare  videmus,  ita 
ut  saltem  non  omnes  granulorum  halones  ad  capsularum  ossearum  formationem 
adhibiti  esse  possint,  et  num  pars  eorum  ad  hanc  formationem  contulerit,  obser- 
vationibus saltem  evinci  non  potest.  Si  postea  ossificationis  processus  magis 
progreditur,  et  in  substantia  compacta  glomeruli,  in  substantia  spongiosa  autem  pri-  - 
maria  cava  medullaria  formantur,  maxima  diametros  glomerulorum  minor  est,  quam 
maxima  diametros  cavorum  cartilagineorum  cum  granulorum  halonibus,  atque  cava 
medullaria  primaria,  capsulis  osseis  adjuvantibus  formata,  substantiam  osseam  spon- 
giosam, apium  favos  imitantem,  constituunt,  cujus  parietes  fere  non  minus  tenues  sunt, 
ita  ut  eos  metiri  nequeas,  quam  principales  capsulae  osseae.  Itaque  necesse  est,  hic 
substantiam  fundamentalem  cartilaginis  inter  capsulas  osseas  interjectam  simul  cum 
granulorum  halonibus  omnino  evanuisse,  quod  quidem,  quum  spongiosa  substantia 
ossea  latissime  pateat,  de  plerisque  granulorum  halonibus  in  cartilagine  thyreoidea 
obviis  dicendum  est.  His  rebus  commotus  sum,  ut  omnino  de  ratione  directa  granu- 
lorum halonibus  cum  formatione  substantiae  osseae  intercedente  dubitarem. 

Quae  quum  ita  sint,  adstipulari  nequeo  sententiae,  primas  imfrustationes  in  forma 
granulorum  et  frustulorum  apparere,  quin  etiam  respectu  magis  progressi  ossificationis 
processus  hanc  sententiam  in  dubium  vocare  coactus  sum.  Nam  si  hic  esset  pro- 
cessus normalis,  quo  incrustatio  initium  caperet,  necesse  esset,  ubicunque  illa  magis 
progrederetur , denuo  granulorum  deposita  apparere ; neque  vero  ullum  vestigium 
depositorum  ejusmodi  postea  conspicitur.  Ubi  incrustatio  in  substantia  fundamentali 
latius  se  extendit,  in  forma  continui  granulati,  fortiter  splendentis,  apparet, 

h)  Cartilago  membranacea. 

In  cartilagine  membranacea  prima  initia  processus  ossificationis,  ut  jam  diximus, 
haud  facile  cognoscere  et  persequi  possumus.  Ut  satis  inter  omnes  constat,  ossifica- 
tionis puncta  nominalim  in  ossibus  tegentibus  cranii  retis  formam  exhibentia  in 
conspectum  veniunt,  phaenomena  autem  antegressa  observationem  fugiunt.  Ubi  deinde 

in  cartilagine  membranacea  ossificatio  ex  nucleis  ossificationis  amplius  se  extendit, 
animadvertitur , corpuscula  cartilaginea  magnitudine  paululum  crescentia  splendore 
satis  perspicuo  insigniri.  Fortasse  hic  splendor  indicat,  capsulas  osseas  formatas  esse, 
ergo  hic  quoque  incrustationem  in  proxima  vicinia  cavorum  cartilagineorum  initium 
capere.  Eo  tamen,  quod  substantia  fundamentalis  non  pellucida  est,  accuratior  obser- 
vatio difficilis  redditur.  Etiam  in  formatione  strati  corticalis  ossium  tubulosorum  phae- 
nomenon animadverti  capsularum  ossearum  formationem  indicans.  In  segmento  enim 
transverso  a me  descripto,  ut  suo  loco  commemoravimus,  cartilaginis  membranaceae 
processus  in  partem  interiorem  ossis  ipsius  procurrentes  conspiciebantur,  prope  quos 
haud  raro  substantia  spongiosa  favis  apium  similis , aggregatis  cavis  medullaribus 
primariis  constans,  qualis  in  cartilagine  thyreoidea,  inveniebatur  (Tab.  II.  fig.  3.  oc).  Haec 
autem  cava  medullaria  primaria,  ut  postea  videbimus,  ex  capsulis  osseis  formantur. 
De  forma  primorum  initiorum  incrustationis  in  cartilagine  membranacea  etiam  mullo 
minus  aliquid  accuratius  cognosci  posse  patet.  Koelliker  affirmat,  antequam  carti- 
lago membranacea  ossificetur,  semper  antecedere  granulorum  depositionem,  quae 
parum  distincta  et  sine  certis  finibus  ad  cartilaginem  versus  evanescat,  quum  in  ossi- 
ficatione cartilaginis  hyalinae  margo  ossificationis  semper  distinctus  et  accurate  ex- 
pressus appareat  (Berichte  von  der  koniglichen  zootomischen  Anstalt  zu  Wilrzburg. 
Leipzig  1819.  pag.  42).  Equidem  phaenomena  ejusmodi  non  observavi. 

Cum  quaestione,  in  qua  forma  incrustationes  appareant,  intime  cohaeret  quaestio 
a diversis  harum  rerum  perscrutatoribus  jam  saepissime  agitata,  utrum  incrustatio  pro 
mera  depositione  terrae  calcariae  an  pro  chemica  conjunctione  ejus  cum  cartilagine 
habenda  sit.  Equidem  neque  microscopii  auxilio  quidquam  observavi,  neque  alia 
ratione  quidquam  expertus  sum , quod  ad  solvendam  hanc  quaestionem  conferre 
posset;  attamen  commemorandum  esse  mihi  videtur,  granula  circa  cavitates  cartila- 
gineas in  cartilagine  thyreoidea  posita  sub  microscopio  speciem  offerre,  quasi  mera 
deposita  substantiae  calcariae  sint.  Si  tamen  praeparatum  acido  muriatico  imbuitur, 
loco  horum  granulorum  non  existunt  cava  aere  impleta,  quod  quidem  fieri  esset 
necesse.  Itaque  etiam  haec  granula  non  sunt  mera  deposita  terrae  calcariae,  sed  cum 
substantiae  cartilaginea  chemice  vel  mechanice  conjuncta  sunt. 

0 

III.  Progrediens  ossificationis  processos : formatio  cavorum  medul- 
. larium  et  glomerulorum  cum  corpusculis  radiatis. 

a)  Cartilago  hyalina. 

E diversis  sententiis  de  progrediente  ossificationis  processu  propositis  has 
afferendas  esse  existimo : 

Gerber  (1.  c.  pag.  104)  et  prioribus  temporibus  etiam  H.  Meyer  (MiilleFs  Arcliiv 
1841.  pag.  210)  corpuscula  radiata  pro  nucleis  primitivarum  cellularum  cartilaginearum 
et  radios  pro  .processibus  nucleorum  habent. 

Schwann  contendit,  cava  cellularum  terra  calcaria  impleta  esse  corpuscula 
radiata,  fibras  vero  tenues  e corpusculis  radiatis  in  forma  stellae  excurrentes  vel 
canaliculos  e cellularum  cavis  in  parietes  cellularum  inspissatos  penetrantes,  vel  cavos 
cellularum  processus  in  substantiam  intercellularem  progredientes,  quod  quidem  poste- 
rius ipsi  probabilius  esse  videtur  (1.  c.  pag.  34  et  35). 

Henle  de  corpusculis  radiatis  priori  sententiae  Schwann  ii  adstipulatur , do- 
cumento afferens  cellulas  cartilagineas  epiglottidis,  per  quarum  parietes  inspissatos 
canaliculos  ramosos  e cavo  centrali  se  extendere  contendit  (1.  c.  pag.  835). 

Bidder  in  universum  quidem  cum  sententia  Henlii  consentit,  attamen  declarat, 
sibi  radiorum  formationem  non  satis  claram  factam  esse  (1.  c.  pag.  387). 

Arnold  negat,  ullam  rationem  inter  corpuscula  radiata  et  cellulas  cartilagineas 
exstare  et  corpuscula  illa  lacunas  inter  lamellas  et  fibras  substantia  terrena  expletas 
esse  existimat  (1.  c.  pag.  243). 

Yoetsch  cellulam  osseam  inde  exoriri  censet,  quod  intra  cavitatem  cartilagi- 
neam granula  calcaria  deponantur,  eamque  totam,  excepto  parvo  spatio,  expleant,  ad 
quod  e cellulae  osseae  peripheria  per  depositam  granulorum  massam  canaliculi  decur- 
rant. His  lacunis  in  cellula  ossea  depositione  calcaria  liberis  cum  canaliculis  corpu- 
scula radiata  formari  (1.  c.  pag.  25  sqq.). 

J.  Tomes  corpuscula  radiata  nihil  esse  arbitratur,  nisi  solas  lacunas  inter  de- 
positionem terrae  calcariae  in  parietibus  osseis  cavorum  medullarium  relictas  (1.  c. 
pag.  856). 

Has  sal  putat,  cellulas  osseas  ex  peculiaribus  cellulis  granulatis  oriri,  quae  in 
observatione  radiorum  osseorum  crescentium  inter  fibras  terrenam  materiam  osseam 
depositam  primum  excipientes  dispersae  luculenter  conspiciantur  et  postremo  deposi- 
tione calcaria  perfecte  involvantur.  Quod  praeterea  ad  cellulas  osseas  attinet,  ille 
omnino  congruit  cum  Schwann  ii  sententia,  cellulas  osseas  esse  cellulas  perfectas 
et  earum  canaliculos  extensione  parietum  cellularum  oriri  (1.  c.  pag.  309  et  310). 

H.  Meyer  nuperrime  priori  sententiae  Schwann  ii,  a Biddero  quoque  et 
Henlio  acceptae,  adstipulatur,  quippe  quam  veram  esse  a Yo e Ischio  in  callo  recens' 
formato  omnino  demonstratum  esse  censeat.  Ille  cellulam  cartilagineam,  cujus  parietes 
depositione  interna  affecti  sint  et  cujus  cavitas  restans  corpusculum  radiatum  exhibeat, 
cellulam  osseam  appellat,  cujus  limites  coalitu  cum  substantia  hyalina  evanuerint. 
Cellulam  osseam  habendam  esse  pro  cellula  canaliculis  porosis  instructa  (1.  c.  pag.  295). 

Koelliker  denique  arbitratur,  se  hanc  sententiam  de  corpusculorum  radiatoVum 
formatione  hucusque  tantum  hypotheticam  in  osse  rhachitico  per  omnes  singulas  partes 
persecutam  esse.  Hic  enim  depositiones  internas  salium  calcariorum  in  cellula  carti- 
laginea (cavo  cartilagineo)  apparere  dicit,  propter  quas  membrana  ejus  una  linea 
modica  indicata  crassitudine  crescat  et  in  latere  interno  incisuris  subtilibus  instructa 
sit.  Hac  ratione  primum  cellulas  osseas  oriri,  deinde  vero  depositionibus  progredien- 
tibus reliquam  partem  cavitatis,  in  qua  minutum  contentum  cellulae  cartilagineae  re- 

maneat,  corpusculum  radiatum  fieri,  lacunas  vero  inter  incisuras  restantes  radios  ejus. 
Cellulas  maternas,  quae  putentur,  cellulis  secundariis  repletas,  hoc  modo  in  cellulas 
osseas  compositas  transire.  Quum  vero  corpusculorum  radiatorum  radii  multiplices 
anastomoses  inter  se  habeant,  nec  minus  saepe  prope  ossium  lacies  liberas  internas 
et  externas  aperti  sint,  auctor  minime  dubitat'  statuere,  canaliculos  osseos  in  forma 
simplicium  ramorum  cavitatis  osseae  ortos  resorptione  substantiae  osseae  jam  effor- 
matae  amplius  excoli  vel  progredi  (1.  c.  pag.  360  sqq.). 

Quod  ad  cavorum  medullarium  formationem  attinet,  jam  Miescher  etMeckauer 
(1.  c.)  commemoraverunt,  in  ossibus  planis  ordinem,  quo  corpusculorum  cartilagineorum 
acervi  inter  se  annectantur,  cum  ordine,  quo  postea  canaliculi  medullares  decurrant, 
omnino  congruere.  Corpusculorum  cartilagineorum  acervos  per  primas  incrustationes 
in  substantia  fundamentali  quasi  capsulis  includi , atque  harum  capsularum  cavitates 
esse  cava  medullaria.  Yalentin  cavitates  substantiae  spongiosae  jam  ante  ossifica- 
tionem in  cartilagine  solida  oriri  opinatur  (1.  c.  pag.  261),  cui  sententiae  Henle  quo- 
que assentitur  (1.  c.  pag.  832  et  837).  Bidder  cava  medullaria  et  canaliculos  osseos 
demum  post  coeptam  ossificationem  primariis  cellulis  cartilagineis  sensim  coalescentibus 
formari  observavit  (1.  c.  pag.  384  et  389).  Similes  sententias  etiam  Tomes,  Hassal 
et  Meyer  in  commentationibus  supra  laudatis  proposuerunt  et  singulatim  explanave- 
runt. Illi  affirmant,  depositionem  osseam  semper  ante  cavorum  medullarium  forma- 
tionem incipere,  nec  solum  inter  corpusculorum  cartilagineorum  acervos,  sed  etiam 
inter  singula  corpuscula  cartilaginea  ipsa  locum  habere.  Circa  cava  medullaria  ab 
initio  adhuc  conspici  limites  sinuosos  limitibus  totius  acervi  respondentes.  Septa  ossea 
inter  singulas  cavitates  cartilagineas  paulatim  resorberi  et  spatium  hac  resorptione 
effectum  medulla  impleri  Tomes  dicit  (1.  c.  pag.  856).  Meyer  addit,  quum  hac 
ratione  cellulae  maternae  ex  parte  et  cum  ipsis  pars  cellularum  secundariarum  forma- 
tione cavorum  medullarium  destruantur,  reliquas  cellulas  secundarias  secundum  leges 
universales  ossificari.  Contra  hanc  sententiam  modo  prolatam  Arnold  et  nuperrime 
imprimis  Koelliker  pugnaverunt.  Secundum  Arnold  ii  sententiam  cava  medullaria 
ex  resorptione  substantiae  osseae  jam  formatae  oriuntur.  Koelliker  dicit,  cava 
medullaria  non  ex  coalitu  cellularum  cartilagineorum  oriri,  quod  plerique  anatomi 
adhuc  crediderint,  sed  ex  dissolutione  substantiae  osseae  magis  minusve  perfecte  ex- 
cultae, quam  principio  per  distantiam  circiter  tertiae  partis  lineae  ab  ossificationis 
margine  omnino  compactam  esse  ait. 

Secundum  ea,  quae  ex  observationibus  meis  redundant,  facere  non  possum, 
quin  in  descriptione  progredientis  processus  ossificationis  a capsulis  osseis , quas 
appellavi,  initium  faciam.  Tam  in  spongiosae  quam  in  compactae  substantiae  osseae 
formatione  semper  capsula  ossea  existimanda  est  locus,  unde  mutatio  exeat  et  pro- 
grediatur. Mutationibus,  quae  in  ipsa  ejusque  contento  oriuntur,  et  cava  medullaria 
et  glomeruli  cum  corpusculis  suis  radiatis  formantur.  Eo  loco,  ubi  portio  cartilaginis 
nondum  ossificata  in  portionem  in  ossificatione  jam  magis  progressam  transit,  capsulae 

osseae  et  solitariae  et  in  acervos  aggregatae  juxta  immutata  cava  cartilaginea  el 
acervos  eorum  reperiuntur.  Serius  ocius  jam  in  omnibus  segmentis  duplex  mutatio 
hujus  capsulae  osseae  animadvertitur  ad  formationem  aut  cavorum  medullarium  aut 
compactae  substantiae  osseae.  Primum  mutationem  ejus  ad  formanda  cava  medullaria 
respiciam. 

In  descriptione  segmentorum  metacarpi  commemoravi,  quod  quidem  etiam  in 
aptis  segmentis  aliorum  ossium  conspicitur,  contenta  capsularum  ossearum  solitariarum 
vel  in  acervos  compositarum  jam  non  in  forma  corpusculi  cartilaginei  apparere , sed 
granulis  majoribus  constare,  corpuscula  multifaria,  subrotunda,  granulis  similia  osten- 
dere et  omnino  ejusdem  conditionis  esse,  cujus  medulla  in  magnis  cavis  medullaribus 
juxta  positis  sit.  Capsulam  osseam  hoc  modo  mutatam  cavum  medullare  primarium 
appello.  Hoc  cavum  constat  tenuibus  parietibus  osseis  primitivis  capsulae- osseae  et 
corpusculo  cartilagineo  in  medullam  mutato.  Qua  ratione  per  cellularum  formationem 
hoc  corpusculum  cartilagineum  in  medullam  mutetur,  cognoscere  non  potui.  Haec 
cava  medullaria  ossificationis  processu  magis  progrediente  ad  formandam  spongiosam 
substantiam  osseam  ratione  vel  simplice  vel  magis  complicata  mutantur. 

Processus  simplicissimus  in  formatione  substantiae  spongiosae  cartilaginis  thy- 
reoideae observatur.  In  hac  cartilagine  enim,  ut  supra  enarravimus,  circa  corpuscula 
cartilaginea  in  acervis  oblongis  capsulae  osseae  formantur,  ab  initio  septis  adhuc  se- 
paratae. Praeterea  observatum  est,  substantiam  osseam  spongiosam  quasi  systemate 
cellularum  ossearum  apium  favis  similium  constare,  cujus  singulae  cellulae  medulla 
impletae  tantum  simplicibus  lamellis  osseis  inter  se  separatae  essent , quae  lamellae 
forma  et  magnitudine  cum  capsulis  osseis  congruerent.  Denique  diximus  in  vicinia 
substantiae  osseae  ejusmodi  etiam  capsulas  osseas  solitarias  medulla  impletas  inveniri. 
Hinc  evidenter  elucet,  cellulis  in  spongiosa  substantia  ossea  obviis  capsulas  osseas  in  cava 
medullaria  primaria  mutatas  repraesentari.  Nonnullae  cellulae  quidem  paulo  majores 
sunt,  quam  corpuscula  cartilaginea,  sed  omnino  negari  nequit,  in  conficiendo  segmento 
fortasse  nonnulla  septa  excidisse  atque  hoc  modo  cellulas  amplificatas  esse.  Fortasse 
etiam  re  vera  nonnulla  cava  medullaria  primaria  inter  se  coaluerunt,  quod  quidem  in 
cartilagine  hyalina  ex  norma  ossificationi  subjecta  occurrere  solet.  Sed  in  re  summa 
spongiosa  substantia  ossea  ex  cavis  medulla  impletis  constat,  quae  in  quolibet  transitu 
ad  cava  medullaria  primaria  et  capsulas  osseas  deprehenduntur.  Inde  de  processu 
formationis  hujus  substantiae  osseae  haec  deduci  possunt.  Singulae  capsulae  osseae 
in  cava  medullaria  primaria  transformatae  eo,  quod  interjecta  septa  hyalino-cartilaginea 
resorbentur,  inter  se  appropinquant  et  parietibus  suis  coalescunt  ad  constituendum 
svstema  favis  simile,  et  quidem  ita,  ut  nonnullis  locis  fortasse  etiam  resorptio  septorum 
cellulas  separantium  locum  habeat.  In  re  summa  vero  spongiosa  substantia  ossea 
cartilaginis  thyreoidea  habenda  sit  pro  systemate  aggregato  cavorum  medullarium 
primariorum  inter  se  conjunctorum. 

Ratione  magis  complicata  in  cartilaginibus  hyalinis  ex  norma  ossificationem  ine- 

untibus  cava  medullaria  primaria  amplius  efformantur.  Hic  enim  in  plerisque  casibus 
cava  medullaria  primaria  in  acervos  congregata  sunt,  qui  acervis  capsularum  ossearum, 
ut  hi  rursus  acervis  corpusculorum  cartilagineorum  respondent.  Jam  vero,  ut  in 
descriptione  segmentorum  enarravimus,  processu  ossificationis  magis  progrediente  cavi- 
tates medullares  majores  formae  diversissimae,  plerumque  vero  formae  corporali  acer- 
vorum corpusculorum  cartilagineorum  respondentes  in  conspectum  veniunt,  porro  in 
eorum  parietibus  sinus  exteriora  versus  spectantes , qui  forma  et  magnitudine  cum 
cavis  cartilagineis  congruunt,  animadvertuntur,  denique  in  iis  lamellae  in  spatium  in- 
ternum cavitatis  medullaris  procurrentes  et  vacuola  his  lamellis  formata  formam  operis 
reticulati,  quale  cavitates  acervi  corpusculorum  cartilagineorum  efficiunt,  referentia 
cernuntur.  Praeterea  parietes  includuntur  lamellis  osseis,  quae  prorsus  ejusdem  indolis 
sunt,  cujus  lamellae  circa  capsulas  osseas.  Porro  observatur,  lamellas  interiora  versus 
procurrentes  et  parietes  operis  reticulati  supra  descripti,  quod  efficiunt,  ab  initio  duabus 
lamellis  osseis  tenuibus , inter  quas  adhuc  angusta  septa  substantiae  fundamentalis 
hyalinae  conspiciantur,  constare,  postea  vero  unam  tantum  simplicemque  lamellam 
osseam  apparere.  Locis  denique  ab  ossificationis  margine  plus  distantibus  lamellae 
procurrentes  et  opus  reticulatum  juxta  internos  parietes  cavorum  medullarium  evane- 
scunt, atque  etiam  cavorum  medullarium  parietes  minus  sinuosi  sunt.  Ex  phaenomenis 
ergo  modo  dictis  elucet,  cavitates  medullares  majores  ex  coalitu  cavorum  medullarium 
primariorum  in  majus  cavum  medullare  commune  oriri.  Ad  efficiendum  hunc  coalitum 
probabiliter,  ut  in  cartilagine  thyreoidea,  cava  medullaria  primaria  resorptione 
septorum  inter  ipsa  sitorum  inter  se  appropinquant.  Si  vero  deinde  in  substantia  spon- 
giosa cartilaginis  thyreoideae  parietes  ossei  capsularum  inter  se  conjunguntur  ad  con- 
stituendum systema  cavitatum  favis  similium  et  septa  hoc  modo  inter  singulas  cavitates 
orta  tantum  in  rarissimis  casibus  imminui  videntur,  hic  septorum  imminutio  et  re- 
sorptio praevalere  et  hoc  modo  ex  cavitatibus  acervi  cavorum  medullarium  prima- 
riorum paulatim  commune  cavum  majoris  cavitatis  medullaris  formari  videtur.  Cavum 
medullare  ejusmodi  appello  cavum  medullare  secundarium.  Parietes  ejus  igitur 
segmentis  ad  exteriora  conversis  capsularum  ossearum  acervi  cavorum  medullarium  pri- 
mariorum constituuntur,  et  coigentum  ejus  amplectitur  contenta  omnium  singulorum 
cavorum  medullarium  primariorum  in  cavitatem  unam  conflatorum.  Rarissime  con- 
tingat praeparata  perficere,  in  quibus  processus  formationis  horum  cavorum  medulla- 
rium secundariorum  per  omnes  gradus  cognosci  possit,  quoniam  in  parandis  segmentis 
lamellae  tenues  operis  reticulati  ab  initio  formati  magis  minusve  destruuntur  et  facile 
etiam  ex  parte  per  medullam  loco  suo  motam  occultantur.  Nihilominus  haud  raro 
contingit  prope  parietes  cavorum  medullarium  reliquias  operis  ejusmodi  reticulati 
destructi  animadvertere,  cujus  phaenomeni  etiam  in  descriptione  observationum  mi- 
croscopicarum  mentionem  feci.  Nominatim  conferendae  sunt  icones  praeparatorum  ex 
metacarpo  et  squama  ossis  occipitalis  petitorum  (Tab.  I.  fig.  \.  Tab.  II.  fig.  4). 

Itaque  de  cavorum  medullarium  formatione  cum  iis  consentio,  qui  eam  cum 

corpusculorum  cartilagineorum  acervis  connexum  habere  statuunt  , et  simul  accuratius 
exposui,  qua  ratione  acervus  corpusculorum  cartilagineorum  paulatim  in  cavum  me- 
dullare secundarium  transeat.  Simul  vero  mihi  commemorandum  est,  non  esse  necesse, 
omnes  corpusculorum  cartilagineorum  acervi  hunc  unum  formationis  processum  ineant, 
sed  etiam,  ut  mihi  quidem  videntur,  interdum  nonnulla  corpuscula  cartilaginea  in 
extremis  acervi  finibus  sita  ad  formandas  cavitates  medullares  nihil  conferre,  sed  in 
glomerulos  transformari,  quum  non  raro  statim  ab  initio  in  vicinia  cavi  medullaris 
secundarii  et  cum  ejus  capsula  ossea  conjuncti  nonnulli  globuli  in  formatione  versantes 
conspiciantur  (cf.  Tab.  I.  fig.  i).  Praeterea  non  est  silentio  praetermittendum,  in  nucleo 
osseo  inter  crura  ossis  femoris  maxime  insignem  cavorum  medullarium  formationem 
inveniri,  quamvis  corpuscula  cartilaginea  non  constituerint  acervos  prae  aliis  excellentes. 
Hic  plerumque  plura  cava  medullaria  minora  solitaria  cavitates  medullares  majores 
antecedunt  (cf.  Tab.  I.  fig.  3),  et  mihi  quidem  haec  majora  cava  eo  formari  visa  sunt, 
quod  minora  paulatim  inter  se  appropinquant  et  conjunguntur.  Itaque  processus,  quo 
partes  ad  formanda  cava  medullaria  adhibendae  inter  se  appropinquant  , qui  in  aliis 
casibus  ante  ossificationem  in  majore  gradu  observatur  et  inter  ossificationem  tan- 
tummodo augetur,  in  hoc  casu  solum  inter  ossificationem  locum  habere  videtur. 

Processus  formationis  cavorum  medullarium,  absoluta  formatione  cavorum  me- 
dullarium secundariorum,  quam  modo  descripsimus,  neutiquam  finitus  esse  videtur, 
nam  in  omnibus  praeparatis  conspicitur,  cava  medullaria  secundaria  inter  se  connexum 
habere  cavitatesque  suas  etiam  magis  amplificare.  Itaque  necesse  est,  processu  ossi- 
ficationis amplius  progrediente , cava  medullaria  secundaria  eodem  fere  modo,  marce- 
scentibus partibus  cartilagineis  et  osseis  interjectis,  inter  se  appropinquent,  quo  antea 
cava  medullaria  primaria.  Huc  accedit  observatio  omnibus  anatomis  nota,  etiam  in 
ossibus,  quorum  formatio  absoluta  sit,  cava  medullaria  amplificari,  simul  vero  eorum 
numerum  decrescere.  Itaque  negari  non  posse  videtur,  in  cavorum  medullarium  am- 
plificatione substantiam  osseam  resorberi,  nec  vero  contendere  licet,  sola  resorptione 
substantiae  osseae  cava  medullaria  formari.  Quod  denique  ad  sententiam  attinet, 
cava  medullaria  jam  ante  ossificationem  in  cartilagine  solida  in  conspectum  venire, 
ego  pariter  quidem,  atque  alii  harum  rerum  scrutatores,  passim  canaliculos  medullares 
cartilaginis,  qui  vocantur,  observavi,  neque  tamen  ullum  connexum  inter  eos  et  forma- 
tionem cavorum  medullarium  ossis  invenire  potui.  Cavorum  medullarium  formatio  prima 
neque  ante  ossificationem  neque  post  eam  locum  habet,  sed  eo  ipso  tempore,  quo 
ossificationis  processus  incipit. 

Eodem  tempore,  quo  cava  medullaria,  etiam  glomeruli  et  substantia  ossea  com- 
pacta formantur,  et  hic  processus  quoque  ex  capsula  ossea  initium  capere  putandus  est. 

Ex  observationibus  meis  supra  enarratis  elucet,  si  omittamus  capsulas  osseas, 
quarum  contenta  in  medullam  transformentur,  minorem,  ut  videtur,  numerum  earum 
inspissatione  parietum  capsularum,  dum  simul  spatium  internum  minuatur  et  corpu- 
sculum cartilagineum  marcescat,  in  ea  corpuscula  mutari,  quae  glomerulos  vel  rectius 

globulos  osseos  appellavimus.  Itaque  globulus  osseus  est  corpusculum,  quod  certa 
quadam  specie  incrustationis  substantiae  fundamentalis  in  vicinia  cavi  cartilaginei  simul 
decrescentis  formatur.  Apparent  vero  hi  globuli  partim  solitarii,  partim  in  acervos 
ita  conjuncti,  ut  inter  eos  non  conspiciantur  limites  sejungentes,  partim  denique  et 
quidem  frequentissime  cava  medullaria  secundaria  circumvelantes,  ubi  inter  se  et  cum 
tenuibus  parietibus  osseis  cavorum  medullarium  coaluerunt.  Inter  eos  ubique  sub- 
stantia fundamentalis  hyalina  cartilaginis  corpusculis  cartilagineis  instructa  decurrit, 
donec  tandem  globuli  inter  se  coaliti,  in  quibus  corpuscula  radiata  paulatim  manifesto 
in  conspectum  venerunt,  compactam  substantiam  osseam  inter  cava  medullaria  sitam 
exhibent.  Interstitia  nondum  ossificata,  quae  ab  initio  adhuc  inter  globulos  reperiuntur, 
etiam  hic  jam  spatia  interglobularia  appellare  possis  (cf.  Tab.  I.  fig.  I,  2,  3,  4,  o). 

Formatio  globulorum  et  corpusculorum  radiatorum,  quae  in  illis  insunt,  difficillima 
est  ad  persequendum.  Phaenomena  ad  illam  pertinentia,  quae  observavi,  haec  sunt: 
Capsulae  osseae  inspissantur;  ab  initio  haec  inspissatio  tantummodo  depositione  in 
pariete  interno  effici  videtur,  quum  globuli  magnitudo  cum  magnitudine  capsulae  osseae 
paene  congruat.  Itaque  globuli  ab  initio  apparent  in  forma  capsularum  fere  ejusdem 
magnitudinis,  cujus  capsulae  osseae  sunt,  ex  quibus  oriuntur,  sed  parietibus  inspissatis 
instructarum.  Phaenomena  optica  in  crassioribus  segmentis  globulorum  ejusmodi,  vel 
si  integri  observantur,  paene  eadem  sunt,  quae  in  capsulis  osseis  (cf.  Tab.  I.  fig.  1 
et  4) , insigniuntur  enim  globuli  annulo  lato  fortiter  splendente , qui , si  diametros 
maxima  minus  accurate  microscopii  foco  supposita  est,  umbra  forti  versus  substantiam 
fundamentalem  terminatur.  In  tenuibus  segmentis  demum  globulorum  ejusmodi  con- 
spicitur, eorum  cavitatem  minorem  esse,  quam  capsularum  ossearum,  neque  jam  limi- 
tibus linearibus,  simplicibus,  distincte  expressis,  sed  annulo  lucido,  magis  minusve 
lato,  subtiliter  granulato  circumdari.  Tum  etiam  simul  evidentissime  animadvertitur, 
quod  in  integris  quoque  capsulis  osseis  et  si  globuli  diametros  maxima  microscopii 
foco  accurate  subjecta  est  in  conspectum  venit,  substantiam  osseam  parietum  inspis- 
satorum non  limitibus  distinctis  linearibus,  sed  linea  irregulariter  et  parum  distincte 
decurrente,  versus  cartilaginis  substantiam  fundamentalem  terminari.  Facies  quoque 
ad  spatium  internum  conversa  similibus  lineamentis  irregularibus  linearibus  terminatur 
(Tab.  II.  fig.  5).  Praeterea  in  annuli  substantia  non  observavi  texturam  peculiarem. 
Cavum  glomeruli  ejusmodi  in  re  summa  adhuc  formam  capsulae  osseae,  ex  qua  glo- 
merulus oritur,  ostendit,  sed  minus  est.  In  corpusculis  cartilagineis,  si  omittas  dimi- 
nutionem,  nulla  mutatio  majoris  momenti  cernitur.  Ossificatione  magis  progrediente, 
globuli  parietes  crassiores  fiunt  et  quidem  ita,  ut  ab  altera  parte  cavum  ejus  minuatur, 
ab  altera  simul  totus  globulus  magnitudine  crescat,  id  quod  icones  quidem  tabularum 
nostrarum  minus  clare  ostendunt,  mensiones  tamen  in  segmentorum  discriptionibus  a no- 
bis allatae  evidenter  docent.  Hic  igitur  incrustationem  in  parietum  facie  et  interna  et 
externa  progressam  esse  necesse  est.  Phaenomena  optica  respectu  limitum  glomerulum  a 
substantia  fundamentali  sejungentium  eadem  sunt.  Spatium  internum  autem  jam  non 

prorsus  formam  minutam  cavi  primitivi  ostendit,  sed  prominentiis  hic  illic  longius  ex- 
currentibus et  sinubus  reductis  irregulare  factum  est,  ita  ut  cavitatis  forma  jam  similior 
sit  lacunae,  quam  corpuscula  radiata  exhibent.  In  cavitate  situm  est  corpusculum 
cartilagineum  denuo  corrugatum,  forma  cavitati  respondente  praeditum.  Locis  denique 
paulo  plus  ab  ossificationis  margine  distantibus  in  glomerulis  ex  parte  vel  omnino 
inter  se  coalitis  ex  spatiis  internis  cum  contentis  jam  evasisse  corpuscula  radiata 
cognoscitur,  e quibus  radii  per  globulorum  parietes  lineamentis  lucidis  indicatos  atque 
etiam  ultra  se  extendant. 

Quodsi  jam  haec  phaenomena  ad  formationem  globulorum  et  corpusculorum 
radiatorum  pertinentia  comprehendimus  , processus  his  verbis  enarrari  potest : 
Incrustatio  ex  capsula  ossea  ab  initio  fortius  interiora  versus  ad  cavum  capsulae 
osseae  progreditur , inter  quem  processum  nova  strata  substantiae  fundamentalis 
ossificanda  simul  ^ formentur  necesse  est.  Deinde  incrustatio  ad  exteriora  se  con- 
vertit ac  substantiam  fundamentalem,  quae  jam  antea  ibi  reperitur,  occupat.  Hac 
ratione  primum  corpusculum , quod  globulum  osseum  nuncupavi , formatur , ex 
coalitu  vero  plurium  globulorum  ejusmodi  inter  se  compacta  substantia  ossea  oritur. 
Itaque  haec  nihil  aliud  est,  quam  incrustata  substantia ' fundamentalis  cartilaginis. 
Cavum  primitivum  capsulae  osseae  coarctatum  et  respectu  formae  irregulare  factum 
cum  corpusculo  cartilagineo  corrugato  et  fortasse  etiam  in  aliis  rebus  mutato  partem 
centralem  corpusculorum  radiatorum  exhibet;  radii  ipsi  ex  centro  hujus  corpusculi 
ab  initio  non  prodeunt.  Formationem  eorum  secundum  observationes  nostras  ita 
tantum  animo  nobis  fingere  possumus,  ut  statuamus,  ex  globuli  cavo  per  resorptionem 
substantiae  osseae  compactae  amplificationes  et  prolongationes  formae  ejus  responden- 
tes procedere,  atque  in  eas  etiam  corpusculum  cart.  minutum  et  corrugatum  processus 
(radios)  immittere.  Eandem  igitur  rationem  obtinere  conjicimus,  quam  Koelliker 
in  finibus  radiorum  corpusculorum  radiatorum  valere  statuendum  esse  duxit. 

Jam  sub  finem  hujus  capitis  pauca  tantum  mihi  dicenda  restant  de  ea  opinione, 
qua  statuitur,  corpuscula  radiata  formari  secundum  analogiam  cellularum  cum  canali- 
culis porosis.  Haec  opinio  potissimum  hypothesi  nititur,  circa  cava  cartilaginea  parietes 
membrana  cellulari  magis  minusve  inspissata  constitui.  Supra  jam  hanc  hypothesin  secun- 
dum observationes  meas  mihi  omnino  rejiciendam  esse  declaravi,  atque  etiam  hic, 
postquam  exposui,  qua  ratione  mutatio  hujus  partis  parietum  per  incrustationem  magis 
progrediatur,  monendum  mihi  est,  stratum  incrustatum  circa  cavum  cartilagineum  nullo 
tempore  lineamentis  certis  et  accurate  expressis  a substantia  fundamentali  separari, 
quod  quidem  fieri  oporteret,  si  hypothesis  illa  rata  esset.  Quod  ad  strata  parietes 
hujus  cavi  inspissantia  attinet,  quae  ita  oriri  putantur,  ut  radii  inde  efficiantur,  magni 
momenti  observationem  esse  arbitror,  primo  initio  formationis  glomeruli  nullum  .vesti- 
gium canaliculorum  in  strato  incrustato  inveniri  posse,  atque  principio  adeo  spatium 
internum  exacte  formam  primitivi  cavi  cartilaginei  quamvis  ambitu  minuto  ostendere. 
Ut  supra  commemoravimus,  si  segmentum  verum  vel  speciosum  globuli  intuemur,  nu- 

merosas  strias  radiorum  instar  e centro  per  parietum  crassitudinem  percurrentes  ani- 
madvertimus. Hujusmodi  strias,  si  ex  iconibus  concludere  licet,  imprimis  Voetsch 
observasse  videtur  (1.  c.  Tab.  Y.  fig.  1,  i).  Hi  striarum  tractus  multo  numerosiores 
minusque  certo  delineati  sunt,  quam  corpusculorum  radiatorum  radii,  atque  umbra 
provocantur,  quam  loca  depressa  in  globuli  faciebus  interna  et  externa  faciunt.  Inci- 
surae quidem,  quas  Koelliker  in  pariete  interno  cellulae  osseae,  quam  vocat,  reperiri 
affirmat,  etiam  in  eodem  pariete  globuli  conspiciuntur,  sed  etiam  in  margine  externo 
haud  desunt  et  ex  asperitatibus  incrustatorum  parietum  globuli  oriuntur.  Postea  hae 
incisurae  in  globuli  facie  interna  nonnullis  locis  etiam  profundiores  fiunt,  iisque  cavum 
ejus  formam  denticulatam  corpusculo  radiato  similem  adipiscitur.  Ab  initio  autem  non 
cernuntur  processus  radiorum  instar  ex  his  denticulis  procurrentes.  Etiamsi  vero 
ponamus,  iis  connexum  esse  cum  mutatione  spatiorum  internorum  et  contentorum 
eorum  in  corpuscula  radiata,  adhuc  dubitari  potest,  utrum  eorum  formatio  substantia  fun- 
damentali incrustata  passim  in  spatium  internum  longius  progrediente , an  processu 
resorptionis  jam  coepto  adducatur.  Quocunque  tandem  modo  res  se  habet,  contendere 
non  licet,  corpuscula  radiata  secundum  analogiam  canaliculorum  porosorum  formari, 
eoque  minus,  quum  in  formandis  corpusculis  radiatis  non  solum  id  agatur,  ut  spatium 
cavum  stellae  formam  referens  efficiatur,  sed  etiam,  ut  corpusculum 
cartilagineum  in  formam  stellae  transmutetur.  Haec  postulatio  nominatim 
secundum  Virchowii  novissimam  observationem  necessaria  fit,  ex  qua  quippe 
eluceat,  eo,  quod  substantia  ossea  auxilio  acidi  muriatici  solvatur,  effici  posse,  ut 
corpuscula  radiata  solitaria  et  separata  appareant  (Verhandlungen  der  Physicalisch- 
Medicinischen  Gesellschaft  in  Wiirzburg.  Erlangen  1851.  pag.  150).  Hanc  obser- 
vationem recte  se  habere,  experimentis  a me  ipso  institutis  mihi  persuasi. 

b)  Cartilago  membranacea. 

Cartilagini  membranaceae  proprium  est,  quod  in  ea  ab  initio  non  cernuntur  cava 
medullaria.  Tam  in  ossibus  tegentibus  cranii,  quam  in  strato  corticali  ossium  tubulo- 
sorum observatur,  inter  massas  osseas  principio  formatas  cartilaginem  membrana- 
ceam immutatam  restare,  quam  diminuens  incrustatio  ad  formandam  substantiam  osseam 
compactam  in  omnes  directiones  longius  progrediatur,  non  solum  in  eam  regionem, 
ubi  postea  canaliculi  Haversii  in  conspectum  veniant,  sed  etiam  in  adversam,  quod 
adspectus  spatiorum  interglobularium  in  segmentis  transversis  ex  ossis  femoris  infantis 
neonati  desumptis  obviorum  docet  (Tab.  II.  fig.  3,  .&).  Singula  phaenomena  quidem  huc 
pertinentia,  quod  dolendum  est,  persequi  non  possumus,  sed  in  descriptione  segmento- 
rum transversorum  ex  ossibus  tubulosis  paratorum  spatia  interglobularia  in  strato  cor- 
ticali obvia  commemoravimus,  quae  plane  eadem  ratione,  qua  globuli  in  ossificatione 
cartilaginis  hyalinae  descripti , corpusculis  sphaericis  limitantur.  In  ossibus  quoque 
tegentibus  cranii,  in  quibus  ossificatio  inceperat,  in  facie  substantiae  osseae  eflbrmatae 
ad  cartilaginem  -membranaceam  nondum  ossificatam  conversa  saepe  globulos  admodum 

conspicuos  animadverti.  Quae  quum  ita  sint,  ex  mea  quidem  sententia  statuere  licet, 
formationem  compactae  substantiae  osseae  in  cartilagine  membranacea  eadem  ratione 
fieri,  qua  in  ossificatione  cartilaginis  hyalinae,  id  est  eo,  quod  capsulae  osseae  in  glo- 
merulos cum  corpusculis  radiatis  mutantur  atque  hi  deinde  inter  se  coalescunt.  Post- 
quam ossificatio  in  cartilagine  membranacea  hoc  modo  per  formationem  compactae 
substantiae  osseae  aliquamdiu  progressa  est  et  paulatim  spatia  interglobularia  quoque 
explevit,  simul  canaliculi  Haversii,  qui  canaliculis  medullaribus  analogi  sunt,  existunt. 
Koelliker  canaliculos  Haversii  nihil  esse  opinatur,  nisi  lacunas  in  depositionibus 
periostei,  quae  ab  initio  apertae  maneant  (1.  c.  pag.  371).  Secundum  ejus  sententiam 
enim  substantia  fundamentalis  ossium  tegentium  cranii  et  strati  corticalis  ossium  tubu- 
losorum, quae  ossificatur,  non  est  antea  in  cartilaginem  formata,  sed  continuo  ex 
periosteo  materia  fluida  praebetur ,'  quae  statim  in  semimaturam  telam  conjunctivam  et 
simplices  cellulas  formativas  transmutatur.  Ejusmodi  strata  materiae  formativae  deinde 
ossificari  arbitratur  receptione  salium  calcariorum  in  substantiam  fibrosam  et  transfor- 
matione cellularum  ejus  in  cellulas  osseas.  Lamellas  osseas  recentes  esse  molles  eoque 
quasi  reticulatas  apparere,  quod  cavis  subrotundis  vel  oblongis  perforentur;  haec  cava 
vero  diversorum  stratorum  connexum  inter  se  habere  et  initia  canaliculorum  Haversii 
esse.  Illis  contineri  reliquias  blastematis  ossificationem  subeuntis,  quod  jam  in  medul- 
lam foetalem  se  transformans  partim  in  vasa  mutetur,  partim  formandis  novis  lamellis 
canaliculorum  Haversii  inserviat,  quibus  horum  canaliculorum  lumen  sensim  angustetur. 

Equidem  vero  neque  in  formatione  strati  corticalis  ossium  tubulosorum  neque  in 
ossificatione  ossium  tegentium  cranii  ullum  vestigium  materiei  'fluidae  secundum 
Koelliker  i opinionem  progredienti  transformationi  subjectae  animadverti.  In  utroque 
loco  potius  substantia  fundamentalis  cartilaginea  antea  formata  conspicitur,  quae  tamen 
non  est  naturae  hyalinae,  sed  cartilaginem  membranaceam,  quam  Reichert  vocat, 
exhibet.  Lacunae  in  primis  formationibus  osseis  retis  formam  referentibus  cartilaginis 
membranaceae  ossificationem  subeuntis  non  sunt  initia  canaliculorum  Haversii,  sed 
portiones  cartilaginis  membranaceae  nondum  ossificatae.  Negari  quidem  non  potest, 
incrustationibus  progredientibus  partem  harum  lacunarum  ad  formandos  canaliculos 
Haversii  adhiberi,  in  aliis  casibus  tamen  vestigia  earum  in  spatiis  interglobularibus 
cognoscuntur,  atque  haec  paulatim  compacta  substantia  ossea  omnino  explentur.  For- 
mationem autem  canaliculorum  Haversii  ipsam  mihi  quidem  phaenomena,  quae  in 
segmentis  transversis  ossium  tubulosorum  a me  descriptis  observantur,  optime  docere 
videntur.  Primum  in  his  segmentis  animadvertuntur  canaliculi  Haversii,  quorum 
cavitas  tenuibus  lamellis  osseis  in  cellulas  dividitur  (Tab.  II.  fig.  3,  ^).  Hae  cellulae 
osseae  prorsus  ejusdem  indolis  sunt,  cujus  substantia  spongiosa  cartilaginis  thyreoideae 
cavis  medullaribus  primariis  aggregatis  et  conjunctis  constans.  Deinde  in  processibus  ex 
cartilagine  membranacea  proxime  sita  in  interiora  penetrantibus  omnino  similis  textus 
osseus  spongiosus  formatus  apparet.  Equidem  puto,  hos  processus  habendos  esse 
pro  reliquiis  cartilaginis  membranaceae  nondum  ossificatae,  quae  postremo  per  ossifi- 

cationis  processura  in  cava  medullaria  primaria  aggregata  transeant,  et  hoc  modo  in 
canaliculos  Haversii  cum  contentis  ipsorum  transformentur.  Quum  in  plerisque 
casibus  canaliculi  Haversii  lamellis  osseis  primariorum  cavorum  medullarium  non 
amplius  pertracti  appareant,  probabiliter  postea  resorptione  et  coalitu  cavitatum  pri- 
mariorum cavorum  medullarium  cavum  medullare  secundarium  exoritur,  quod  cavitate 
canaliculorum  Haversii  repraesentatur. 

IV.  Substantia  ossea  spongiosa  et  compacta. 

Recentissimis  temporibus  substantiam  osseam  compactam  a spongiosa  ita  distin- 
xerunt, ut  dicerent-,  substantiam  compactam  insigniri  canaliculis  Haversii  et  substantia 
ossea  e pluribus  stratis  composita  circa  eos  et  inter  eos  sita,  in  substantia  spongiosa  vero 
propria  cava  medullaria  inveniri,  in  quorum  parietibus  structura  pluribus  stratis  con- 
stans cognosci  non  posset.  Hae  differentiae  in  plerisque  casibus  evidenter  conspiciuntur 
et  rectissime  afferendae  sunt.  Nihilominus  interdum  etiam,  ut  notum  est,  structura  in 
cavorum  medullarium  parietibus  manifesto  plura  strata  ostendit.  Praeterea  in  substantia 
ossea  compacta,  quae  substantiam  osseam  spongiosam  in  cartilagine  thyreoidea  ex 
parte  vel  omnino  cingens  canaliculis  Haversii  caret*  et  tantum  in  forma  involucri 
ossei  crassioris  circa  cava  medullaria  aggregata  apparet,  structura  ex  pluribus  stratis 
manifestissima  est  (Tab.  II.  fig.  1,  /3).  Itaque  structura  substantiae  osseae  e pluribus 
stratis  composita  in  distinguenda  substantia  ossea  compacta  a spongiosa  haud  magni 
momenti  sit. 

Aliud  vero  discrimen  constans  est;  in  spongiosa  enim  substantia  ossea  cava 
medullaria  majus  spatium  occupant,  quam  solida  substantia  ossea,  contra  in  compacta 
substantia  ossea  solida  substantia  ossea  praevalet  et  cava  medullaria" tantum  in  forma 
canaliculorum  Haversii  apparent.  Secundum  observationes  meas  etiam  processus  for- 
mationis utriusque  substantiae  osseae  diversus  est.  Ubi  enim  substantia  ossea  spon- 
giosa, quae  dicitur,  formatur,  semper  cartilago  hyalina  fundamentum  esse  videtur,  et 
incrustatio  ex  capsulis  osseis  incipiens  in  duas  directiones  simul  progreditur,  partim 
ad  formanda  cava  medullaria  primaria,  aggregata  et  secundaria,  partim  ad  formandos 
glomerulos , qui  simul  cum  corpusculis  suis  radiatis  cava  medullaria  circumdant  et 
coalitu  in  substantiam  osseam  solidiorem  cava  medullaria  secundaria  separantem  trans- 
formantur. Ubi  contra  substantia  ossea  canaliculis  Haversii  instructa  formatur, 
seipper  cartilago  membranacea  fundamentum  esse  videtur,  et  ossificationis  processus 
ex  capsulis  osseis  primum  ad  formationem  glomerulorum  cum  corpusculis  radiatis  et 
hac  via  ad  formationem  solidae  substantiae  osseae  progreditur,  ac  postea  demum 
commutatio  capsularum  ossearum  in  cava  medullaria  intrat  et  formationem  canalicu- 
lorum Haversii  adducit.  Neque  tamen  silentio  praetermittendum  est,  in  strato  corti- 
cali ossis  femoris  infantis  neonati,  quamvis  in  ipso  numerosi  canaliculi  Haversii 

conspicerentur,  in  spatiis  interglobularibus  ibi  obviis  versus  axem  ossis  cruris  substan- 
tiam cartilagineam  manifesto  hyalinam  repertam  esse,  ergo  hic  probabiliter  etiam  com- 
pactam substantiam  osseam  cum  canaliculis  Haversii  ex  cartilagine  hyalina  prodiisse. 

Habita  ratione  processus  ossificationis,  quem  exposuimus,  alia  quoque  distinctione 
substantiarum  ossearum  mihi  opus  esse  videtur.  Vidimus  primam  ossis  formationem 
ex  capsula  ossea  incipere  et  quidem  in  forma  tenuis  strati  incrustati  circa  cavum  car- 
tilagineum. Si  haec  capsula  ossea  cum  contento  suo  in  cavorum  medullarium  forma- 
tionem intrat,  parietes  horum  cavorum  medullarium  ab  initio  plerumque  lamellis 
ejusmodi  osseis  simplicibus  coalitis  cavorum  medullarium  primariorum  formari  conspicitur. 
Cartilago  thyreoidea  exemplum  nobis  praebet,  in  qua  per  aggregationem  cavorum  ejus- 
modi medullarium  primariorum  conjunctorum  cum  parietibus  osseis  ipsorum  substantia 
ossea  continua  favis  similis  formatur,  quae  angustissimo  vocis  sensu  spongiosa  substantia 
ossea  appellari  possit.  Indoles  propria  substantiae  osseae  hujusmodi  ea  est,  quod  in 
ipsa  corpuscula  radiata  desunt  et  substantia  ossea  in  forma  lamellarum  tenuium  appa- 
ret, Ab  altera  autem  parte  observamus,  capsulam  osseam  in  globulum  transmutari,  et 
coalitu  globulorum  ejusmodi  substantiam  osseam  solidam  diversae  crassitudinis  formari, 
cujus  indoles  histologica  ea  sit,  quod  in  ipsa  semper  corpuscula  radiata  reperiantur. 
Compositione  demum  harum  duarum  substantiarum  ossearum,  deinde  eo,  quod  inter 
ossificationem  ambae  simul  oriuntur,  vel  alterutra  prius  existit,  denique  eo,  quod  alterutra 
sola  in  ossificationis  processu  conspicua  fit  (reperiuntur  loca  omnino  solitaria  substan- 
tiae osseae  spongiosae  in  cartilagine  thyreoidea)  structura  ossis  exculti  definitur,  atque 
ex  his  rebus  solis  differentia  gravissima  inter  substantias  osseas  compactam  et  spon- 
giosam, quae  vulgo  vocantur,  pendet. 

Postremo  pauca  verba  faciam  de  structura  e pluribus  stratis  composita  substantiae 
osseae  ex  globulorum  coalitu  formatae.  Neque  in  membranacea  neque  in  hyalina 
cartilagine  haec  structura  pluribus  stratis  constans  praesignata  est.  Neque  in  substantia 
ossea  solida  cartilaginis  thyreoideae  (Tab.  II.  fig.  2,  d.)  structura  strati  recentissimi 
appositione  globulorum  novorum  formati  ullum  vestigium  habitus  striati  ostendit.  Ne- 
que in  strato  corticali  ossis  femoris  in  substantiae  osseae  strato  recens  formato , ad 
spatia  interglobularia  converso  (Tab.  II.  fig.  3,  A),  striae  conspectae  sunt,  itaque  facere 
non  possum,  quin  affirmem,  structuram  e pluribus  stratis  compositam  non  in  prima 
formatione  substantiae  osseae  solidae,  sed  postea  demum  ratione  nobis  adhuc  ignota 
oriri. 


Explicatio  tabularum. 


Signa  communia  in  iconibus  utriiisque  tabulae  baec  sunt : 

A.  Cartilago,  quae  in  eo  est,  ut  ossificationis  processum  ineat. 

B.  Regio,  ubi  ossificationis  processus  incipit. 

C.  Regio,  ubi  ossificationis  processus  jam  magis  progressus  est. 

a.  Regio,  in  qua  corpuscula  cartilaginea  solitaria  sita  sunt. 

b.  Regio,  in  qua  corpuscula  cartilaginea  in  acervos  congregata  sunt. 

c.  Regio,  in  qua  acervorum  formatio  maxime  progressa  et  corpuscula  cartilaginea  maximam 

magnitudinem  adepta  sunt. 

d.  Corpuscula  cartilaginea  singula. 

e.  Substantia  fundamentalis  inter  corpusculorum  cartilagineorum  acervos  interjecta. 

f.  Septa  substantiae  fundamentalis  inter  corpuscula  cartilaginea  acervi. 

g.  Cava  cartilaginea  corpusculis  cartilagineis  privata. 

h.  Segmentum  tenue  capsulae  osseae,  quae  limitibus  linearibus  distincte  expressis  denticulatis 

insignitur. 

i.  Capsulae  osseae  in  forma  annulorum  lucidorum  splendentium  apparentes. 

k.  Cava  medullaria  primaria. 

l.  Cava  medullaria  secundaria,  quorum  lamellae  osseae  in  parietibus  annuliformes  apparent. 

m.  Segmentum  tenue  cavi  medullaris  secundarii,  cujus  lamella  ossea  in  limitibus  in  forma  lineae 

tenuis , passim  irregulariter  decurrentis , apparet. 
il.  Acervus  capsularum  ossearum. 

o.  Substantia  fundamentalis  bjalina  non  ossificata. 

p.  Medulla. 

q.  Acervus  corpusculorum  cartilagineorum  et  corpuscula  cartilaginea  solitaria  in  parte  cartilaginis 

jam  ossificata. 

V.  Globuli  formari  incipientes. 
s.  Globuli  in  formatione  magis  progressi, 
f.  Globuli  compositi. 

‘u.  Corpuscula  radiata. 

Tab.  I.  fig.  1.  Segmentum  longitudinale  ex  inferiore  extremitate  diaphysis  metacarpi  foetus 
septem  mensium  sectione  metacarpi  lateri  radiali  et  ulnari  parallela  paratum.  Capsulae 
osseae  in  forma  annutorum  apparentes  non  solum  nimis  obscurae  et  sine  splendore  sunt, 
sed  etiam  lineamenta  earum  externa  nimis  denticulata  per  lithographum  repraesentata  sunt. 

Tab.  1.  fig.  2.  Segmentum  longitudinale  e corpore  ossificari  incipiente  vertebrae  canis  neonati 
sectione  lineae  medianae  parallela  effectum. 

Tab.  I.  fig.  3.  Segmentum  ex  ea  regione  foetus  septem  mensium,  ubi  os  ischii  cum  osse  ilii 
ad  formandum  acetabulum  se  conjungit,  sectione  prope  marginem  ossificationis  ossis  ilii 
et  quidem  directione  horizontali  ducta  excisum. 


Tab.  I.  fig.  4.  Segmentum  ex  nucleo  osseo  inter  ambos  condylos  epiphysis  ossis  femoris  in- 
fantis neonati  sito  sectione  lineae  medianae  parallela  praeparatum. 


Tab.  II.  fig.  1.  Segmentum  planum  ex  cartilagine  thyreoidea  partim  ossificnta  et  acido  muriatico 
imbuta  desumptum. 

v.  Substantia  fundamentalis  hyalina  in  forma  halonum  acervos  cingens. 

x.  Substantia  fundamentalis  fibrosa,  quae  videtur,  formam  operis  reticulati  referens. 

y.  Cartilago  hyalina,  cujus  substantia  fundamentalis  ubique  hyalina  mansit. 

z.  Compacta  substantia  ossea  habitus  striati. 

«.  Compacta  substantia  ossea,  in  qua  globuli  ossei  coaliti  adhuc  apparent. 

/3.  Spongiosa  substantia  ossea. 

y.  Capsulae  clausae  medulla  impletae,  quarum  parietes  lamellis  osseis  tenuibus  constituuntur 
(cava  medullaria  primaria). 

Capsulae  ejusdem  generis  ex  parte  apertae  , e quibus  medulla  excidit. 

i.  Segmenta  tenuia  capsularum  ejusmodi.  * 

v . Septa  ossea  teuuia. 

Tab.  II.  fig.  2.  Segmentum  cartilaginis  thyreoideae  acido  muriatico  non  imbutae  sectione  margini 
posteriori  parallela  per  cartilaginis  thyreoideae  crassitudinem  ducta  comparatum.  Sub- 
stantia fundamentalis,  quae  in  natura  fibrosa  apparet,  per  lithographum,  quod  quidem 
doleo,  habitu  magis  granulato  repraesentata  est. 

Frustula  calcaria. 

Reliqua  signa  in  explicatione  figurae  primae  hujus  tabulae  jam  explanata  sunt. 

Tab.  11.  fig.  3.  Segmentum  transversum  ex  diaphysi  ossis  tubulosi  acido  muriatico  imbuti  in- 
fantis neonati  sumptum. 

P.  Periosteum. 

M.  Cartilago  membranacea. 

0.  Stratum  corticale  ossis  tubulosi. 

V.  Segmentum  transversum  lamellarum  telae  elasticae  in  periosteo  contentarum. 

X.  Substantia  fundamentalis  cartilaginis  membranaceae  parum  perspicue  striata  apparens. 

y.  Corpuscula  cartilaginea.  Limites  eorum  multo  luculentiores  repraesentati  sunt,  ita  fere,  ut, 
postquam  segmentum  effectui  kali  et  jodii  expositum  est,  observari  solent.  Nonnulla 
eorum  ad  periosteum  versus  formam  denticulatam  irregularem  ostendunt. 

M'  Processus  strati  corticalis  cartilagine  membranacea  constantis. 

«.  Substantia  ossea  alveolaris  inter  hunc  processum  et  compactam  substantiam  osseam  sita. 

/3.  Singula  septa  hujus  systematis  cavorum. 

* 

y.  Interstitium  inter  os  et  cartilaginem  membranaceam.  Facies  terminalis  substantiae  osseae 

elevationes  et  depressiones  semiglobosas  parum  perspicuas  ostendit. 

1.  Canaliculi  Haversii. 

f.  Alveoli  canaliculorum  Haversii. 

*>.  Lamellae  alveolos  separantes. 

Spatia  interglobularia. 

X.  Tractus  striarum  in  compacta  substantia  ossea  undulatim  decurrentes. 

Tab.  II.  fig.  4.  Segmentum  transversum  per  squamam  ossis  occipitis  foetus  trium  mensium  cum 
dimidio,  tres  pollices  cum  dimidio  longi,  in  quo  parando  sectio  simul  per  protuberandam 
occipitalem  et  ad  perpendiculum  per  os  occipitis  ducta  est.  Capsulae  osseae  per  culpam 
lithographi  fere  omnino  non  coguoscuntur. 

B.  Versus  centrum  transitus  corpusculorum  cartilagineorum  in  cava  medullaria  primaria;  versus 
facies  externam  et  internam  eorundem  transitus  in  corpuscula  radiata. 

/u,.  Facies  interna  ad  cavitatem  cranii  conversa. 

*■.  Facies  externa. 

r.  Nonnullae  lamellae  osseae  in  cavum  medullare  procurrentes,  quae  ad  destructa  cava  medullaria 
primaria  pertinent. 

z.  Compacta  substantia  ossea  habitus  striati. 

Reliqua  signa  in  explicatione  figurae  tertiae  hujus  tabulae  jam  explanata  sunt. 


Tab.  II.  fig.  5.  Segmentum  exhibens  segmenta  tenuia  globulorum  osseorum  formari  incipientium. 

THESES. 

1.  Non  exstat  certam  signum  virginitatis. 

2.  Apertio  incruenta  orificii  uteri  ex  arte  obstetricia  rejicienda  est. 

3.  Ruptio  velamentorum  ovi  ad  sistendum  sanguinis  profluvium 
inter  partum  non  est  admittenda. 

4.  Partus  facillimus  non  est  faustissimus. 

5.  Resectio  portionis  vaginalis  carcinomate  correptae  non  est  cura 
radicatis. 

6.  Decoctum  Zittmanni  non  est  praestantius , quam  quodlibet  aliud 
decoctum  lignorum. 

